text:
你咁搞確係冇乜謂,擺明同我過唔去啫?
(今次夠無謂! 有Brian Eno出嘅迷幻唱盤, Philippe Starck件限量版經典廢物Juicy Salif, 講埋Nils Frahm Piano Solo大碟23首「孤兒仔」, 仲有Nick Cave拍Warren Ellis第16張配樂)
環境音樂大師推出廿幾萬迷幻光影黑膠唱盤
Brian Eno
Turntable with Paul Stolpe Gallery
如果你本身最新環境音樂,又沉迷收集黑膠唱片,你大鑊嘞!不過最終又可能唔係好大鑊喎.話說Ambient 宗師Brian Eno長久以來一直想做晒Sound and Vision藝術家,花過好多心機搞Visual Art.繼之前同倫敦嘅Paul Stolper Gallery 合推光影變幻才是永恆的透鏡印刷畫後,最新作品是一個未聽聲已經超迷幻嘅黑膠唱盤,內置的一系列交織嘅LED,會不停地展示變幻無定萬花筒般的Colourscapes.估計Eno以至畫廊本身都不可能痴線到重本搞間唱機製造廠去整,所以自然尋求專業廠家協作.邊間?睇落唱臂似奧地利Pro-Ject產品,唱頭係Ortofon 2M Red,Belt Drive驅動又唔似㗎仔嘢,厚度18MM嘅底座同轉盤以Acrylic成型可以透光,令我諗起McIntosh 部MT10唱盤.嗰架機由德國佬Clearaudio設計及生產,唔知呢部又會唔會係⋯⋯.講咗咁耐,你好痕想買?今次畀我害死?未必喎.畫廊方面今次只係推出50部,每部有大師親筆簽名,幾多錢?你睇其他行家全部都唔知,因為官方要有誠意買家親自打電話去問至報價.答案係20,000英鎊,即係大約廿幾萬港紙.我點知?Errr⋯⋯,之不過你唔使典藏典蓆去諗嘞,因為公布幾日已經全部賣晒.冇得買啫,都有得你恨嚇吓嘅:
Brian Eno, Turntable, 2021 | Paul Stolper
大師之前同畫廊之間有其他合作仲有得賣.仲有仲有,呢間嘢都有好多同搖滾音樂有關嘅藝術品賣,我當然要播毒害吓你哋啦:
Brian Eno – Works | Paul Stolper
暫時未見到有任何片睇到呢部唱盤點操作,之不過同美術館合作之前有個展覽.展示咗包括Eno在內藝術家嘅唔少作品.不過呢條業餘觀眾拍嘅片,拍到鬼五馬六兼有細路仔叫囂,大煞風景,但有完美展示現場實況.
Philippe Starck檸檬榨汁器試作體登場掃晒
Philippe Starck
Juicy Salif Study n.3
講開敗家收藏品同設計師Gadgets停唔到口,索性執多一劑.上世紀90年代曾經威盡全世界嘅產品設計師Philippe Starck,應該唔會陌生.我自己當年可算迷到千金散盡,搞到一屋都係兼夾要租貨倉擺.一切源於損友送嘅一件檸檬榨汁機《Juicy Salif 》.呢件嘢所有人用過都必定鬧爆,難用之外有異整親手,所以有嘅人多數冇用,可謂廢物中嘅廢物,偏偏銷量冠絕全球,推出31年老襯不絕,生產商Alessi決定再版做紀念.今次呢個紀念品同街上所見不同,係Starck起初設計時失敗嘅試作Prototype ,之前未公開過,今次用青銅鑄製,限量生產999件,每件有大師簽名認證,索價一千歐元一件.買唔買好?Sorry ,已經咋一聲搶晒!你話吖,通脹破紀錄?聯儲局收水?兩年加息至少6次?Who Fukin Cares ? 嗱嗱嗱,大家睇吓近年自稱Ph.S.嘅阿Starck點樣親手畫番呢個幾十年前嘅設計.當然佢又吹一大串創作概念同唔知想點嘅嘢.不過無論點都好,一萬銀一個,999個高速賣晒.埋單計數一千萬港幣,Alessi 真係多得佢唔少,服未?
然後條片由用家親身體驗點樣用呢個殿堂級榨汁器,結果當然鬧爆,本身難用兼容易整親手,榨唔到汁又難清潔,乜嘢設計凌駕於實用,大師口不對心全部講齊,逐樣踩到一毫子都唔值.點解我咁勞氣?我屋企應該有4個.
德系新古典才子雙張大碟收容23個傑出「孤兒」
Nils Frahm
Old Friends New Friends
另一個某程度上都係廢物利用嘅故事.德國新古典代表Nils Frahm公布最新嘅雙張大碟《Old Friends New Friends》,個仔陰陰笑話呢張墊可以講係用足12年時間先至夠了造成.真實個古仔係點呢?其實去由2009年至2021年以來創作咁多張大碟,總有一啲作品創作好兼錄好,但由於種種原因完成晒之後冇用到,Keep咗喺Harddisk.先前疫情令佢的起心肝整理硬碟,當中聽番好多自己都唔記得咗嘅音樂,決定做一張大碟好似孤兒院咁收容呢班「孤兒仔」.其實啲音樂質素點樣?我可以講你聽,天才橫溢嘅Nils,即使Hea住玩都有咁上下水準,何況係真心認真去做呢又?以下呢似Erik Satie風,玩Pedals拖到你差啲唔記得咗個微弱嘅主旋律,不過實在好聽喎.
Weddinger Walzer:
睇過個名顧名思義,再聽吓音樂入面好似漣漪擴散閃閃發光嘅音符,同窗邊雨水拚命地侵擾安睡互相融合,已經靚到不能啦吓話?
Rain Take :
雖然講笑話佢廢物利用,不過全張大碟23首鋼琴獨奏當中,完全冇一啲半完成品或者Outtakes ,音樂着數絕對對得你哋住.唔信?全張你逐手檢查一下啦!
《Ild Friends New Friends 》Whole Album :
Nick Cave與Warren Ellis合作過最美的配樂
Nick Cave & Warren Ellis
La Panthère Des Neiges Original Soundtrack
睇到最後講嘅呢張電影原聲唱片,絕對同廢物或者個廢字冇關連.Nick Cave and the Bad Seeds入面,較後期加入嘅Warren Ellis可算係天才橫溢,單喺今次張唱片入面已經玩咗十幾種唔同樂器,難怪阿蝠王Nick Cave近年一隻拍着佢玩.實際上,呢張亦都係佢兩個第16張合作嘅Soundtrack.講番電影本身其實係自然生態攝影師Vincent Munier同小說作家Sylvain Tesson一次尋找雪豹天極之旅嘅紀錄片.唱片23首我覺得好聽到爆嘅配樂,陪住兩個主角一路靜待傳說中極稀有生物嘅出現,亦配合天蒼蒼路茫茫嘅環境下襯托出兩人不停變化嘅心情.Warren原本搵阿Nick幫手唱主題曲,諗住一日搞掂,結果Nick Cave睇完片搞足四日唔肯走,造成今次呢張佢哋都認為係歷來最美麗配樂嘅傑作.以下係其中兩首由Nick Cave主唱嘅主題曲同插曲.
We Are Not Alone:
Les Cerfs :
有人話,人老咗會愈嚟愈喜歡睇動物片多過睇戲要見到人.睇完呢條片頭之後,我開始擔心,有少少啫⋯⋯
La Panthère Des Neiges Movie Trailer


c: text/html

text:
「喂,程小姐埋緊你度,拜拜.」
佢帶住嗰種好輕好輕,輕到睇唔出,淨係feel到就已經覺得好nice,令人好舒服嘅笑容,施施然,好似slow motion咁一步一步行緊埋嚟阿澤個位度.見到咁,我講完句說話就行返埋自己個位度.佢迎面而嚟,我對眼同佢打咗個招呼.喺我同佢走得最近嘅時候,一抹令人好舒服嘅淡淡幽香喺佢身上滲緊出嚟……呢個時刻我同佢之間嘅距離係20厘米.
無人會否定程小姐擁有一種好特別嘅吸引力.首先,靚唔靚雖然話就好見仁見智啫,呢啲係講緊心目中嘅靚唔靚,有人覺得劉心悠靚啲,又有人覺得周秀娜靚啲; 嗱,呢啲咪所謂各花入各眼,見仁見智囉.但係,靚其實係有最起碼嘅客觀標準嘅,好似如花咁,相信無乜人會用靚嚟形容佢掛?講緊係星爺嗰個如花呀.呢個睇法其實可以好一致.
而程小姐嗰隻,我相信公司好多男人都會覺得佢幾靚,但我就唔會話佢靚定唔靚,我會話佢 - 正.「正」呢個形容詞好subtle,有好多details但成個字就只得五劃,粗中帶幼,同我個style好夾.程小姐平時都係化nude look makeup,梳一條光潤烏黑嘅長長馬尾,睇上去好開朗,好有親和力.連衫嘅顏色都係恰到好處,湖水藍,淡青粉綠,米黄雪紡,全部都好舒服,好簡約,好隨性.呢啲配搭同佢性格好夾,又或者咁講,要有咁正嘅性格先可以襯到咁正嘅配搭,train都train唔到㗎.taste可以浸,佢呢啲係天份,係gift.
nude look makeup 最強嘅地方就係,唔搶但好順眼.就好似表面上乜都無乜點做,但其實做咗好多好有效嘅groud work; 仲唔覺得佢功高蓋主tim.你話嘞,佢阿姐Barbra又點會唔𡃶住佢吖.
望住佢企喺阿澤個位,隔住個partition輕輕咁向住佢挨前少少.阿澤就眼都唔眨咁望住個茫.就咁樣,包圍喺佢哋兩個嘅時空就凝固咗.時間變到好慢好慢,慢到一個程度足夠我,領會到愛因斯坦相對論的時間伸延.而我雙眼,亦無離開過佢哋……一路咁望住佢哋,四週圍嘅空間就一路擴漲,就好似所有嘢由佢哋嗰度,慢慢向住我呢個方向擴散過嚟,而佢哋兩個就好似身處暗黑嘅舞台中央,比支射燈light up咗一樣…………唔知過咗幾耐,呢個畫面最後由程小姐轉身返埋位而终結,我望一望時間,原來成件事只係過咗分零兩分鐘……
當佢一路行返埋位,我feel到有一刻佢瞄咗我一眼,我亦無迴避到,雖然我無望返住佢,但就回應咗一個好陳冠希嘅笑容比佢.佢知我知大家知,大家喺度做緊乜嘢……
無錯,程小姐就係B Team嘅Sophie.佢成日都鍾意揾住阿澤.其他同事唔明點解,不過,我諗我知佢嘅用意.我話俾阿澤聽,梗係因為佢seven啦.我咁講嘅時候,其實係有啲唔憤氣,有乜理由佢兩個會有啲咁特殊嘅聯系,但就無我份吖.
程小姐嘅出現肯定咗我哋單project會有變數,兩组人會一齊跑,睇下邊组會跑出.睇嚟我哋今次都無可能搣甩呢個對手.不過,要有啲咁有趣嘅對手,成件事先會變得有趣.
「Ric,聽日好出嘢嘞!」
「No problem, this is my job.」

robotstxt: allowed

filter: keep


text:
近排有另一個content平台問,可唔可以寫多啲有關VC既野.教點樣開startup既有好多文,教點樣開VC既,除左law firm幾張極度複雜既structure之外,無人講到底點去做一間VC.就算去考個CFA,考完都仲係唔知到底咩係VC.
VC歷史短短幾十年間,已經發展到千變萬化 -- 特別係香港同美國.一個地方多錢,一個地方多startup.之前大概講過VC既結構同點投野,但其實哩行既空間好闊好大好有創意,所以大家營運既方法各有不同.試下講幾種唔同既VC變種.
正常VC賺錢既方法,我地叫「two & twenty」, VC搵左一大班人投資入基金到,每年收2%管理費,幫佢地投資落公司到.而20%,就係幾年後公司大個仔,股票升值賣出去賺到既錢收20%,叫carry interest.細fund投細公司,大fund投大公司.大家目的都一樣,係要幫/等間公司提升價值,最後透過上市/賣比人賣左啲股票去賺錢.外國好多VC Fund都係由ex-entrepreneur去開,因為當你創過業,你既人脈,睇startup既眼光,幫到startup既野一定會比較多.但係係香港startup未成熟既市場底下,投資外國公司既回報多數比較好,所以未唱到哩枝歌仔.
Data-driven VC係近排我好鐘意研究睇既野.要分析一間上市公司都咁難,分析一間咩都無既startup仲難.以前睇過本書The Knowledge Illusion: The Myth of Individual Thought and the Power of Collective Wisdom講Collective Thinking,人聚埋一齊,其實會無形中依靠對方既知識.香港因為少VC,其實無形交換到既知識同資訊亦都唔多,所以前排諗緊data會唔會係一個轉機,可以幫人去分析大量資訊既好工具.依家見到既data-driven VC多數只係可以focus係某一個多data既field去幫助分析,所有既數據都唔夠全面,但都可以獨當一面.例如分析B2C(business to consumer = 賣比個人消費者既生意)既公司係唔同social media既exposure同評價等等,唔講到咁複雜.而哩種VC係香港當然無啦.都幾好奇哩種model個return會唔會高啲.
Venture Builder係香港比較多既投資種類,專注係大家最叻既execution.哩類VC有啲係團隊主導出idea,有啲係投資者主導.但投資者一定係佔大部份股權,所以投資方會參與好多係營運上面,而venture builder股權夠多,可以透過startup本身賺既錢分紅去賺取回報(ROI - return on investment).最後做得好亦都可以賣盤.香港有各式各樣既venture builder,但startup同founder其實密不可分,founder最大既incentive(股份)都無左,所以哩類venture builder既公司都係計cashflow同profitability多.
Financial Advisory唔算VC,但10間有8間都叫自己做xx capital,xx venture.而佢地背後多數有好多既投資者network,或者無限厚既面皮/skill去cold call,最終目的係幫公司籌錢.哩一個範疇良萎不齊,共同點係,最好既公司,都唔會搵中介.
Syndication係VC既散賣版.一單一單deal去搵人投資,同financial advisory唔同既係,佢地會自己投資.有「skin in the game」,而多數都係唔錯既公司.有好多唔同原因會syndicate,有人當全職,有人間唔時一兩單,又有VC投早期,後期個fund唔夠大或者公司做得好,就用syndication繼續投.不過營運起上黎工作量比VC大,特別因為大家都相信自己既眼光多過人地介紹.係香港syndication多數係貪方便,幾個熟人有投資開startup,由一個代表synidation搞掂晒啲野,其它人就唔洗擔心點傾terms,睇文件之類.


text:
Mat Targeting
(#犬隻分離焦慮症)趁下晝得閒又有少少精神,拍個簡單起手可以做既練習. 呢個練習叫做 mat targeting,即係返去佢張墊或床仔,我會要求埋佢係上面 down.呢個練習其實好多問題都好常用: 🍻 分離焦慮起始練習 🍻 太痴身想佢學識自己一個 🍻 其他行為問題如按門鐘超興奮或撲人或吠之類 我呢隻問題少年乜都無學過只係識sit down come,第一次學返墊大約5分鐘就知道「床仔」就係走返上床到坐或趴.當然呢個係開始,有排練. 首先,你要搵一個角落係你想狗仔作為安全地帶既地方,因為我地要將呢個地方同埋佢張床建立一個好強既聯想,就係呢到只會有好事發生. 教學初期我只係用超細粒小食.但做到最後一個trial,可以請佢食d 有排食既野,或比蕭塞滿野的 kong / SnuffleMats 之類比佢係果個位慢慢玩,當然初時係陪住佢玩.咁樣佢會變得更願意係張墊上面逗留同享受自己既時間.當然,之後會進一步將 mat targeting 變成 down stay on mat. 做法大約係: 1. 食物引佢上墊 2. 手勢引佢上墊 3. 手勢/食物引佢上墊再 down 4. 簡單少少既手勢引佢down 5. 講指令, 等一秒, 再引佢上去down


text:
呈分試
呈分試係香港教育局根據校內考試嘅成績去編排全香港小學生嘅排名.呈分試唔係全港嘅統一考試,每間小學需要將每位學生五年級下學期同六年級頭兩次考試嘅成績呈交畀教育局,教育局會因應每位同學喺呢三次考試嘅成績嚟決定嗰位同學升中嘅派位組別,組別越高,可以派到Band 1中學,英文中學或心儀中學嘅機會就越高[1].
教育局會根據每間學校各方面嘅表現,例如教學評估,升中分班成績等因數去調整所屬校網所有學校同學生嘅成績排名,然後分為三個派位組別.所以學校同學生嘅排名都好重要.如果考試成績唔係太好,會直接影響同學升中嘅派位結果,未必能夠升讀心儀嘅中學.
每科成績喺呈分試所佔嘅比重都唔同,根據教育局嘅建議,中文,英文同數學各佔24%,即係共72%,而剩低嘅28%會分畀常識,視覺藝術同音樂等科目.因為中英數呢三科已經佔咗大約四分三嘅比重,所以呢三科非常重要,但係並唔代表可以睇低其他科,因為有啲小學,呢啲所謂次要科目對佢哋都好重要,因為有啲學校嘅校內成績排名,兩位學生嘅平均分只差一分,排名都有機會相差十名以上.
呈分試取消[編輯]
2020年由於受到新冠疫情影響,教育局宣佈全港延長學校停課,唔會早過2020年4月20號復課,小六第三次呈分試取消.2019-20年學年小六學生嘅中一派位會根據小五第一次同小六第二次呈分試成績安排.
2022年由於受到第五波疫情影響,小六第三次呈分試取消,小六學生嘅中一派位組別將會根據喺小五下學期同小六上學期由學校向教育局呈報嘅校內成績決定[2].


text:
Day-01
13 December 2014
惠東平海 2013-06-07to09 - Day.01(07Jun)
貳零壹参年陸月柒至玖日 - 惠東平海
Day-01
因人少而且個個都出過去睇野,所以今次完全無出車就係屋度hea,訓完個午覺落樓下睇睇d雞鴨鵝牛,今次仲見到新整既龜池,因已經無咩太陽,所以d龜無走出黎,係晒水底好難見到到一隻
之後又見火龍果,聽講之前一晚已開花,所以好快就結果了,行行下見到老闆明哥,佢問我出唔出去拉牛,我梗出啦,去左出面既稻田,好綠好靚,明哥話已經開始收禾了,怪不知d稻咁靚啦,一路行一路見d農夫整緊田d野,d工具都幾簡單下,所以仲有少少田園風光,係地下羅左舊青瓜黎食,明哥話之前好多但比雨打死晒,所以個瓜棚咩都無晒
行左好遠卒之見到牛牛,原來佢係上次既細牛(大果隻已經賣左比人,而係農場見果隻小牛係新買既),隻牛一路行一路食,明哥話佢仲未飽,所以要一路行一路食,如果見到中意食既草就會企定係食番夠本先願行,行下食行咁要成個鐘先番到屋企,行行下見到另一隻小牛,個樣好可愛,之後行到一塊空地,明哥話佢仲未飽,我問牛究竟要食幾多先至算飽,明哥話要食8個鐘,而且仲指左比我睇原來牛既左後方係胃,要食到脹起晒先算係飽,怪不知隻牛牛一路食都好似未飽咁啦,明哥仲講原來有牛痾過屎尿既地方有味,d草第二隻牛唔會食的,原來都幾講究,哈
行番去既途中(已開始天黑),見到豆角田,原來d豆角就係一條條咁掛係度生,真係第一次見,採左一堆豆角番去加食送
晚飯有雞有魚有尤筒仔,條魚同尤筒好好食,之後去左雞舍睇雞同鵝仔,仲有見到幾隻雞蛋,明嫂話隻雞?陣間就會飛番上去再孵蛋,太耐唔孵就會死,不過原來雞都唔係日日生蛋既,真係唔講唔知我仲估日日都生添
Day-01
都係差唔多一點先到惠東,今次人少d只有6個,去到放低野就食lunch,都係抄米粉同栗米番薯等等,但因之前太多雨水,所以d菜呢明顯就無之前咁好食lu
放低隻牛諗住比佢繼續食,點知我地行無幾耐佢就係度狂叫,原來隻牛牛未試自己一個係天黑前仲放係農田,可能佢驚所以明哥就拉番係佢番農場,遲少少再餵之前割好既草比佢食
睇左陣就訓了,個天有霞氣,睇星一d都唔清,無野睇就訓覺好了
[07to09/06/13]
Photo Link <<<<<<<<<
Posted by q"._."p™ at 10:00 Labels: *Photo, *Share Something, *Travel
No comments:
Subscribe to: Post Comments (Atom)


text:
珠海箍牙幾多錢?我嚟話你知
宜家越嚟越多friend關注自己牙齒嘅美觀,都想去箍牙,俾自己有整齊潔白嘅牙齒.箍牙點解唔去珠海吖?珠海箍牙邊間好?珠海箍牙幾多錢?
我哋先了解一下箍牙.箍牙系通過正畸或外科手術等方法治療錯頜畸形,錯頜畸形系指兒童生長發育過程中,由先天因素或後天因素導致嘅牙齒,頜骨,顱面嘅畸形,錯頜畸形與齲齒,牙周病一起被列為口腔三大常見病,其患病率高達人口嘅50%以上.
影響箍牙費用嘅因素就系顧客所喺地地區嘅物價水平,對於唔同嘅城市,由於生活水平嘅唔同,牙齒矯正價格系會相差好大.同時一啲權威醫院,名氣比較響,牙齒矯正價格就會高啲.相對嚟講,一啲中小型嘅牙齒矯正機構收費嘅起點要低啲,但系往往唔可以保證好好嘅效果.
另外,牙齒矯正費用同埋顧客症狀有關,牙齒矯正手術嘅最佳年齡段系喺12-16歲,有嘅口腔醫生稱呢個間年齡喺「黃金時期」.呢個時候嘅孩子乳牙已經全部還完,且又處於生長發育階段,因而牙齒可塑性比較大.有啲醫院對於,兒童牙齒矯正收費會稍稍降低啲.之不過喺相關醫療技術嘅支撐下已經冇明顯嘅年齡限制,依家無論系處於最佳矯正期嘅青少年仲系已經錯過嘅成人年,都可以箍牙.
仲有一個影響牙齒矯正費用嘅因素就系顧客所選用嘅牙齒矯正方法,唔同嘅方法,牙齒矯正價格系唔一樣,現階段,最貴嘅牙齒矯正方法系隱形無托槽牙齒矯正方法.
珠海係一個三線城市,佢物價水平都算係比較低嘅,比起香港,廣州,深圳箍牙等地方,價錢平咗好多!但具體幾多錢仲系睇自己嘅情況,珠海箍牙都唔系很貴嘎.
建議搵口碑比較好嘅醫院或診所,多了解下情況再選擇去邊家箍牙.


text:
Hello~
想請問一下,我上個月 28/10 開始食第 1 排避孕丸,宜家已食左21日避孕丸,差唔多全部日子都係準時同一個時間食,只有大概兩三日遲左15分鐘至1小時食,上週五 18/11 開始要停藥7日,25/11 先可以開始食第2排避孕丸.我停藥後過左1日,即 19/11 開始黎 M,而我同男友係我停藥期間,黎M後第 2 日,即 20/11 曾經無戴避孕套嘅情況下,性器官互相摩擦過,大概只係陰唇摩擦陰莖,當時佢陰莖已有少少分泌物,但佢陰莖就無對準過我陰道口,亦無插入過陰道,亦無對住我性器官射精,請問懷孕機會係咪唔大?
同埋,我停緊避孕丸嗰7日,其實係咪仲有藥效?
Hello
其實只要冇漏食過避孕藥,每日食藥時間冇相差太遠,同埋冇喺食完藥之後短期內嘔吐過而影響身體吸收藥效嘅話,停藥期個7日都係可以發揮到避孕藥嘅藥效嘅.根據你食避孕藥嘅情況,基本上都係有效嘅,所以唔使太過擔心會懷孕.
呢到都可以講多少少有關避孕藥嘅原理俾你知,等你更加了解.其實食避孕藥係吸收人造荷爾蒙入身體,從而抑制排卵同埋增加子宮頸分泌物嘅粘稠度,同改變子宮內膜嘅環境.透過一直服食含有人造荷爾蒙嘅避孕藥丸,就可以維持着穩定嘅荷爾蒙水平.而食避孕藥期間嘅月經其實係「撤退性出血」,係當身體嘅荷爾蒙水平改變,就會有嘅出血現象,更加係一個證明話俾你聽避孕藥係有發揮到功效.
但係都提醒返,你能夠避免到懷孕嘅原因係因為你有好好咁食咗避孕藥,而唔係因為性器官冇插入陰道.因為你所講嘅陰莖分泌物其實係尿道球腺液(pre-cum),入邊其實都係有少量精子嘅,所以即使係性器官有接觸,唔需要插入,只係磨擦都好,呢啲尿道球腺液都有機會接觸到陰道口,從而有懷孕風險.所以如果他日你停止服用避孕藥,或者出現咗一啲情況,例如漏咗食避孕藥,而你又冇生育計劃嘅話,都想你知道只要性器官有接觸,即使冇插入同最後體外射精,其實都係會有懷孕風險,所以都會建議你到時考慮用返其他安全措施嚟避孕,例如全程用安全套,不但可以避免懷孕,仲可以減低性病感染傳染風險.


text:
發佈時間: 2022 年 06 月 23 日
今日我哋發佈咗 Krita 5.1.0 嘅第一個測試版本.Krita 5.1.0 帶嚟咗好多新功能呀!想知道完整嘅新功能清單嘅話,可以睇下仲未寫完嘅英文版發佈通告喎!
當然,仲有大量各項修正,效能提升,介面改進,連帶動畫功能都有啲改善.(不過動畫音效系統嘅大修趕唔切喺依個版本推出,要留俾 5.2 版本喇.)
如果你使用免安裝版:請注意,免安裝版仍然會同安裝版本共用設定檔同埋資源.如果想用免安裝版測試並回報 crash 嘅問題,請同時下載偵錯符號 (debug symbols).
注意:我哋依家唔再提供為 32 位元 Windows 建置嘅版本.
Linux 版本依家唔使再另外下載 G’Mic-Qt 外掛程式 AppImage.
注意:如果你用緊 macOS Sierra 或者 High Sierra,請睇下依段影片了解點樣執行開發者簽署嘅程式.
我哋提供嘅 ChomeOS 同 Android 版本仲係測試版本.依個版本或可能含有大量嘅 bug,而且仲有部份功能未能正常運作.由於使用者介面仲未改進好,軟件或者須要配合實體鍵盤先可以用到全部功能.Krita 唔啱俾 Android 智能電話用,只係啱平板電腦用,因為使用者介面嘅設計並未為細小嘅螢幕做最佳化.
第一時間收到 Krita 更新版本嘅資訊.你提供嘅電郵地址只會用作傳送新版 Krita 嘅發佈通知,並唔會作其他用途.


text:
今次就黎到旺角,主打女生髮型既Salon,等髮型師幫我轉下新Look:)
舖頭唔大,由花花連貫成個裝潢,特別係一入門口既花牆,影造型相真係一流.
我最欣賞係店內燈光有好好設計過,漂染時可以好清楚睇到髮色進行調整.
由兩位髮型師主理,當日就係 Gary Chan@Boom Hair親自為我造型.
其實我想係聖誕前搞搞個頭既,奈何聖誕真係忙到分唔到身,到我回過神已經過左聖誕啦XD
所以個頭真係慘不忍睹,個布甸頭同甩到MK金既髮尾,真係好orz...
我個人係唸住,反正個頭都已經衰到一個貼地,不如就玩盡少少,漂左佢,做我一直都想試既藍調,玩完一星期就剪哂佢,回歸短髮.
髮型師Gary就唔多捨得我岩岩留長左,話咁快又要剪,所以佢建議係漂染過程做好護髮部分,Keep到髮質同時滿足到我想玩色既慾望,咁Keep到長髮我又唔介意長髮多一排既:)
佢先幫我修剪整齊左髮腳.
然後就開始漂髮啦,主要漂既位置係髮尾位,Gary好細心咁係頭頂位置做左挑染,令之後既染色部分睇落更加自然流暢,漂髮既漸層效果亦做得好靚.
最重要係用左paimore既漂粉,唔傷髮質唔會漂完卡頭髮.
漂既時候都真係有D唔同,平時漂髮你感覺到漂粉搽上頭髮時都會卡卡地,但呢次真係好似搽Cream咁,順好多既.
漂完沖洗時,Gary仲幫我加左OLAPLEX,保護頭髮唔會變乾稻草,洗完吹返乾,個髮質好似仲滑過我未漂喎@口@
摸落係有輕微既既卡髮,但同我理解既漂完髮,有好大程度既差距,絕對係喜出望外呀.
漂完就到漂啦,Gary建議除左藍色之外,加入紫色加強層次感,而頭頂無漂既位就染個灰黑色,令成個髮色更統一變成冷色調,生出新頭髮亦唔怕布甸頭啦!
呢個設計真係為我度身訂造,下次無時間搞個頭都唔會太樣衰啦:)
染髮用既係日本LebeLcolour,色調柔和自然既霧粉感,唔會死死實實既.
我另一樣好安心既係Boom Salon會將用料係你面前即開即整,唔怕掛羊頭賣狗肉,帶保證得多.
話咁快就做好染色啦,淨係咁睇都已經好期待:)
雖然漂染真係坐到好攰,但心情真係好興奮又期待既,仲有少少不安XD
係時候睇成果啦:)
染後仲會加多層Coat,鎖色兼固色,令髮色更持久,成個剪,漂,染講緊都係$1,380,抵!順帶一提,Boom Salon係用Dyson風筒架,真係又快又順,心思思又想洗下錢添XD
落完Coat,髮色更實鄭,Gary幫我即時夾左個曲髮,髮色既層次感大提升呀>////<
直髮乜都唔搞亦都幾有神秘感,成熟感UP+++
加埋花花牆做Backgroud,好有仙氣呀>////<
睇返個Before After,好似換左個人咁喎XDDD
留意返,個髮質睇落好多好多囉!!!
摸落都算滑,好輕微既卡,但絕對可以接受,冬天本來頭髮就係比較卡.
唔同Lighting下既髮色都有少少變化,係吸晴既,我好少係咁自拍架XD
Gary仲俾左D日常護理頭髮既Sample我返屋企用,keep到顏色過左一星期左右都仲見到有少少紫藍調,就算無Set曲都幾自然好睇.
本身預左染紫紫藍藍呢D色都係一星期左右貨仔,點知佢再慢慢甩多一星期望落有少少奶茶色,日日返工都有少少唔同色,好有新鮮感,仲想再玩耐D,我買左7日染色護髮素黎玩,漂左應該易上色D掛:)
玩完FB再報告XD
So Far染左兩星期我都仲覺得隻色幾靚,我覺得好幾抵玩呀:)
Boom Salon都仲有有其他服務,好似日本直療,負離子直髮等等既服務,有興趣歡迎查詢呀:)
Boom Facebook:https://www.facebook.com/GarychanHairstylist/
「產品及有關資料由品牌提供」


text:
話咁快就到北京奧運o既日子, 8 月 8 日就係開幕禮, 唔知今次開幕禮會搞成點? 不過我諗一定會搞得好好睇, 早幾日有綵排, 見到放好多煙花, 又有好傳統o既中國儀式, 真係好期待.
今日聽到一則好震驚o既消息, 就係我公司有一個客, 佢o地由於要慶祝奧運o既關係, 8 月 8 日全公司放假一天! 嘩, 真係不得了, 呢個奧運仲勁過世界盃!! 世界盃都係自己請假去睇波, 但係呢個奧運居然會有公司自動放假比員工, 真係一讚, 無得頂. 呢間仲要係一間法國公司, 唔知大陸方面會唔會突然宣佈 8 月 8 日係全國休息日呢!! 我都為o左呢個北京奧運而買o左高清機頂盒.
今年奧運我特別留意, 唔好以為係由於中國舉辦, 所以我會留意. 其實係因為我公司有同事可以參加奧運, 我為佢感到驕傲 (千祈唔好話我假, 我係真心o架). 呢個同事入o左我公司都有三年幾四年啦, 佢初入職時, 我都知佢係一個運動員, 大家應該都知, 香港無乜全職業選手, 好多運動員都係業餘性質, 而且佢玩o既項目都比較唔係咁熱門, 所以佢趁空檔期就走出o黎搵o野做, 賺下外快. 我好記得我o地問佢點解要搵工, 佢話比我o地知運動員都要食飯, 都想買一o的自己心頭好, 所以咪要出o黎打工囉. 如果只係靠政府o個o的車船津貼, 真係會唔夠用.
佢大約做o左半年, 然後又要成日出外習訓, 比賽, 所以後來我o地將佢轉o左做 part-time 員工, 佢返o黎香港有時間咪返工囉, 做o既o野盡量都係一o的即日鮮, 唔會搞太耐. 其實我o地都真係好照顧香港運動員, 邊有公司會咁做o架… 佢反而似老闆, 得閒就返下工, 唔得閒就唔返, 真係寫意.
不過我o地近半年來真係好替佢擔心, 佢四年前參加雅典奧運, 第一戰就敗北, 佢為o左要爭取北京奧運門劵, 呢四年來真係好努力, 好用心咁去練習, 比賽, 終於比佢爭取到, 而且仲係以世界排名 18 o既資格拎入場劵, 我o地真係好替佢高興. 佢真係好有大志, 佢每一次都係想拎牌, 拎冠軍, 好有鬥心. 但係成功背後真係要有代價付出, 除o左無時間去玩, 日日不停咁練習之外, 換o黎o既重有傷患, 痛苦, 類固醇. 佢近年由於不停咁征戰, 累積o左唔少o既傷患, 久而久之, 呢o的傷患亦變成佢o既負擔, 好多時都要靠打類固醇o黎止痛, 大家知唔知打得多類固醇會點? 如果過量或長期咁使用, 會令到肌肉萎縮, 或者係骨枯, 好危險. 上次聽佢講, 今年係最後一年打奧運, 打埋今次, 唔會再打落去, 因為佢隻腳頂唔順, 再打類固醇o既話, 真係有可能會出事. 所以好希望佢今次奧運, 可以入三甲, 為自己, 為香港爭取首面奧運獎牌*.
唔知無線亞視會唔會有奧運項目播放表, 咁等我可以一早預較錄影, 錄低晒我想睇o既項目.
大家今年又會留意乜o野項目呢? 我年年都係會留意一百米, 二百米, 男子籃球, 女排, 今年會多o左百一米欄, 希望劉翔再次為中國爭光啦.
* 佩劍會係 8 月 9 日舉行, 亦會於同一日產生冠亞季獎牌.
淇淇, 加油呀!! 打低譚雪拎冠軍返o黎! 我o地支持你o架!!!!


text:
歐洲真係令人又愛又恨,愛嘅係當地嘅歷史文化古蹟,(靚人)靚景,美食等等,至於恨嘅就係當地嘅扒手小偷,一唔留神,個歐洲trip隨時會變到好貴.
不過綜合多次歐遊同身邊朋友嘅經驗,賊仔嘅招數有呢啲:
1. 跌錢黨
去到陌生環境要幫人都要睇清睇楚! 意大利就好興跌錢黨! 佢跌個1蚊,你幫佢執,分分鐘你就唔見左成千蚊!因為匪徒會趁你執錢嘅時候偷野,回過神嚟,個賊已經有你果一千蚊,又點會理跌左果個硬幣喎.
2. 街頭宣傳小隊
有人派小冊子或叫你簽名真係唔好多手,因為匪徒最鍾意同你傾傾吓藉此逼你埋牆角,再掠走你手頭上嘅野例如電話!
3. 屈錢黨
屈錢黨分好多種,有啲係街頭買藝表演者,你覺得佢好cute想影張相?冇問題~不過影完後收返一百幾十囉.另外新興嘅仲有手繩黨,專趁遊客影相時突然幫遊客戴上手繩,再索取十零廿歐.至於白鴿飼料黨就經常喺意大利教堂範圍出沒,向遊人遞上飼料,之後再索取兩,三歐.
如果你有更多防被偷竊tips,不妨share吓,一齊做個醒目歐遊達人! 🙂
高雄打造全新100米天空步道
日本大阪「肯德基吃到飽」
姆明特展登陸台北
SkyTrax公佈2015年最佳航空公司
9個著數方式遊歐洲
台東-2015熱氣球嘉年華會
2015溪頭妖怪村「魔神祭」
宜蘭國際童玩藝術節2015


text:
熱愛玩橫向動作角色扮演遊戲嘅玩家,每個人都有自己嘅心水作品,當中《惡魔城 月下幻想曲》相信喺唔少人心目中都係榜上有名嘅作品,精緻嘅美術,角色間嘅故事,配裝,刷裝備,Chok 招等等喺今時今日仍然係同類作品常見元素.今次為大家介紹嘅作品《神之天平》就有晒上述咁多種元素,仲要曾奪得「フリーゲーム大賞」,擊敗六百多款遊戲,分數拋離第二位成績嘅情況下奪得冠軍,實力備受肯定.
《神之天平》(ASTLIBRA Revision)由日本獨立製作人 KEIZO 花費十四年時間開發,係一款橫向動作角色扮演遊戲.故事講述主角與青梅竹馬少女雁影原本喺村中平靜生活,但因為龍嘅來襲而意外地去到一個見唔到其他人類嘅世界,為咗尋找回家嘅道路只好踏上旅途展開冒險.(劇情真心唔錯,真係有去用心描寫的)
遊戲開始時主角只有使用基本武器攻擊,盾牌擋格,跳躍等等作,但之後會陸續學到二段跳等各種技能及魔法,當中技能配搭極豐富,例如將攻擊力谷到三倍,但係會變得不堪一擊.遊戲中可供學習技能多達九十多種,只要你有點數就可以學兼自由組合,加上本作有「刷裝」系統,你想玩一隻專精飛刀,弓箭嘅戰士又得,想玩可近戰可魔法嘅法師型又得,超過 230 種裝備,300 種物品任你玩,完全係俾玩家自由發揮.
除咗配裝配技,本作仲有樣野叫「憑依技」,可視之為具屬性嘅戰技.喺舊版本時要「Chok」招,不過去到新版已改為組合按鍵嘅方式,更易使用.戰鬥系統以外,本作仲有個核心系統「天平」,遊戲中所有道具都有設定重量及附加效果,只要使用「天平」就可將道具強化.方法係將要強化嘅道具放喺天平嘅兩端,系統會根據兩邊嘅平衡度去決定效果上升嘅比率,即係可以透過此系統去「刷」神裝出黎.
有裝備之後梗係要搵人黎試刀,遊戲中有多款 Boss 供玩家挑戰,當中包括有半個畫面咁大嘅巨型 Boss,玩家要睇清楚對方攻擊模式反擊.會有六個難度選擇,玩家可按自己能力揀選,一週目大約要用 30 小時爆機.
《神之天平》(ASTLIBRA Revision)將於 10 月 13 日推出,對應平台為 PC Steam,現時商店頁面有提供試玩版下載.


text:
5 APRIL 2014(SAT)嘩哈哈...今晚我地兩母子有特別節目,就係去拍拖睇兒童音樂劇呀~
其實之前係BK Milk參加左留言送門票遊戲,好好彩咁得中左,所以就得到兩張兒童音樂劇門票~
當知道有得去睇音樂劇之後,為左令小小豬睇得更投入,大肥豬仲專登去圖書館借左本圖書,開始同小小豬講依個故事,真係一個考慮周詳嘅好爸爸呀~
依幾晚都同小小豬講依個故事同埋講佢知會去探小白兔,所以小小豬都好期待又心急,好想快啲有得去,終於等到今日可以入場睇啦!
雖然我地都只係得兩張門票,不過大肥豬都陪我地一齊去,以免我唔識返屋企,所以呢....我地就入場睇,佢就係門口等我地~
入場時每個小朋友都會收到一隻小龜公仔,小小豬都不知幾鐘意,仲全程拎到實一實呀~
小小豬好似好專心咁睇場刊,不過好似調轉左哦~
開場啦!基本上全場小朋友都係佔絕大部分,當見到啲小動物出場時,大家都好興奮,仲跟埋啲小動物一齊唱歌,所以場面又真係好熱鬧.尤其係中場活動時,小動物同我地觀眾玩拋波波遊戲時,場面又真係好熱鬧,大家都好開心呀!
小小豬表現又點呢?可能之前同佢打好左個底,所以佢對依個故事都已經好了解,所以睇起上嚟都係好專心,每次見到小白兔同小龜出場時,佢都好興奮添.雖然唔係好識唱嗰啲歌仔,不過佢都會搖吓個身,間唔中都跟住唱幾句添.
其實唔止小朋友,我都覺得幾好睇,一啲都唔覺悶,所以依一個多小時入面啲時間又真係好似過得好快.
唯一我覺得需要改善嘅就係座位方面(依個係場地問題,唔關劇團事),就以小小豬為例,佢一坐底之後,已經唔係好高,再加上前面係一位大人,所以跟本就係睇唔到,最後全場就坐係我大脾上睇.
其實唔止小小豬,我附近好多比小小豬大嘅小朋友都一樣要坐大脾.如果場地可以有啲高墊安排,可以等小朋友座高少少嚟睇,咁就非常好啦!
經過今日,我都覺得小小豬係幾鐘意睇音樂劇,所以我地都會留意多啲唔同種類嘅兒童音樂劇,有機會都可以帶小小豬去睇多啲,等佢見識多啲呀!


text:
#ParentLicenses2011
首先形容一下我屋企嘅家庭背景.我今年就20歲,家境貧窮,細細個讀幼稚園個時因為阿媽吸毒,所以就被社署扔咗去寄養家庭度住,住咗一年多啲又跟返阿媽.我記得嗰時我被寄養家庭啲姨姨打我,所以先跟返阿媽嘅.而我重有個家姐,佢大我5年,佢就住兒童之家,印象中係小六住到中六
去到我小一至中一左右,期間都住過3次兒童之家,但都係住半年至一年左右.去到我中一嘅時候,阿媽衰毒品入咗去坐監.因為當時我未夠18歲,又要去住宿舍,嗰時我又擔心我阿媽,同時又好憎佢
由我細細個時,阿媽已經當住我面吸毒,重叫我唔好話俾人聽.直到到佢出返嚟,佢又係繼續食.然而我同阿媽嘅關係都好似朋友咁,即係可以一齊食煙,好輕鬆咁相處,所以會幫佢保守秘密
我由中一嘅時候已經學壞咗,成日唔返屋企,而且我14歲已經冇返學.嗰時識咗個男朋友(大我7年),就去咗佢屋企住
阿媽問我借錢,因為佢知我男朋友有返工(小學嗰時儲低嘅錢,佢都試過問我借,拎晒全部錢,但都冇俾返我),佢每次都係借$300至$500,一個月一次咁
我下一個男朋友係做地盤,嗰時我15歲,男朋友大我8年.因為我15歲都有開始返工,阿媽就變到借多咗
我同呢個男朋友一齊咗3年,加埋我男友嘅錢,可以話我阿媽係借咗起碼幾萬蚊,但佢都係冇還過.另外佢係有拎綜緩,重有我個名,即係拎二人份,當中都有$9000左右.雖然有我份,但我$1都冇拎過
但又因為有我名,所以我要參加嗰啲自力更生嘅計劃.每兩星期一次,我要特登上去交啲搵工資料,但明明我係有返工,但佢想呃綜緩!嗰時我返全職,一星期放得一日,都要山長水遠去新界嗰邊交「功課」(嗰時同男友搬咗出九龍租屋住).我一直叫佢cut我綜緩佢又唔肯,嗰時我真係覺得好煩
直到我19歲,同下個男朋友結咗婚,重有咗小朋友,我阿媽仍然都係唔肯cut我綜緩,要我陀住個肚繼續去到大西北咁遠,係卒之到我生咗後,佢先至肯cut
我阿媽根本就係用啲錢嚟食毒品!
喺1月嘅時候俾咗$53000禮金佢,佢3月又問我借錢,我真係覺得好煩.我自己有咗之前返工,死捱死慳儲咗$10000,之後keep住返下炒散,一年都未動用過嗰$10000
講返之前12,13歲時成日搬屋,有次搬咗去村屋,領養咗隻唐狗(本生都有兩隻狗),阿媽都同意嘅.但我認我自己衰,嗰時又係日日出街,一星期先返屋企幾日,屬於嗰啲剩係鍾意玩,又唔想照顧佢.到15歲同嗰時嘅男朋友租屋住,就帶咗隻唐狗一齊,但之後分手,又擺返喺阿媽度.擺喺阿媽度嗰時,我都有一個月俾$500佢,同埋佢每個月都會借$500至$1000,當然係冇還嘅.去到再後期啲,同而家老公一齊嗰時,佢有時係有借有還嘅
以前租屋住或者住男朋友度少返屋企,佢都唔會搵我,但搵親我都係為借錢,就算我生咗BB後都係咁.然而,生完BB之後使費係多咗,我同老公係可以顧掂雙方同埋個仔嘅錢,但我阿媽又係一直問我借,我真係好苦惱
因為我知我擺咗隻狗俾佢湊又冇俾錢佢係好不負責任嘅行為,但係佢無可能一個月要用咁多錢去處理日常生活同養狗,我之前租屋出去住嗰時,所有嘢都自己俾,所以我知係要用幾錢
到近排佢又問我借,所以同佢嘈咗交,佢block咗我,而家又嚟whatsapp我老公借錢,究竟我重借唔借俾佢好?我自己嘅感受係,我自己一個月都唔使用咁多錢,養埋個仔都冇佢使咁多(我知係食毒品,但佢自己話唔係).佢之前係用我返工嘅錢嚟食毒品,我就死捱死慳先生活到.當然而家係好啲,但都只夠兼顧我哋一家三口
純粹想講下同埋想你哋俾下意見,Sorry for 1999🙇🏻♀
圖片來源@門徒
讀者投稿@長文慎入


text:
綠葉演員雖然未必可讓觀眾記住佢哋個名,但佢哋曾經飾演過嘅角色卻永遠埋喺觀眾心中.現年52歲嘅張松枝,喺TVB演過唔少角色,無論系《茶是故鄉濃》中令人恨之入骨嘅奸角榮少,佢演技不容置疑.
可惜入行18年,張松枝除咗飾演茄喱啡,就系配角,臺詞對白得幾句.
TVB從來唔缺實力演員,不過極少數可以成功上位走紅,而張松枝因為靚仔而經常被安排飾演契家佬,二世祖或者奸角.
最大突破嘅一次就系喺《法證先鋒》中飾演法證人員,充滿喜劇形式演出令人眼前一亮.
佢坦言,無論系奸角或者系正派都鐘意,不過卻冇得選擇角色嘅權利,張松枝曾經堅決表示唔會重返TVB,因為覺得自己唔受公司重視,更曾經因此感到灰心.
雖然忠心耿耿為TVB效力18年,但張松枝卻從來未有機會出席《萬千星輝頒獎典禮》,佢苦笑道:我連一次坐喺觀眾客席嘅機會都冇.
為咗追夢,52歲嘅張松枝都冇放棄,佢喺51歲嘅時候,終于遇上咗改變佢命運嘅劇本,就系喺電影《無雙》中飾演偽鈔集團成員Bobby.
讓昔日嘅綠葉王終于首次以主要演員身份行紅地氊,更加首次踏上《第38屆香港電影金像獎》頒獎臺,與《無雙》團隊攜手奪得最佳電影大獎.
Like MisshkNews Facebook!不出门也能知天下事~


text:
「敢做」
雖然而家係數碼年代,而廣告亦都分為傳統同數碼兩派.但係做廣告係需要創意,唔係樣樣嘢都只係求回報.我之前亦都講過,數據唔係萬能,而如果太過依賴數據去營運嘅話,基本上係無創意可言.廣告除咗要有創意之外,亦都需要膽量去做.當然有時有啲廣告會太過前衛,引起社會爭議!只不過創作就係咁,唔可以下下都為咗討好市場而做,有時真係要鼓起勇氣踏出一大步.
「成功」
一個品牌嘅成功,其實唔但止睇淨係睇佢嘅業績,有時仲要睇佢哋嘅價值觀.雖然好多嘢係可以做出嚟俾人睇,但係至少佢哋肯做.如果一個品牌敢去嘗試嘅話,其實就已經差好遠.就算有廣告公司肯做一啲大膽嘅創作,到最後品牌自己唔去嘗試嘅話都無用.而最近有一個傳統珠寶品牌竟然用咗一個大家都忽略咗嘅角度去推廣佢哋嘅婚嫁系列.除咗講夠膽做之外,真係唔知可以講乜!
「保守」
其實香港好多公司都好保守,好多都只係得個講字,唔敢去做!或者有時佢哋係等一隻白老鼠去做咗先,然後先至跟人哋做.只不過好多時如果唔係第一個做嘅話,其實就無咗優勢.就好似數碼營銷一樣,越早做,廣告價錢越平,而且亦越早知道用戶行為.最重要嘅係品牌已經收集到好多有用嘅數據,進行分析之後就可以更有效同更精準咁針對市場同客戶.只係好多公司好多嘢唔敢做啫!
Also published on Medium.


text:
24 SEPTEMBER 2009 (THU)
之前係YAHOO BLOG知道有海洋公園哈囉喂優先場入場卷抽獎,一向師奶仔嘅我當然唔執輸登記埋啦!終於係前幾日收到E-MAIL話我抽中左,真係勁開心...有得去玩啦!
今日係優先場,但因為大肥豬要開OT冇得去,所以就搵左勁大膽嘅糖糖陪我一齊去玩.
嘩...原來YAHOO所送出嘅係至尊飛,即玩所有鬼屋都係唔洗排隊,真係勁正.因為我始終都係好怕,所以冇入過去.反而糖糖就利害,入左五間鬼屋,不過好攪笑地我會請其他有至尊飛嘅朋友仔一齊陪佢玩,叫佢一個玩我都唔係幾放心.好在所有朋友仔都好NICE,真係要係度THANKS陪糖糖一齊玩嘅朋友仔呀!
我唔玩鬼屋都唔會悶,因為我地都同左好多鬼影相,仲同佢地玩得鬼咁開心添.其實我都不人知幾驚,同佢地玩時我都係扮震定,因為糖糖教落,唔好俾佢知你驚,如果唔係佢地有排嚇你呀~
以上只係少部分相,仲有啲係糖糖相機度,因為我地影左勁多相,影都尾兩個人嘅相機都冇晒電添.
除左影相之外,仲有一個節目可以向大家推介.係彭氏兄弟鬼屋附近有個睇SHOW活動,個SHOW勁爆笑,扮晒四大天王之外,又有人扮MJ,真係勁似...我都尖叫唔停呀!
我都係第一年入嚟海洋公園玩哈囉喂,講真我都範得佢地都做得幾好,係唔同位置都安排啲鬼鬼同大家玩,令到整個氣氛都好好呀!


text:
講到香港最靚嘅公屋,又點少得位於大坑嘅勵德邨呢!勵德邨除咗位處豪宅區及名校網之外,部份嘅單位更加坐擁維港煙花景色,此外,勵德邨曾經住咗好多名人,包括林珊珊,林曉峰,林海峰,張國強同李麗珍之外,仲有大家最愛嘅A姐!A姐今日番到嚟,除咗探訪鄰居街坊之外,當然就係嚟打卡啦!
提提你
呢度係居民居住嘅地方,所以閒人免進,就算有朋友或者屋企人喺呢度住,大家都要記住保持安靜
勵德邨
勵德邨嘅命名取自前工務司及香港房屋協會執行委員會委員嘅鄔勵德.勵德邨分為三幢八座,每一幢嘅命名同其他公屋好唔同,因為香港其他公屋都會叫做「勵x樓」,「勵Y樓」等,但呢度就取「勵潔樓」,「德全樓」同「邨榮樓」.其中勵潔樓同德全樓係香港少數以圓柱體設計,外觀睇真係唔似公共屋邨.
勵潔樓,德全樓
以圓柱體設計嘅勵潔樓同德全樓就係今日嘅打卡目的地,但記住呢度係禁止閒人進入嘅打卡熱點呀!熱門嘅打卡地點除咗從地下影上去,可以睇到圓形嘅天空之外,位於大廈嘅頂樓,係一個居民嘅休憩空間,由呢度影落去嘅圓形線條,就有另一番風味.
除咗圓形嘅線條之外,每一層嘅樓梯更會形成一個三角形,係另一個熱門嘅打卡位置.另外,喺頂樓嘅位置,更加睇到無敵嘅維港海景,連全港最高嘅IFC同ICC都一覽無遺,如果遇着放煙花嘅時候,啲居民都會聚集呢度,欣賞佢哋獨有嘅煙花景.


text:
其實原來係好有心思嘅黑布! 多謝呀<3 (有留意我blog嘅朋友應該都知我好變態鍾意有個人化商品,手袋都訂有自已個名,感覺很自戀吧XDDDD.)
話說尋日心情唔好見完醫生手軟腳軟,好早返左屋企(納悶)⋯
竟然有速遞按門鈴⋯
我心諗,咪千叮囑萬叮囑大PR唔好速遞野去我屋企⋯ 呢個速遞好好彩,有人唔洗白行一趟(邊有人星期五唔出街約人食飯架啫,正中宅)
個速遞講一大埋外星話話公司叫佢一定一定一定最後最後最後先送件去我屋企!即係連PR都知我一放工就會返屋企⋯
收到時都唔知乜鬼野黎,係Napkin Ring!
跟住因為想早d瞓,無理到.
今早一起身見到枱面袋野,又老人痴呆唔知係咩,再開原來張餐巾好有心思,有我個名架! 好黑, 睇唔睇到呢?
無厘啦肺攪咩送塊布畀我? 原來LG出左OLED TV! 可以顯示到極緻純黑!
有咭話係盒內搵QR Code, 搵得3張咭片! 好白痴咁scan 張咭片,只係link 去LG HK 網頁!後來先知盒內嘅意思⋯ 好神秘!Scan 下個QR Code 先知原來係段片!睇片:
http://youtu.be/aUcOqkKlJtw
我真係有入去睇架, 我仲認得煮野食野位大㕑!唔知係手機睇同用呢部新LG OLED TV睇嘅黑,同我睇到嘅黑有冇唔同? 如果一間行商場會去電器店望下!
另外, S小姐唔好誤會我咁講,我講下笑乍! 塊黑布,我like 架:


text:
發佈時間: 2021 年 08 月 18 日
今日,Krita 開發團隊推出咗 Krita 5.0 嘅首個 beta 測試版本.Krita 5.0 係一個重大更新,包含咗大量嘅新功能同埋改動.
首先係一啲注意事項:
咁依個版本入面有啲咩新嘢呢?答案喺:好多呀!完整嘅發佈通告入面有更詳細嘅說明,而依度列出咗部份較重大嘅事項:
此外仲有大量嘅小改進,小功能同埋效能改進!
正體中文改動:喺 Krita 5.0,翻譯者為正體中文翻譯做咗唔少改動,當中修正咗一些唔符合一般正體中文慣例嘅語句或者用詞,並為一部份功能重新改名.詳情請參見正體中文版本嘅發佈通告.
我們希望可以喺九月發佈正式版,不過唔一定保證會做到㗎!喺之前,我哋會繼續修正大家喺試用 Beta 同埋 Nightly 測試版本時所發現嘅 bug,目標喺正式發佈 Krita 5 嘅時候能夠推出一個運作穩定及暢順嘅繪畫程式.請考慮向 Krita 發展基金捐款以支持 Krita 嘅開發工作:
如果你使用免安裝版:請注意,免安裝版仍然會同安裝版本共用設定檔同埋資源.如果想用免安裝版測試並回報 crash 嘅問題,請同時下載 debug symbols.
注意:我哋依家唔再提供為 32 位元 Windows 建置嘅版本.
Linux 版本唔使再另外下載 G’Mic-Qt 外掛程式 AppImage.
注意:如果你用緊 macOS Sierra 或者 High Sierra,請睇下依段影片了解點樣執行開發者簽署嘅程式.
我哋提供嘅 ChomeOS 同 Android 版本仲係測試版本.依個版本或可能含有大量嘅 bug,而且仲有部份功能未能正常運作.由於使用者介面仲未改進好,軟件或者須要配合實體鍵盤先可以用到全部功能.
下載檔案嘅 MD5 校對碼可以喺依個檔案入面搵到:
Linux AppImage 以及原始碼嘅 .tar.gz 同 .tar.xz 壓縮檔已使用數碼簽署簽名.你可以由依度取得 public key.簽名檔可以喺依度搵到(副檔名為 .sig).
Krita 係免費及開放原始碼嘅項目.請考慮捐款或者購買教學影片支持我哋啦!有你嘅支持我哋先可以聘請開發人員全職進行 Krita 嘅開發工作.
第一時間收到 Krita 更新版本嘅資訊.你提供嘅電郵地址只會用作傳送新版 Krita 嘅發佈通知,並唔會作其他用途.


text:
絲打圍爐 │ Hillary劉沛蘅外表純純兔其實千杯不醉 分享潛規則證夜場老手
Hillary獲母親教飲酒
蝦頭在節目一開始便單刀直入,問31歲的Hillary是否覺得自己好好酒量,並睇得出她酒齡應該唔淺,Hillary說:「我唔覺得我特別飲得,未試過飲到斷片,我一定知點樣返屋企,我一定唔會係酒後亂咩嗰啲啦!」蝦頭讚她外表純情:「你咁sweet嘅乖乖樣女仔,連酒後亂性佢都講唔到!」連詩雅認同:「直頭唔覺得佢會飲酒.」Hillary自爆:「我諗我好細個就開始飲酒,我都唔記得exactly幾歲,但我細個媽咪就教我女仔一定要識飲酒.」蝦頭認同:「啲男人見你個樣好恰好乖好純,就整你兩杯整醉你,所以你一定要學識飲酒係啱嘅.」
Hillary來者不拒溝酒最易醉
Hillary又傳授媽咪的夜蒲秘技:「佢哋除咗要我識飲酒,仲有可能人哋幫你斟咗杯嘢,你離開之後就唔可以再飲,好細個已經教我.」蝦頭問Hillary覺得飲酒係好飲定係好苦?Hillary表示到這一刻都未好enjoy到飲酒:「可能一大班朋友一齊飲,我覺得唔好掃興就一齊飲,其實我覺得酒唔好飲,我淨係鍾意飲甜嘅酒,但啲人話甜嘅酒好易醉!我飲醉咗最多係嘔同瞓覺,因為溝酒,我唔係嗰啲今日淨係飲呢隻酒嘅人,任何人埋嚟話飲其他酒啦,我就好呀!」咁順得人,完全不負「諾士佛lary」之名!
Hillary醉後大便出事好尷尬
蝦頭笑言作為絲打,見Hillary咁sweet都想灌醉她,她即坦言絕不會令自己飲醉:「我唔想俾人『「執屍』呀!」Hillary如夜場老手般越講越興奮,更自揭飲醉後超噁心的往事:「我媽教我飲啤酒嚟解酒,即係回魂酒,佢話好有用,但我冇試過,飲醉咗第二日唔會想再飲酒.我試過飲完酒有便意,我嗰時都醉醉哋嘅,我去咗廁所,去咗好耐我都冇出嚟,我有friend敲門,我唔知點解開咗個鎖,我個friend入嚟見我去緊大便,跟住係佢幫我清潔!我諗係佢冇得唔處理囉,所以逼於無奈幫我清潔.我真係好尷尬,因為呢一次, 我盡量唔好畀自己飲醉!」
連詩雅爆陳家樂冧招
到遊戲環節,Hillary扮演「認錯男朋友」,連詩雅問她有沒有試過?Hillary肯定地說:「首先唔會同男朋友一齊去玩囉!我飲醉咗佢會嬲,所以我唔會畀自己飲醉.」獲陳家樂(Carlos)求婚成功的連詩雅,即甜絲絲自爆:「我另一半通常都會畀我去飲酒,我會拉埋佢嚟,但佢唔飲酒喎,我同朋友聚會,都會好想另一半喺我隔籬.如果全女班,得佢一個男仔,我好想佢陪都會嚟!」難怪有網民留言:「Carlos對佢真係好,自己唔飲酒都肯陪佢同成班女朋友!偶爾還可以,常常就辛苦咗Carlos!」有網民亦大讚Hillary:「真係好cute好純樣,估唔到佢咁識飲酒,撒嬌真係好得意!」
立即睇片重溫!
常見問題
劉沛蘅Hillary如何成為千杯不醉?
Hillary坦言好細個已經開始飲酒,而且係…..詳情請看
Hillary飲酒來者不拒?
Hillary如夜場老手般越講越興奮,更自揭飲醉後超噁心的往事…..詳情請看


text:
暗殺 岑子杰 單嘢,傳媒報導強調凶徒係 南亞裔人,一班極有可能係 熱普城 嘅共諜借勢發難話要去 南亞裔人 聚集嘅 重慶大廈,甚至 尖沙咀 九龍清真寺「裝修」.好彩班前線手足戰士,連登仔唔係蠢,一嘢諗到有可能係 支那共匪 嘅挑撥離間鬼計,立即叫停;仲獻計民陣星期日遊行就由 南亞裔 同胞 打頭陣;加埋 香港回教信託基金總會 與及 九龍清真寺首席教長 Muhammad Arshad 嘅聲明,直情將 支那共匪 嘅計謀徹底粉碎,解除咗一場政治大風暴.
除咗今次嘅暗殺事件,好多人都會諗起過去 土共 策動 南亞裔人 參與行動,例如2014年8月17日「保普選,反佔中」 遊行,就有「印度巴基樣嘅汕尾福建同鄉」,因而覺得南亞裔人都係同 共匪 過從甚密,不其然對 南亞裔人 產生抗拒感.確實的,支那共匪 對於香港嘅南亞裔同胞都有暗黑 agenda,大方向係正如周恩來對香港嗰句「長期打算,充份利用」,目標就係煽動種族問題成為香港另一個巨大危機火頭.
唔講 支那共匪 對南亞裔有乜 agenda 住,因為抵擋敵人挑撥離間嘅最佳方法,就係先互相了解清楚,避免產生誤會.
歷史說明南亞裔同胞都是值得尊重
撇除近十年先至移居嚟香港嗰班,香港嘅南亞裔人嘅來由都係同香港治安,防衛事務有關.例如「ABCD,大頭綠衣,捉人唔到吹BB」呢首香港古老童謠,背景就係早在二十世紀初期,英國政府基於當時本地華人唔願意加入警隊,為應付治安需要就從印度,巴基斯坦 (包括現今的孟加拉),及斯里蘭卡招募來港做警察.泥泊爾人就是英軍聘請的僱傭兵,來港主要協助新界郊野及邊境嘅防務.因大多數來自一個叫啹喀 (Gurkha) 嘅部族,故俗稱「啹喀兵」.睇埋佢哋祖輩來港嘅目的,唔止要完全視佢哋係香港嘅一份子,更絕對要嚴肅尊敬!
無論祖輩來自邊度,經過幾十年以至近百年,幾代人在港生活,已經落地生根,意識上已經認定香港係佢哋嘅家園,渴望融入社會.無奈地,即使在 97前,政府提供俾佢哋嘅支援相當有限,尤其是語文教育方面;另外,向華人灌輸接納南亞裔人嘅教育亦不足.97後 支那共匪 更加唔駛再多講啦.導致華人同南亞人之間嘅相處雖沒有大問題,但未有完全解除隔閡.呢個情況就係導致 支那共匪 有機會乘虛而入嘅根源原因.
我對南亞裔同胞的見解
我算好彩,依稀記得小學已經有南亞裔同學.到投身社會,亦接觸唔少南亞裔人.唔計 Nabela Qoser (邊個?利君雅 呀!記吓佢個原名啦!),有識講香港粵語,亦有只懂得講英文的.根本上一般相處唔會有問題.另外,姑且自揭少少「情史」,曾經在97前的一個 Ex 係香港最大華人回教家族嘅成員,所以我對伊斯蘭有皮毛認識.因而懂得應付同適應普遍信奉 回教 嘅南亞裔同胞佢哋基於宗教嘅生活習慣.另基於近年嘅工作同身份變化,總希望幫助佢哋融入香港,真正實現到 97前中小學教育會強調嘅「華洋集處」嘅融和.
五年前,捷輝小巴老闆 Terence 搵我,想我幫佢公司做一個招聘廣告.經過一輪討論之後,我大膽提出一個建議:
巴士公司都有印巴裔車長,而 紅磡,土瓜灣 有唔少南亞裔人居住,不如以佢哋為其中一個目標對象,擴闊人力資源潛力.使廣告「破格」得嚟可以順便柔性宣揚「關懷少數族裔」訊息,提升公司形象.
佢考慮咗幾日就首肯,然後我就開始策劃工作.最後「完成品」就如下面嘅相片.
個 South-asian face 係藝人 Bitto,感激佢當年「友情價」接呢個 job.留意吓啲文字,除咗慣常嘅中英文,仲有烏爾都文 (Urdu).
捷輝亦確實聘請到多名南亞裔車長,站長及維修技工.雖然如今都已離職,但總算有一啲成效.
我講呢件事出嚟唔係要 show off,而係身體力行去證明俾大家知道,只要肯提供機會予南亞裔同胞,佢哋確實願意投入香港社會出一分力.
共匪之計謀如何乘虛而入
容許我囂張咁講,有幾多個香港華人會好似我咁「痴線」去幫助南亞裔同胞?呢個正正就係 支那共匪 有機可乘向 南亞裔人 埋手嘅原因.
共匪實行對南亞裔人嘅暗黑 agenda 大至可分兩個方向:第一係妨礙南亞裔人融入社會,第二係挑動「黃皮膚黑頭髮」厭惡甚至憎恨南亞裔人.
第一個方向就如前述,收窄南亞裔人與華人相處嘅空間同機會.除咗响教育方面之外,仲有就業 / 營商嘅空間.留意一吓,南亞裔同胞從事嘅行業工種,來來去去都係一般人認為「低下階層」體力勞動嘅工作;做生意嘅即使係開設食店,雜貨店,都彷彿塑造出一種「黃皮膚黑頭髮」唔好入去幫襯嘅氣氛.
至於第二個方向,除咗就係因為言語,學識,生活習慣差異而使「黃皮膚黑頭髮」唔多願意同佢哋相處之外,仲有就係過去幾年班土共例如鼠王芬,自由黨 閪門子敬 嗰啲仆街,配合 CCTVB,白粉報經常放大「南亞裔犯案」「南亞裔黑工」嘅報導.
歸根究底,支那共匪 所做嘅一切係基於「大中華民族主義」── 認定香港係中國嘅一部份,唔係英國殖民走狗販賣鴉片毒害中國人致要割讓香港,呢啲「黑古勒凸」嘅非我族類係唔會响香港出現.
唔好又話我「吹到鳩咁撚大」,有去過北京上「國情班」嘅公務員同我講,課程內容真係滲透住呢種思想.
不過,支那共匪 又知道無可能一時三刻一嘢趕走晒呢班「印度摩囉差,巴基躝坦」走,於是乎就「長期打算,充份利用」.見到坊間嘅「黃皮膚黑頭髮」唔太願意同佢哋相處就一於「將計就計」,由班土共以「俾機會貢獻社會」展開誤導然後收編.暗殺岑子杰又好,扮福建同胞又好…… 總之但凡見到南亞裔人同班土共一齊出沒,大多數都係咁樣而來的.當然,亦有一啲真心向共匪投誠的.
另外,支那共匪 對於能突破「暗黑 agenda」嘅人,都係會進行鬥爭打壓.例如近期大家見到表現神勇嘅利君雅,班土共對佢做乜都唔駛多講.我合作過嘅 Bitto 又係一例.再遠少少嘅當然唔少得 Gill Mohindepaul Singh (喬寶寶).
一句講晒:南亞人都係香港人,係香港社會嘅成員
講到尾,南亞裔人 只係一班膚色,種族略有不同,但响香港落地生根嘅族群,甚至曾經為香港作出重要貢獻.來到現今嘅一代,佢哋從來只係渴望融入香港社會,為各族群所接納並融洽相處.在我嚟講,新加坡嘅種族融和雖然係夾硬迫出嚟,但宏觀效果的確就係香港社會要追求嘅目標.
既然明知 支那共匪 唔想呢個現象出現並一直從中作梗,而且大多數「黃皮膚黑頭髮」都不自覺地中咗伏使 土共 得逞而埋下政治炸彈,就該趁今次機會,乘著本港伊斯蘭宗教領袖紛紛主動申出友誼之手,主動爭取呢班同胞,摧毀 共匪 嘅鬼計, 重塑同實現返「華洋集處」呢個真正嘅社會美境.
至於實際要點做?唔一定要好似我咁瘋狂,俾個心出嚟,勇敢的開始探索,佢哋會知道同識得配合㗎喇!


text:
洲際國家盃
洲際國家盃(英文:FIFA Confederations Cup)係由國際足球協會(FIFA)主辦嘅足球賽.參賽隊伍包括獲得六個大洲冠軍嘅國家隊,應屆世界盃冠軍同主辦國球隊,總共係8支球隊.
洲際國家盃嘅前身係1992年及1995年響沙地阿拉伯舉行嘅「法赫德國王盃」.首創邀請各大洲嘅本土洲際冠軍球隊參賽,頭兩屆分別有4隊同6隊參賽,已經慢慢睇到發展出分組賽制嘅形式.1997年,國際足球協會接辦呢項賽事,並正名為「洲際國家盃」,將參賽球隊數目增加到8支,每兩年舉行一屆.為咗令世界盃主辦國能夠具備舉辦世界大賽嘅經驗,2001年洲際國家盃響韓國,日本舉行,首創世界盃舉行前一年,由世盃主辦國籌辦嘅規定,作為東道主遞二年決賽週前嘅演習.
2003年洲際國家盃發生咗一單慘劇.喺喀麥隆對哥倫比亞嘅準決賽入面,喀麥隆球員馬克-維維安·科爾因心臟病發猝死球場,事件令各界關注到現代職業足球員比賽太密,對健康造成危險,亦間接令賽事由2005年開始改為4年舉行一次.
2019年,國際足協主席恩法天奴宣布洲際國家盃正式停辦,亦即係2017年係洲際國家盃最後一屆.
歷屆洲際國家盃改
歷屆得獎隊伍改
- *: 東道主
神射手改
歷屆神射手改
Overall top scorers改
概要改
參賽紀錄改
- 1R:第一圈出局
- F:決賽
- W:冠軍
一般統計改
濕碎嘢改
自從1997年,國際足協將洲際國家盃改名後,所有奪冠嘅球隊,喺之後舉辦嘅FIFA世界盃都攞唔到冠軍.


text:
呢一兩年受到疫情嘅影響,長時間喺冇得翻學校上堂嘅情況下,好多學生嘅學習進度都大幅落後.尤其係準備DSE嘅同學仔,壓力大增,而最近呢一年,好多人都開始 網上補習 ,但究竟 網上補習 究竟有咩好壞之處呢?因為Spencer Sir都有做開網上補習,所以小編就整合咗唔同資料,學生就可以睇下究竟呢種補習模式是否適合自己.
網上補習平台 的形式是什麼?
網上補習嘅課堂模式主要有兩種,分別係直播課程及線上課程
直播課程
學生會透過zoom上堂,在課堂中導師可以即時同同學互動,同學有問題時都可以即時問導師,互動性相對上高.
線上課程
線上課程嘅選擇好多元化,除咗一般嘅常規課程外,仲有唔同時長嘅課程,例如一小時到四小時不等,亦會有指定課題同針對不同考試嘅技巧嘅課程.加上學生可以隨時隨地重溫課程片段,上堂時間比直播課程更有彈性.
網上補習好處
彈性上堂時間及地點
中學生特別係準備DSE嘅學生放學之後都要補課,翻到屋企一定會好疲累,所以網上補習可以比學生自由選擇佢哋嘅上堂時間,佢哋可以喺自己狀態最好,最舒適嘅時候上堂,咁就可以提升到佢哋嘅學習效率,更有效吸收課堂內容.
上網補習為什麼仍要使用實體筆記?
使用電子筆記看似比較方便,但對中學生而言,其實實體筆記更方便他們溫習.大部份中學生上學的時候都不能使用電腦或手機,因此使用實體筆記更方便他們帶回學校溫習.
如何知道 網上補習 是否適合我?
喺疫情下,大部份嘅學生都已經習慣咗網上學習,所以對於適應網上補習都唔會有太大問題.加上學生可以透過zoom嘅訊息功能向老師請教唔明嘅問題,而且仲有分組,螢幕共享等功能,學習體驗可能比傳統面授補習更好.
另外,網上補習嘅課堂影片可以不斷重溫,即使學習能力比較弱,去到唔明白嘅地方都可以暫停,確保自己完全明白課堂入面嘅內容.


text:
因為學業或工作嘅忙碌,大家有無發覺自己忽略咗生活中有好多日常小細節呢?其實就算幾忙都好,都要保持對世界或社會求知嘅心,如果唔係就會對現有生活感到麻木,失去自我,感覺會好難受.
你以為理想當然嘅物品其實都有佢哋意想不到嘅作用,想重新探索生活中嘅小趣味,不妨由了解以下物品嘅用途開始!
1.Converse鞋上嘅小窿
Converse內側嘅兩個窿仔到底有咩用呢?小編以前都覺得只係裝飾或者令對鞋更透氣,原來佢真正嘅作用係穿鞋帶.據講鞋帶穿過呢兩個窿後,整對鞋會更貼合足弓,咁就好著好多!
2.Pizza中間嘅白色小圓盤
每次一打開pizza都會隨手扔手嘅小圓盤,大家有無諗過佢原來係大有作用!外賣熱辣辣嘅pizza需時,而叫做Pizza Saver嘅白色圓盤就可以避免外賣盒因為熱氣凹陷,可以保持盒內有足夠嘅空間透風.
3.漢堡扒下墊住嘅意粉
原來下面嘅意粉原意係用嚟固定漢堡扒同吸油,咁食埋落肚嘅話……咪成肚都係油囉?
4.坐墊四角嘅流蘇
以為只係裝飾?非也.原來實際上係用嚟固定坐墊裡面嘅棉花,預防佢變形或者喺4隻角度標出嚟.
5.西裝附帶嘅一小塊布
除咗一小塊布之外,西裝內仲會附有多一兩粒鈕,作用就係當你唔小心整穿咗件褸或甩咗粒鈕嘅時候,都仲有原色布同鈕扣可以補返.
6.背囊上嘅豬鼻
豬鼻背囊喺小編中學嘅時候非常流行,但原來豬鼻唔係想像中嘅設計或標誌咁簡單,佢嘅實際用途原來係畀人掛起行山嘅用具,例如係登山杖.
(圖片來源:tumblr,curazy)


text:
嚟到年尾諗緊去邊度玩,不如去西班牙睇返場藝術展?乜玩到咁大啊!小編都知大家冇錢冇假,不過唔緊要,早前馬德里三大博物館之一嘅提森博內米薩國立博物館,聯同高迪所設計嘅世界遺產巴特羅之家,嚟到將軍澳MCP新都城中心舉辦『冬日「影」畫館』,亦係佢地首個海外展覽.呢次展出嘅名畫結合VR,AR技術,增加趣味同互動,一家大細嚟睇都唔會覺得悶!
‧由今日開始到出年1月5日,可以去到MCP新都城中心,用VR/AR欣賞名畫.
難得嚟到又點可以唔打卡?一入去位於二期嘅『冬日「影」畫館』,就會見到一條光影時空隧道俾大家盡情打卡;入到主場館就分開VR同AR區,只要喺VR區帶上眼鏡,就可以置身梵高的《奧維的風光》及另外兩幅名畫裡面,以360度角度欣賞好多不為人知嘅細節,連策展人Juan Ángel López都好鍾意.另一邊AR區就更加特別,透過手機App影住八幅畫,就可以體驗額外嘅動畫元素,話唔定俾大家有更多啟發!去到另一間房仲會透過3D光雕投射廿幾幅名畫,最特別係可以利用雙腳喺地下自行創造影像,話唔定會成為下一個著名藝術家!
‧用VR睇梵高嘅《奧維的風光》,連策展人都大呼過癮!
‧入場前可以先下載商場嘅App,就可以用睇到名畫配合AR嘅效果.
‧觀眾可以用雙腳喺地面改變花紋形態,等緊下一個藝術家誕生!
喺商場另一邊仲有西班牙建築鬼才高迪改造嘅巴特羅之家珍貴展品,以及打卡一流嘅馬賽克玻璃屋,仲有可以落手玩嘅馬賽克藝術牆.出發前諗定想砌啲咩字,早啲嚟到整返幅自己嘅牆啦!問到策展人Juan Ángel同Encarna,佢地都對呢次海外展覽好有信心,Juan Ángel認為除咗亞洲市場龐大之外,亦可以令「藝術鑑賞」變得貼地.「以往藝術館都係文化,專業觀眾為主,但喺大型商場搞就可以直接面向大眾.不過喺形式上就要增加互動同趣味,唔駛齋睇就唔會咁悶.」
佢地兩位都認為VR同AR技術將會廣泛應用喺各地展覽,Encarna認為利用科技可以減企搬運風險,成本同時間都可以大大減少.另外多利用科技亦對商業運作有幫助.「其實係連帶關係,多咗展覽對科技需求都會增加,甚至有觀眾體驗VR/AR之後,會飛到當地睇實體展品,對旅遊都係有幫助.我相信跨界合作,將會成為未來藝術界嘅重要方向.」
‧Juan Ángel同Encarna都認為VR/AR將會成為藝術界發展趨勢.


text:
星之卡比入面嘅卡比擁有超強大吸取吞食能力, 不過今次就輪到佢要被人食啦XD 皆因京都點心名店「鶴屋吉信」與「星之卡比」合作,推出秋季限定「卡比手作最中餅」! 最中餅其實係日本平安時代皇宮內嘅御用點心,望落有啲似紅豆餅, 但餅殼係由糯米整成,碾成粉後再蒸成麻糬狀細火烘烤,工序繁複費時得多~ 而今次嘅合作就將可愛嘅卡比印喺餅殼上,款款唔同表情超治癒! 而且今次嘅產品有趣之處係佢仲可以親手DIY製作, 自己親自將日本國產栗子或紅豆填入餡料堆中~ DIY自己整嘅好處就係能夠將餅殼與餡料分開, 咁個餅殼就唔會因為被餡料潤濕而無咗香脆口感!...
星之卡比
日本超可愛星之卡比Cafe 食物靚之餘仲好好食添|日本美食|放假去邊
日本開咗星之卡比Cafe啦~卡比迷一定要去朝聖吓啦! 除咗Cafe造型可愛之外,佢哋嘅食物都好精緻同用心~ 連Pizza都喺正宗窯爐烤嘅,真係好想去試吓啊~ 好可愛啊~ 用卡比個口裝Pizza~ 甜品造型跟足隻game一樣! 點捨得食啊! 仲有精品賣添~ 好得意啊! 仲有實用索袋~ 星之卡比Cafe 地址:東京墨田區推天空樹鎮Soramachi四樓 電話:03-3622-5577 時間:10:00 - 22:00...


text:
呢個世界總會有人想起你
早幾日收到一張訂單,客人個名好眼熟:同我第一份工(真係非常多年前⋯⋯)某個supplier個名一樣.因為個串法係幾特別的,所以記得.但都係諗名有相似而已.
後來收到呢個客人嘅email, 原來真係佢!我叫佢做簡小姐👩🏻.
其實喺工作上遇到嘅supplier有好多,但呢個真係好記得:因為我及其他同事都覺得佢唔係人,而真係跌咗落嚟嘅天使 💫,唔屬於地面的.佢係好人到,連office裡面mean 爆嘅同事都會放佢一條生路.
離職之後都偶然有聯絡,但漸漸都係失聯.
有一段日子,我同老公會向花店訂幾個花籃💐,失驚無神咁送去比啲最近唔開心,又或者好耐無聯絡嘅朋友.簡小姐都喺我名單之內.因為佢好特別,所以我好想佢開心,同埋雖然無聯絡,但心血來潮,覺得要送比佢.
佢收到之後話比我知,原來佢嗰排無論身體定係屋企,都遇上問題,所以佢好開心收到花.
無記錯應該係十幾年前嘅事了,我已經唔記得.點知佢記到而家!
喺信入面佢提起我以前同佢講嘅嘢,送花嘅事,以及佢嘅近況.雖然佢身體仍然有啲問題,但天使嘅性格係唔會因為髮膚嘅損傷而改變嘅! 一邊睇住佢嘅信,一邊回憶起啱啱出嚟做嘢嘅自己,真係算好幸運,至少遇到好多好人,包括簡小姐.
佢訂咗一條平安嘅手鍊比自己,我加碼送多個銀牌比佢,刻咗我希望佢擁有嘅祝福.
原來 「呢個世界總會有人想起你 」,呢句話係真的.
又,我呢排有啲懷疑自己,有啲想法係咪太天真.簡小姐嘅再次出現,似係話比我知,有人係默默支持緊你,佢哋未必會出聲,但佢哋真係喺度.而世界就係要加多幾個茶匙嘅天真,一個天真嘅行為,可以帶比人十幾年嘅美好回憶.
Leave a comment
Comments will be approved before showing up.
Also in Green Rivor's Blog
等幾耐都幫你等
我個早餐食咗一半,佢老公都仲未落嚟,我都忍唔住諗:「呀人哋老公,想點呀你,行快步啦唔該 🚶🏻♂⋯⋯」
終於到咗!不過唔係老公 ⋯⋯
人不可以貌相
由伯伯個門口去到我門口,唔洗十步.喺呢十步裡,我深切地領悟到一個宇宙真締:
書不可以睇封面,
人不可以貌相!
伯伯嘅故事,inspire 我去做一個 Life Story 嘅吊咀.唔係名人故事先至好睇,隔離阿叔嘅故事分分鐘勁到令人斷片.
我好鍾意寫人嘅故事,太精彩了!尤其係呢啲人不可以貌相嘅情節,簡直係一盆新鮮曲奇🍪🍪🍪!可口回味!
#人不可以貌相


text:
杏花樓就成日食,今次黎到觀塘新開既「杏花火鍋」打邊邊.
等齊人之前較岩個個醬料先:)
要有既醬基本上都齊啦!
等個爐滾既時候就食住日式刺身拼盆先啦:)
不過我唔太受到生冷野,只係食左蛋同蟹柳,蛋好Juicy,好香蛋味,蟹柳雖然無咩特別,但食落都唔係D劣質貨.
野飲就幾特別啦,羅漢果無花果茶同紫貝天葵,羅漢果個味我唔太喜歡,紫貝天葵幾香又清清地,幾岩打邊邊.
邊邊個湯底係胡椒豬肚雞鍋,先飲湯再打邊邊,個豬肚包住隻雞黎煲,剪開豬肚,完全冇臭味,入面隻雞仲Keep住嫩口,個湯好香胡椒味,少少辣又唔會太Over,不過飲完再加上湯打邊邊,上湯就有少少唔夠味啦,下次要留多少少胡椒湯做湯底先得.
我地嗌到成枱都係,都咪話唔瘋狂XD
不過我唔食魚,白鱔片同鯇片就唔關我事,但友人大讚新鮮又嫩口.
鮮豬潤我都唔記得左試XD
比較特別既係即炸魚腐大皇(左下),食落唔似魚,外面香脆,入面嫩滑,香口既小食.
響鈴,魚皮都係即炸既,咬落D魚皮好似食緊薯片咁,正!
響鈴夠哂香口,衰在個湯唔係太夠味,唔係就完美了:)
但講到尾,打邊邊既重頭戲都係肥牛:)
本地手切肥牛,手切都咁薄身,脂肪紋幼身得黎分佈平均,食落好嫩,牛味亦好夠.
正!正!正!
講到牛,一定要試下呢到特有既牛之天地雜錦拼盆.
西式拼盤咁放滿哂唔同部位既牛,安格斯肥牛,牛柳粒,牛展,牛胸爽,牛坑腩,黑柏葉都齊哂,滿足食牛既慾望XD
安格斯肥牛比本地肥牛更嫩身,但牛味無咁重,牛胸爽我第一次食,口感幾特別,好似食緊爽口彈牙既肥膏,但又幾挺身.
杏花四式滑
我本身唔太鐘意食D乜滑物滑既,但呢4款滑個味又幾OK,有咬口得黎好似食緊魚蛋既感覺.
農場時蔬拼盆
見到都覺得新鮮既蔬菜,最開心係有埋菇類.
手打稻庭烏冬同勁爽蝦子麵,招牌手打三寶丸
烏冬係打邊邊既好朋友,我食左超多XD
蝦子麵本身我唔太好,但呢隻都幾香口彈牙.
再配埋招牌手打三寶丸,我呢粒是牛啊,又滑又嫩,仲好香牛肉味,Nice:)
最後以薑茶西米皮湯圓作結,第一次食西米皮整既湯圓,口感好特別,感覺無咁膩,同時保有湯丸既質感,入面既芝麻似係手磨的,香口得黎仲有少少野咬.
薑茶我是不嬲都唔飲既,但呢碗試左兩啖又幾易入口,甜味同薑味50/50,唔太辣又唔太甜XD
整體以打邊邊黎計係水準之上,食物新鮮得黎都有少少新意,餐前仲有個刺身真係幾貼心.
但敗筆之處係我地個湯底留得唔夠,搞到打邊邊時得返D上湯味,冇哂D靚湯底T^T
下次再黎我會留返半煲湯做底XD


text:
呢種怪異既狀態一直持續到宜家,都仲係會發生一直後悔而繼續做後悔既事.
一開始會疑問自己係咪個腦轉數唔夠快,未三思而為,例如我試過真係做出d好賤格既事,就係明知我朋友鍾意條仔,但竟然係知道條仔同我有更多「心電」感應下,而決定同條仔係一齊,當時明知我既朋友實會經過條仔做pt既果間店鋪,我都會選擇成日到佢間店到搵佢,又同佢相處得好親密,甚至被朋友撞見,亦只有先後悔再繼續後悔……
所以後悔真係唔一定得「後」,而係可以一直好清醒自己做緊乜既時候而繼續去做.
呢件事收埋左係心入面好耐,我承認係成為自己人生一個最大既污點,最大既錯,但如果又返番去果陣時既我,陷入初戀同友情之間掙扎之間,我實又會一邊後悔一邊繼續選擇後悔.
係咪好繞口,其實到左宜家,我先慢慢明白原來自己一直重複緊呢種狀態.
小學到中學都被同學以言語欺凌,小學就話冇咁複雜既情緒,但到左中學就開始黎了,明知自己內心真實既一面係高傲自大(唔知邊到黎既自信),但真係面對外界壓迫既時候,我果下係真係啞忍,明知自己一定會怪責自己,明知自己理應係要企出黎為自己「伸張正義」,但都係冇,咁就on99咁過左六年中學生涯.
結果當時好後悔,之後都好後悔.
……
當時好後悔,未必係指一大段時間,而係可以只係一剎那間,明知要出聲反駁,但都係冇.
就好似上年6月份逃犯條例風波既事,7月份我就join左個油麻地社區藝術project,要去同d舊式店鋪既店主交流溝通,從而去構思一個項目出黎.
話說就係某一日,同店主稍為熟絡左,就聽佢開始講起呢場風波,佢話d人亂咁打爛哂玻璃,又唔知d玻璃幾貴,又話破壞香港點點點咁,我地班「黃」同學緊係好想屌呢位「藍」先生啦,一睇就知藍絲廢x.
然而,果下冇人敢開口得罪佢,即使我地當中有人係「深黃」,但都冇出聲,而我內心係完全冇掙扎過,因為「我地」好清楚知道唔可以得罪呢位店主,相信另外在場同組既同學都係咁諗,如果唔係既話,個項目可能就咁玩完,所以已經決定左忍一時風平浪靜,但我知道,又又又開始後悔啦.
宜家諗番起,我都仲後悔緊,係除左後悔,乜都做唔到.
就好似係殺人咁,當你一定要殺果個人既時候,心入面實知道自己道德果條底線會令自己後悔,但礙於某種情況下一定要殺左果個人,以免自己會被發現之類,最後都係殺左果個人,因為到頭來,其實後悔都只不過係一種負面情緒,罷了.
所以講到底,後悔都係為自己做出某種行為既一種安慰,因為事情已發生,你只係可以後悔, 而當你做出自己實會後悔既事情但又得到一個好既下場,你頂多都係偶爾後悔一下,就緊係一邊有悔意,一邊又樂見其成啦.
後悔有時候真係等同於一種罪惡感,講到底,只係一種感覺而已,何必太認真.
唔做都做左,或者果一刻你都已預見個結果,你照做既話,都係自己承受.
我特別深刻既係沙特(Sartre)理論入面,都係話人生出黎就係要面對選擇,呢句仲未係重點.
果個故事先係重點,咪話有個年輕人走去問佢,佢究竟應該上戰場殺敵好定係留係屋企照顧佢母親呢?因為佢媽媽已經失去左一個仔,如果佢都上埋戰場就好大機會又冇多個,但佢又認為自己作為男兒身係應該要上戰場,咁Sartre就同佢講:「其實你黎問我之前已經有左決定,只係你想搵個人認同你,令你更堅決咁去實行.」
呢個真係冇錯,後悔未必一定係「後」悔,而係可以做決定果一刻係已經開始後悔緊,或已經知道自己實會後悔但點都去做.
所以後悔真係一個自我釋然既一個良藥,起碼你殺左人之後,都會覺得自己識得後悔都係一件好事(真係好多人咁諗,但其實諗深一層,人真係好鬼死變態!!).
結論就係,每個人都係心理變態,完.
(我唔check有冇錯字啦,邏輯通唔通都是q但,由我後悔啦~)ns3.239.112.140da2


text:
近排個樓市靜咗好多,部份賣緊貨尾嘅發展商,都要出嚟搞吓促銷活動,吸引市場注意.南豐同中原一齊為旗下荃灣翠豐臺,同小欖浪濤灣送家具,重搞咗個「最喜愛示範單位」選舉.
中原黃澤文話,由即日起至下月底止,兩樓盤示範單位嘅參觀人士,都可以選出佢哋心水示範單位,好似浪濤灣就有三個唔同主題嘅示範單位,翠豐臺有五個.每個盤都會設一個大獎同五個特別獎,大獎可得五千蚊家具禮券或商場購物券,特別獎則可得五百蚊旅遊禮券.另外,𠵱家凡買翠豐臺兩房單位,可獲贈五萬蚊家具禮券,三房有七萬五千蚊.
南豐麥一擎話,最近樓市靜咗,可能係大家調高咗售價,又話加息,兼且股市又唔多好,希望搞吓活動同提供優惠,可以吸引買家入市.
地鐵商場提早過母親節
不時都有推廣新招嘅地鐵公司,嚟緊嘅母親節,就用最實際嘅手法,即係送錢嚟吸引消費者,啱晒精打細算嘅媽咪口胃;重決定提早出擊,5月1號已經可以換領.
今次地鐵會送出總值六十萬嘅現金購物券,凡喺九龍灣德福廣場,青衣城同柴灣杏花新城,購物滿八百蚊(憑即日一張食肆及一張非食肆商戶,每張一百蚊或以上發票),可換領地鐵商場一百蚊購物現金券,每間商場名額二千個.而用現金券買滿八百蚊,又可以再換現金券.而其他租戶都有提供優惠畀消費者.
美聯過濠江搵食
美聯測量師行禮拜二請記者去澳門一日遊,主要係睇樓盤,原來佢哋已經打緊呢個市場嘅主意.蘭西噚日見到報紙廣告,美聯會搞三個澳門睇樓團,聽測量及策劃部董事張一輝講,半日已經有兩團爆咗,每團約二十五至三十人,反應熱烈.
張一輝話,佢哋計劃喺澳門開設分行,𠵱家留意緊睇樓團嘅反應先至落實.
佢透露,當地有公司肯畀寫字樓佢哋開分行,條件只係由美聯負責交雜費,條件咁優厚,係因為當地嘅商業活動唔係咁活躍.
物業管理一腳踢
市民對住屋嘅要求愈嚟愈高,物業管理公司提供嘅服務就層出不窮,無非都係想切合住戶需要.
新地嘅土瓜灣農圃道十八號,宣傳攻勢浪接浪,負責管理嘅康業,噚日向傳媒介紹物業嘅個人化管理服務,例如幫住客買家居用品,代辦消閒活動同埋打理家居瑣碎事等.
將單位出租嘅業主,重可以搵管理公司幫手收租,安排續租,代交差餉,地稅同管理費等.負責賣樓嘅代理總經理周國賢話,希望下個禮拜開放現樓示範單位畀傳媒睇,或者會喺母親節檔期開賣.


text:
過去的我原來是如此愛你「又甜又苦?」: 第三章:終於相見?
第三章:終於相見?
一入到場我馬上咁揀咗隻sup嘅角色,事關我唔太鍾意直接同敵人硬碰硬,雖然反應係快但我都係成日輸比人,只要一用其他角色我就必定輸,不過都冇阻我唔打機嘅熱誠,相反Jason,peter 嘅打法就同我唔同,佢哋都係一啲正面攻擊啲奇怪生物,有打過LOL嘅都知下路係有ad同sup,令我意想不到嘅係peter竟然走下路(o^^o),仆街啦同佢唔熟仲走埋一齊,呢一瞬間有一滴冷汗從我額頭流下,明明今日咁凍我都可以出汗?!我不停係內心去安慰自己,“冇事嘅唔熟啫可能配合得好好呢(ー ー;)”手頭上明明又係一個我精通瞌埋眼都識用嘅角色,但唔知點解呢一瞬間好似好陌生.
打到一半嘅時候我開始放鬆咗個人,配合方面又開始順暢,漸漸我地嘅交流都開始正常.
玩多一兩場之後,我就冇再打啦朝早又返完學,沖涼嗰啲又麻煩嗱嗱臨搞掂完,我就二話不説咁跳返去自己張床到去感受一下地球嘅地心吸力,大惱同身體都好似唔再屬於自己咁嘆下嘆下就咁就瞓咗覺.
直到朝頭早6點就起咗身,事關學校唔係係自己區每次返學都要行好遠,所以就好早起身,真係好羨慕Jason學校就係屋企附近,唔知係咪要行明明藍田同油塘只係一個區,但比我嘅感覺每次返學都好似出埃及記咁.
一去到學校門口,忽然覺得個頭有一股壓力壓着我全身,跟住有一把熟悉嘅聲音係我耳邊走入,頂你個肺啊原來係Jason,我都估到係得佢咁屎忽鬼會整我(ーー;),呢一刻如果唔係喺學校我好大機會已經問候緊佢,不過~我都係一個識睇場合嘅人,所以我都冇去問候佢.
上到班房老師開始收功課啦,不過對我黎講功課都只係填充題同問答題,基本上空餘時間我都做晒所以根本唔成問題^w^,相反測驗就唔同每次要測嘅時候腦袋都好自然咁想起歌曲或者動漫(簡單啲講就係一腦就會飛走).想完堂一打鐘就小息,Jason已經過嚟我班房門口話要搵我落小食部,佢話要陪佢去食佢嘅早餐,其實我都唔係好明住咁近點解食唔到早餐(ー ー;).
我喺個位度行出去門口,就見到Jason後面有一個男人佢好高好瘦,仲佢背影睇我思考左一陣,因為喺學校我冇乜點樣留意人所以覺得對佢好冇印象,我目測佢應該有178左右相比我簡直係高牆與雞蛋,我都未問Jason後面嘅男人係邊個,佢已經好興奮咁樣同我講佢背後嘅男人原來就係琴日一齊打機嘅彼得.
彼得一擰轉面望過嚟我度,我哋雙眼對望,嘩頂!又幾靚仔喎!
佢有好靚嘅雙眼皮,憂鬱又冇神嘅眼,塊面好瘦輪廓都好明顯咁出咗嚟,“ hello你好呀啊欣?”把聲雖然低沉但係好有磁性,佢一叫我個名嗰一下我全身都打緊冷震,仲有少少起雞皮添,着住件冷衫都感覺到啲風吹入去我皮膚裏面.
呢個時候Jason問我“想食啲咩啊今日我請客,唔好同我客氣呀~(.ì _ í.)”,佢問完我我仲呆咗係度事關我將所有專注力集中晒係彼得到,彼得呢個時候用佢嘅右手係我眼前輕輕咁擺動“啊欣~你唔夠瞓啦?”當我回神嘅時候彼得手上淡淡的花花味就唔見咗,“啊⋯⋯唔好意思可能琴晚瞓得唔係太好⁄(⁄ ⁄ ⁄w⁄ ⁄ ⁄)⁄”我用左少少扮可愛嘅聲音去講,呢個時候Jason用十分之詭異嘅眼神望住我,我二話不說就一個拳頭打落Jason度仲用少少嬲嘅語氣講“呵⋯⋯仲望唔落去食嘢啦?”呢個時候Jason握住自己手臂“傻啦~等你咋喎”落樓梯嘅時候我不時都會偷望彼得.
去到小食部我隨手咁攞咗個炸雞撈面同肥仔快樂水,平時都淨係喺小食部買芝士三文治,因為炸雞撈面可以買到3罐肥仔快樂水同2個芝士三文治,所以我平時都冇機會買到炸雞撈面,買完之後我哋去到飯堂度食,簡單食完之後就返上去上堂.
放學嘅時候我收到一個massage 我仲以為係 Jason 又揾我,點知係彼得(明明我冇俾電話號碼)“今晚打唔打機?Jason佢唔得閒呀~你陪我吖( ̀⌄ ́)”原來係要揾人陪,但係點解要揾我呢算啦反正我都冇嘢做就陪吓佢加深認識吓.
我哋開始維持咗呢個聯繫嘅模式⋯⋯


text:
Katering到會點運作㗎?我哋嘅合作餐廳一接到order就會開工準備您嘅外賣,Katering既外賣速遞員會負責運送食物,確保嘅你指定送出嘅時間同日子準時送到.
Katering到會有咩餐廳揀?Katering到會擁有好多唔同種類嘅餐廳,希望滿足唔同口味嘅大家!因為唔係所有嘅餐廳都接受大份量嘅訂單,所以Katering到會入面嘅餐廳都係我哋經過嚴格挑選同審核之後選擇嘅餐廳,保證高質素,對於處理食物亦十分高要求!
喺Katering到會嗌到會同直接喺餐廳嗌有冇分別?我哋一直鼓勵餐廳以餐廳原價製訂餐單嘅價錢,但當然亦有例外啦,所有請大家落單之前都睇清楚價錢,Katering到會喺網站入面清楚列明所有食物嘅價格,減低造成混淆同誤會嘅機會.
關於收費
每次order到會要收幾錢?無論外賣食物份量嘅多定少,所有嘅外賣運送費用一律200蚊,我哋會將您嗌嘅到會送到您門口!
有冇設最低消費㗎?每間餐廳嘅最低消費都唔一樣㗎,如果有最低消費嘅話,就會嘅您落單嘅時候見到一個提醒,而多數嘅餐廳最低消費都係1000蚊.
關於到會運送
嗌完嘢食要等幾耐?視乎您訂嘅外賣份量,我哋嘅外賣運送一般都一律需要72小時前落單.有啲餐廳嘅準備時間會短啲,所以如果您急住嗌外賣,我哋都會通知餐廳盡量提供協助.
如果您想order超多人份量嘅外賣,就請去客製訂單呢度睇下詳情先落order喇!
我叫完啲到會點樣送嚟?當您要嘅外賣製作完畢之後,喺您指定嘅日子同時間,Katering到會嘅速遞員就會負責運送食物俾您落order時寫嘅地址㗎喇.
幾點可以嗌到會?Katering到會每日朝早直到夜晚9點半之前都接受order㗎!但係唔同餐廳嘅營業時間都唔同,所以如果您有特別要求,記住去客製訂單查詢同落單喇!
啲嘢食送到嚟點包裝?外賣嘅包裝以餐廳嘅設計為準,Katering到會選擇嘅餐廳都會盡量用保溫嘅外賣盒設計,確保送到您手上嘅時候keep住咁新鮮!如果您對外賣包裝有任何意見,歡迎email我哋 support@katering.com.hk,我哋會為您向餐廳轉達意見.
想加單?您可以聯絡我哋嘅客戶服務團隊support@katering.com.hk,我哋一定會盡力幫您,等您想食咩就食咩!
可唔可以自己拎到會 ?我哋暫時唔接受到會 自取嘅服務.
到會遲咗嚟?有時突發狀況的確會影響我哋到會 運送,亦可能令過程出現延誤.我哋會同您保持聯絡,當發電您嘅訂單有可能會出現延誤,會即時通知您作出安排.
發現到會出咗錯?我哋有專屬嘅團隊負責Katering到會嘅客戶服務,由您下單到收到到會 嗰一刻,我哋都希望做到100分!所以如果您有咩意見,或者喺到會運送上有咩搞錯咗,都歡迎send email去support@katering.com.hk或者打電話搵我哋!
到會到嗰陣我唔係度可以點算?如果您知道到會 送到嘅時候您拎唔到既話,請打早啲打電話通知我哋,作出安排.到會 送到之前,Katering嘅到會速遞員會親自致電您嘅電話,如有任何狀況,會透過我哋嘅客戶服務聯絡您.請記得check清楚您嘅電話同email,同我嘅保持聯絡喇!
如果我哋真係無法同您聯絡,我哋嘅到會速遞員亦會預留15分鐘嘅時間先會離開.如果發生以上嘅情況,Katering到會仍然會為呢一次嘅到會運送收費.避免唔愉快嘅事件發生,請您喺指定嘅到會運送時間前,再三check清楚填寫嘅時間,地址係咪正確無誤.
仲有疑問未解答到?
即刻打+852 6855 6500 搵我哋或電郵至support@katering.com.hk查詢啦.


text:
每次去台灣,都覺得要去過夜市先似去咗台灣咁,今次都唔例外,點都要去夜市掃下街~出發前我媽有講過,睇下夜市有冇嘢啱曉曉食啦,而事實上,曉曉食得嘅嘢比我更多,起碼佢食得蚵仔煎我就唔食得喇~我比佢叻嘅地方只係我食得比佢辣少少同埋我比佢相對肯試新嘢咋~
話說我地離開夢時代,諗住搭番輕軌出去捷運站,呢個時候我哋先發現原來輕軌運行咗冇耐,暫時未有得賣單程飛,我哋得一張悠遊卡,所以搭唔到輕軌,呢個時候只可以選擇搭巴士或者的士,雖然只係七點幾,但有好幾條巴士路線已經開走咗尾班車,剩低有運行嘅路線嘛,我哋對於啲地標同捷運之間嘅位置唔太熟,而家又冇得上網搵路線,day不停話「嗰架的士好似同我哋招手喎」之下,我哋就揀咗快靚正嘅選擇,直接搭的士去到六合夜市了﹗
六合夜市其實以前都去過,不過對上一次去⋯check番blog嘅紀錄,原來已經係2009年lu(請參閱:6-2-2009:第一站高雄.六合夜市),其間去過其他台灣夜市,我都唔係好記得六合夜市有咩特別~而家睇番2009嘅blog,原來我哋食咗嘅嘢同嗰次冇一樣相同呢,不過今次我依然有同day講過,飲果汁的話要睇清楚係咪新鮮果汁﹗
到咗六合夜市啦~
今次嘅夜市我哋直接當晚餐,所以我哋見到有啱食嘅嘢就即買嚟食﹗首先中選嘅係魚丸湯,因為太熱辣辣,我見對面有鹽酥雞,買埋嚟一齊食~
原本day好努力咁吹凍啲魚蛋俾曉,但鹽酥雞一到,曉就不停伸手去攞,完全對魚丸湯冇興趣了~我覺得個鹽酥雞其實一般,鹽酥嘅比例太高,雞嘅比例太低啦,我要食多啲雞肉丫﹗
我其實都好想食蚵仔煎㗎,不過我唔食得,你哋兩父女食啦不如~但去到檔口時,見到有其他「煎」喎,咁呀,不如一齊食花枝煎啦~
等食花枝煎時兩母女開心自拍~
仲有影下周圍嘅環境~
其實去台灣嘅夜市咁多次,都未試過食蚵仔煎以外嘅煎,今次試咗,原來煎到脆脆嘅粉漿,加上甜甜嘅醬汁,其實已經形成咗嗰種特有嘅風味,冇咗蠔仔原來都似行咗台灣夜市了,ok~等花枝煎要啲時間,day就出去買嘢飲,佢行咗一段路都冇果汁,結果帶咗蔗汁返嚟,順便買埋炸鵪鶉蛋蝦丸,個丸都幾好味丫,但人哋設計係幾樣材料配搭好一齊食嘛,曉就分開晒嚟食,食到最後個脆皮食到好似食極都食唔完咁咁辛苦~一齊食咪幾好味~
食咗好幾樣嘢都未有啲飽肚嘅澱粉質,我哋決定食個麵呀飯呀之類~
我哋坐低咗入鋪頭仔裡面,食埋乾麵,乾米粉,排骨酥湯同埋菜就飽到上心口啦~
呢間啲味道一般,但真係超級抵食,啲麵好似台幣40,菜又25之類,總之加埋晒都唔過200﹗
曉曉其實去到呢個位已經攰攰地,真係好驚佢會就咁係街度瞓著,今日去咗勁多地方,又摸咗好多嘢,又周圍坐,又流咗好多汗,真係唔可以唔沖涼就瞓,佢自己污糟瞓天光冇所謂,但佢瞓到半夜醒咗要我攬住時⋯我真係唔想攬住個臭臭曉﹗所以就要不停好有節奏咁唸「有沖涼,就有得攬;冇沖涼,就冇得攬﹗」,仲有「有沖涼,就香噴噴;冇沖涼,就臭崩崩﹗」,keep住佢少少hyper,唔好瞓著住呀~
行到六合夜市條街嘅盡頭,原來就係捷運站啦,仲要係出名好靚嘅美麗島捷運站添~可以順便欣賞埋個站﹗
呢度出名在天花嘅巨型玻璃鑲嵌畫,果然好多色彩,真係好靚喎~
色彩繽紛~
曉影極都唔合作,唔理佢啦﹗>v<
吸引佢嘅反而係呢條紅色嘅柱~
爸爸鍾意呢邊~
我就揀呢邊,原來影出嚟唔係太紫色添~
不過呢個空間就熱咗少少,影完相都唔想久留~都係嘅,我哋都要快快返酒店沖涼瞓覺啦~
待續
前往其他台灣旅遊blog


text:
昔傳,萬川山陝,內藏奇國,䋛盛瓊麗,有䭁目之俗.民以目為見官,見為智之端,故民奉目予王食,以明其聖賢,壯其國勢,保民福祉.是以食目為國俗,是故國名瞭.
從前,喺一個山脈連綿嘅一個山卡罅地方,有一個國家.呢個國家頗為有錢,都可以叫做大國.大國佢文明頗為發達,衣服華麗,飲食講究,禮儀繁多,法公律義,人民彬彬有禮,說話有理則,議論求真義,詩詞有邃情,文章黼黻.坐喺山谷嘅大國,四周圍都見唔到文明同自己相若嘅其他邦國.人民都為佢哋自己嘅成就感到自豪.
咁喺離呢一個大國冇幾遠嘅地方,就有咗一個小邦城.佢哋未至於細到淨係得條村,亦唔係淨係得一個城咁大把,所以都可以姑且叫做小國咁.呢個小國唔係太有錢,物質文明唔太發達,啲國民好純樸,思想簡單捷率.佢哋人民嘅生活水平未算差劣,但又未算話人人有錢,只可以話係咁意搵到兩餐.佢哋算叫做食得好,未可以日日大魚大肉,但粗茶淡飯又一餐之後都可以有魚有雞.佢哋都著得好,未算個個大紅大紫錦衣當麻布,但至少冬天着得暖,出得街見得人.住嘅話,房屋都夠大可以成家立室,冬暖夏涼,小康之家林立.佢哋冇咩科技發展,所以發展都幾緩慢.佢哋自成一國,與世無爭.
大國,覺得佢哋咁強大,咁富足,眼見都喺佢哋隔籬嘅小國冇自己咁掂,戥佢哋唔抵,甚至乎覺得自己有責任去幫下佢哋.佢哋諗下諗下就覺得:啊,不如將佢哋納入我哋嘅版圖啦.我哋可以繼而喺經濟同政治上照顧佢哋,我哋可以分享我哋科技,經濟,同文明上嘅成果,關照關照.另外一方面,如果佢哋有啲咩資源或者啲咩知識嘅話,又可以喺我哋嘅國家度貢獻黎扶持返我哋.相得益彰,雙贏,何樂而不為呢?
大國嘅國王同朝廷上下嘅文武百官謦啊謦,冇幾耐就拍板決定為呢個可憐嘅小國作佢哋作為鄰居應該做嘅嘢.
於是乎有一日,大國就拿拿臨派咗一隊兵同官吏,去咗小國嗰度,提出佢哋嘅兩國合併嘅建議.冇兩句,小國就畀大國吞併咗.
個小國都冇乜說話,橫掂自己又唔係特別富強,又唔係零舍有米,而家有一個比自己勁,比自己先進識撈嘅國家嚟,都咪話唔話有少少接濟幫助嘅感覺.所以都冇乜異議.日子開初嗰陣根本完全唔覺得有改變,統治咗一陣,可能有啲小改變,但係都係好嘅改變,冇咩係搞得唔掂令佢惹人口實.個小國嘅人民都冇咩說話仲覺得幾滿意,甚至覺得當初被呢個大國吞併咗有少少開心,係恩賜.
之不過,個小國嘅人殊不知嘅係,大國有一個好特別嘅文化教條:大國嘅人,上至國王宰相文武百官,下至市井僂儸文盲咕喱,人人都好受一套嘅諗法.佢哋認為,人嘅眼睛,係一個好犀利嘅器官.佢哋認為,人嘅眼睛,睇到嘢,俾人知曉到世間中嘅萬物同機理,俾人獲得到知識,智慧,哲知—眼睛,對佢哋來講,就係智慧嘅開端,係最犀利嘅知官,有不可言喻,神秘嘅能力.大國嘅人從呢一度出發,就慢慢歷史地形成咗一個國家共識,繼而化之成為咗一個習俗.佢哋就覺得,為咗國家發展同人民幸福,佢哋嘅國王,就梗係要有咁有智慧得咁有智慧—咁先至可以將佢哋嘅國家打理得最好㗎嘛.既然眼睛咁犀利,可以賦予人智慧,就應該透過眼睛,嚟將智慧放喺國王身上.所以,就每一日,國王都會喺早朝之前,舉行一個小典禮.滿朝文武百官會望住國王,等一個官吏呈上一個金盤.擺咗金盤上面嘅,係一對人眼.國王就會喺呢個典禮度,將呢一對眼睛食落肚,以補充同增益國王自己嘅智慧.大國嘅人民都好真誠地,虔誠地深信呢個習俗嘅功效,亦可堅持地秉持住呢個國策同佢背後嘅理念,甚至乎會爭先恐後為國獻上自己嘅眼睛.佢哋覺得可以為國王奉獻上自己嘅知官,是為奉微,卻光榮無比.佢哋亦都相信,佢哋之所以咁強大,文明咁發達,係因為佢哋將呢一個嘅機制當國俗.個大國,就係喺咁樣嘅基礎上發展出嚟.
荏苒未幾,個大國後尾派咗一小隊人去個小國度.個小國嘅人問佢哋有何貴幹,何事大駕光臨.大國嘅官吏就話,大國同小國合併已久,小國享受咗大國嘅恩澤同庇蔭,應該一同負擔建設當中嘅成本.國王嘅智慧要增益,就要食眼睛,小國嘅人民要奉獻一個人嘅眼睛畀國王佢食,等佢可以繼續智慧無邊,畀陛下佢好好管理國家,大家就可以繼續發展,繁榮安定.
小國嘅人民聽到呢個嚟自佢哋宗主國嘅官吏咁講,仲要講嗰陣語氣不顫,完全唔覺得自己荒謬恐怖,直筆甩毫無猶疑停頓講完之後顏色不變,小國嘅人民嚇到六神無主, 魂飛魄散.覺得最恐怖嘅就係,佢哋見到大國嘅人見到佢哋嘅反應,唔單只係冇同情或者理解,反而係有一種不以為然,覺得食眼睛補智慧理所當然,對小國國民嘅嬲怒散溢住一種百思不得其解嘅錯愕.佢哋大國嘅人,完全冇一種侵略者嘅殺戮慾,冇想過血腥殺人舐舐脷嘅變態,反而係一種「而家有嘢益你」,你好我好大家好嘅氛圍.
小國嘅人齊聲反對,聲嘶力竭,嗌爆喉嚨反對啦,仲差啲搞到爆發暴力衝突,爭啲搞到啲農民同工人揦埋晒架撐抨晒佢扯,糾纏咗好耐.
但係大國嘅人,覺得咁小事搞到成個大頭佛出嚟,係因為小國嘅人,不幸文明落後,思維萌塞,不通情達理.佢哋唔通曉文明之道啫,唔明乜嘢先至係對自己好,所以先至會咁嘈冤巴閉.另一方面,佢哋亦覺得根本就冇咩大件事,小國嘅人根本就反應過份,有少少諸多事實,冇嘢搵嘢齮齕.如果佢哋真係安安靜靜坐低,平心靜氣理性諗諗,就會知道大國係有道理,咁樣發展先至係啱.於是,佢哋就覺得不如索性幫佢哋做主啦,繞過佢哋啦,橫掂佢哋遞時明白咗之後都會感恩我哋當年為佢哋做咗呢一個正確同啱嘅決定.話口未完諗到呢一點,大國嘅官吏就索性由佢哋作主揸弗,喺一個月黑風高嘅夜晚度,風聲颯颯,落木蕭蕭,大國嘅人就喺夜媽媽裡面擄走左一個細路,跟住就全部人一齊同佢返返去大國嘅首都,準備將佢嘅眼睛畀國王享用.
個細路被擄走咗之後,就喺大國嘅宮殿度畀人挖咗兩隻眼出嚟.對眼血淋淋,擺咗上金盤,鮮艷嘅血喺炅熠熠(粵音:炩臘臘)金漆漆嘅金盤上面啷咗兩啷,就呈上咗畀國王.國王「唂」一聲就將兩粒眼珠吞晒落肚.國王話佢好高興,好滿意,好恩惠,因為小國嘅人,而家都可以同佢哋一齊分享同建設國家,為幸福努力奮鬥.佢亦對塊面而家有兩個黑眯鼆咕窿嘅細路講,應該為佢作出嘅貢獻而感到自豪,大國同小國嘅發展越嚟越好.佢話,因為國王嘅睿智會越嚟越深邃,剖析國事嘅見解會越嚟越精闢,治理國家嘅駕馭能力會越嚟越成熟,國家好就大家好.朝廷上四周圍嘅大國官員將領妃子諫議士,紛紛點頭同意,笑顏滿面.喺朝廷上有啲之前奉獻過自己眼睛嘅人,都好真誠地流露出開心同感動嘅感情.空寥寥嘅眼袋,好似有感動之淚喺度晃動.事畢後,個細路被賞賜千金寶物錦繡,載滿晒成列嘅車馬.佢哋就浩浩蕩蕩連人帶禮,同成班官員同侍兒,返屋企,送兒還故鄉.
佢哋返到小國一刻,小國嘅國民就二話不說,即刻將隨團嘅官吏侍兒全部一個不留殺晒.
佢哋仲將佢哋嘅眼睛全部搲晒出嚟,然後推咗一座小山,擺咗喺通入小國嘅山路.帶返嚟嘅靚貨同寶物全部都燒毁晒揼晒落山.
消息冇幾耐就傳返去大國度.舉國驚訝驚愕無語,而公眾驚愕驚詫背後,所謂冷靜理性嘅,都拗爆頭,諗唔明點解小國嘅人會咁樣做,有咩意思,有咩含意.佢哋唔明,點解小國嘅人民會唔接受畀國王食眼精黎提升智慧呢一個嘅做法.眼睛有思哲嘅功效,大家貢獻眼睛畀國王食,食咗國王管治施政更加有智慧,政策更加優質有效,國家好大家好人人好,乜唔係好淺白直接嘅道理咩?點解會睇唔到呢一點呢?仲咁大反應添.諗下諗下,甚至開始唔信使團被殺清光呢件事,覺得根本冇可能會有人咁不可思議睇唔到食眼睛背後個咁明顯,咁不言自明嘅邏輯.
於是大國嘅人就派人去查證,雖然冇入到小國,但係就將嗰大咋嘅眼珠帶返返去.國王朝廷同文武百官見到嘅一刻,驚嚇無語,朝廷上下誠惶誠恐憤怒不惑.驚嚇同驚愕過後,就係憤怒同憤恨.我哋咁關照小國嘅人民,佢點可以咁做呢?點可以咁野蠻呢?點解可以咁㒼塞(粵音:文塞), 思想咁狹隘咁不化?點解咁明顯嘅道理都睇唔明,睇唔到大國所做嘅嘢背後嘅邏輯?
大國嘅大臣,官吏,諫議士同大學生同國王就呢樣嘢商討商討,冇幾耐之後就出咗條定案決定咗咁樣做.
佢哋出兵至小國.大國軍力強盛,小國不堪一擊,好快就冧低咗.擊破咗小國之後,大國將小國嘅所有人,男女老幼,公卿大夫,山林百姓,冚唪唥全部集埋晒一齊喺廣場度.大國對佢哋講,大國文明昌盛發達,胸襟浩瀚,唔會計較前嫌.大國會向小國彰顯大國應有嘅恩澤大道,以德報怨,以仁待民.佢哋話,小國之所以咁樣做,係因為小國落後,唔明大道理,所以唔會怪罪小國,亦唔會懲罰,更反而會幫佢哋喺文明程度上作出全面嘅提升,等小國佢哋都可以喺大國文明,先進,前衛,同正確的角度同觀點度睇到世間萬物玄義.咁樣,大國同小國就可以一齊同心協力,共創新天.
講畢後,大國就將小國嘅所有人,男男女女,上至華髮老人,下至初生蘇蝦同五歲細蚊仔,一個不留將佢哋眼睛全部挖晒出嚟,然之後餵返晒比佢哋自己食,等佢哋可以一享食眼睛所帶嚟嘅智慧.


text:
[ 會員# ] Kwan
脫髮問題
病患者女 - 23歲
前幾個月無啦啦發現自己甩好多頭髮 洗頭同吹頭甩得特別多 我諗二百條都有 但係暫時冇特別禿 但係明顯感覺到自己個頭薄咗好多 甩出嚟嘅髮根係白色 有時會痴住啲頭皮 但係明明我有洗乾淨個頭 上網有睇到脂溢性脫髮同休止期脫髮 好想知道突然脫髮嚴重嘅原因 本人本來有甲亢 最近穩定返停咗藥 唔知關唔關事
前幾個月無啦啦發現自己甩好多頭髮 洗頭同吹頭甩得特別多 我諗二百條都有 但係暫時冇特別禿 但係明顯感覺到自己個頭薄咗好多 甩出嚟嘅髮根係白色 有時會痴住啲頭皮 但係明明我有洗乾淨個頭 上網有睇到脂溢性脫髮同休止期脫髮 好想知道突然脫髮嚴重嘅原因 本人本來有甲亢 最近穩定返停咗藥 唔知關唔關事
以上資料只供參考,不能作診症用途,
請與家庭醫生查詢並作出適合治療.
如有身體不適請即求診,切勿延誤治療.
若資料有所漏誤,本網及相關資料提供者恕不負責.
請與家庭醫生查詢並作出適合治療.
如有身體不適請即求診,切勿延誤治療.
若資料有所漏誤,本網及相關資料提供者恕不負責.
相關信箱答問
[ 會員#28292 ] Eunice Tsang : 11歲女甩頭髮
[ 會員#27530 ] Yuki : 脫髮問題
[ 會員# ] jezamine : 脱髮
[ 會員#27388 ] Snow : 頭瘡
[ 會員#20882 ] Kaka : 脫髪


text:
近年,香港12人男子跳唱組合MIRROR非常受歡迎,除咗喺香港吸引大批支持者,唔少移居英國嘅香港人都追埋一份,可以話係借此維繫自己嘅身份認同.
倫敦一個星期六下晝,一班香港歌手盧瀚霆(Anson)嘅擁躉喺倫敦市中心,國會同大笨鐘嘅對岸聚集.過百名支持者喺橫額上寫下心意,而橫額去晒全世界之後,將會交畀盧瀚霆本人.
盧瀚霆係香港12人男子跳唱組合MIRROR嘅成員.呢隊偶似派組合嘅成員2018年參加Viu TV舉辦嘅首屆《全民造星》而被發掘,正式出道唔夠三年,但受歡迎嘅程度可以話係比90年代香港偶似有過之而無唔及.
呢隊組合嘅出現,可以話令香港以及移居海外嘅香港人凝聚起來,一齊追星之餘,更可以維繫自己嘅身份認同.
被訪者美琪對美國之音話,佢最先收睇有MIRROR主持嘅綜藝節目《MIRROR GO》,形式好似韓國同類型節目《Running Man》.佢話,受年輕人歡迎嘅綜藝節目好少係香港製作嘅廣東話節目,MIRROR嘅節目就吸引咗佢.
美琪亦鍾意Viu TV綜藝節目《全民造星》嘅組合︰行搞笑路線嘅ERROR.唔使一陣,佢已經對兩隊組合有份搞嘅節目倒背如流.
而另一名被訪者陳太話,就嚟將Viu TV嘅所有相關節目都睇過兩次,覺得無綫電視好老餅,好悶,會唔再追睇.佢覺得Viu TV創新好多,令佢同子女有話題.
呢次活動令唔少居英香港人覺得總會有香港人喺身邊照應.
另一名受訪者話:「可能我哋住喺倫敦,經常見到好多香港人.但有啲住得比較遠嘅,好少機會講廣東話.好似大家有一件事可以聚埋一齊.」
美琪又話,佢哋比較早搬到英國,以往當地都唔係咁多香港人,講廣東話嘅機會好可貴.近幾個月,有幾萬個香港人移民英國,周街都聽到廣東話.
主辦者希希對美國之音話,活動唔止喺英國搞,宣傳橫額由香港出發,運到澳門,新加坡畀「神徒」簽名,再去到英國,之後會安排送到加拿大同埋美國.佢話,佢哋仲度安排將橫額運到日本,台灣,馬來西亞同澳洲等等,等當地嘅支持者參與.


text:
Sophia係馬拉松新手,今年拎住份全馬跑手包,完全掩飾唔到心裡嘅喜悅,真係要攤晒出嚟寫篇開箱文.同往年半馬嗰份嚟比,呢次跑手包嘅份量好輕巧,應該係因為單張同紀念品份量有限(少其實好過多):
四大張宣傳品,勉強都同跑步或賽事有關(BMW嗰張原來係宣傳柏林馬拉松).但最令人奇怪,點解呢兩年都要送兩粒AA電池?記得舊年我拎住兩粒電,放咗喺號碼布晶片(我真係大鄉里,以為晶片要用AA電)!唉,我情願佢送包洗衣粉畀我.
不過,講無厘頭,都唔夠嗰位童軍小朋友,珍而重之親手畀我嘅紀念牌坊.除咗用嚟墊枱腳,我真係諗唔到有乜用途.
今年嘅T恤,無乜好講,都係X品牌贊助.特別係後面有幅地圖,或者畀人喺比賽時睇住自己進度啩(梗係望住人哋個背脊啦).
最後到我Sophia期待而久嘅賽事手冊.
全馬賽事竟然有專用手冊.最特別係落齊全部選手嘅編號名稱,有咩用呢?威囉!(好似係)而高度圖同路線圖亦算詳細.(依然唔明點解唔一早俾選手)
最要留意嘅係「比賽時限表」,大家千祈唔好過鐘到Checkpoint.
選手手冊當然仲有好多「重要」資訊(如梁振英獻辭,勝出者獎金,開步及頒獎嘉賓〔咁遲出手冊唔知同呢一項有無關〕),我亦唔一一介紹咯.不過講開又講,同樣係大型競賽活動嘅樂施毅行者,佢哋可以早個幾兩個月前就派發手冊,而手冊有成大本贊助商嘅coupon,用嚟買衫買褲買鞋買襪買糧買水,雖然未必全部用得著,至少唔會得張單張,又或者畀兩粒電池你囉.
(注:舊年粒電原來仲喺度〔右〕)


text:
牙痛要杜牙根,深圳牙醫有冇好介紹大家肯定都有过牙痛嘅時候,長期唔留意,小痛就会變大痛.甚至有d朋友出現飲水牙痛嘅情況.如果你係黎種牙痛,去牙科醫院檢查,牙醫一般都會話你係牙齒神經被蛀,需要杜牙根.問題就係,想杜牙根,係咪一定要係本港做?深圳牙醫有冇好介紹啊?
係咪一定要係本港杜牙根?
唔一定.如果你有更好嘅選擇,當然係選後者.我簡單同大家講一下本港嘅杜牙根情況.如果想做菲臘嘅私家病人,杜一隻牙$6600,檢查費$600,複診費$350,牙冠一隻$7700,全部都係起步價.成個杜牙根治療,費用加起身大致要2萬.至於技術問題,本港醫生肯定係合格嘅喇.
大陸診所相比又點樣?
主要睇你搵嘅診所係點嘅,似我去嘅維港歡樂口腔,杜牙根價錢平,牙醫杜牙根技術都過關.我一直覺得,如果診所衛生條件唔得,我係一定唔會去架.維港衛生方面就做得好,我幾次去診所,都冇發現任何灰塵,手術室一直保持無菌環境.我杜嘅係前牙牙根,全部費用加埋先用左1600人仔.所以我覺得,去大陸診所杜牙根都係個唔錯嘅選擇.
如果你牙痛,想杜牙根,唔清楚係咪一定要係本港杜牙根,又想了解深圳牙醫嘅杜牙根情況.不妨好好睇下我上面嘅回復喇,全都有結合我嘅經驗,希望可以俾d朋友幫助.
牙科小Tips:


text:
日本都無防疫措施
你自己住慣香港以為日本冇
墨西哥:
冇口罩令, 冇同你講過但係邊隻口罩好
冇人用追蹤軟件
冇強制檢測
出入境唔需要隔離
出入境唔需要檢測
出入境唔需要觀察
入境唔需要測溫度
冇疫苗護照, 你想要證明自己打咗針可以等幾個月等佢出張嘢畀你. 打第三針?冇人想知冇人會畀證明你. 唔想打針?no1curr, 根本唔夠針打, 你唔打仲好, 平時畀你打針只係平日返工時間有幾個鐘畀你, 前一晚凌晨話畀你聽有呢個時段嘅發生你自己睇下同唔同到老細請假打, 請唔到你就唔好打
冇嘢需要打針先做到入到
私人活動人群聚集人數冇上限
國內唔同州分城市出入完全冇限制
你有病徵政府叫你唔好做檢測, 自己自律自我隔離14日就夠唔需要同人講, 冇人想知, 你唔係高危人士唔係呼吸困難千祈唔好去醫院, 醫生都唔好睇
追蹤病毒?唔好玩. 我做老師同一個班房入面有個學生懷疑中招驗完之後都唔會有人通知我究竟係有事定冇事, 呢個係私隱, 冇人可以話畀人聽你有冇病毒
以上係官方正式冇
以下係官方嚟講有但係實際冇遵守:
2020年3月尾要求非必要企業關閉一個月, 實際上想開嘅照開, 政府亦都冇嘗試去冚檔, 呢個要求亦都只係建議唔係法律規定
停止某啲休閒出海旅遊團, 實際上由於繼續比啲人出去釣魚旅行團正常運作只係個個申請咗釣魚牌
關閉部分公用海灘同埋山, 實際上海灘只係搵條膠帶卦住, 啲人繼續可以出去, 試過去一個沙灘有警察唔俾外地遊客入去, 但係唔單止你係當地人就入得, 你book咗沙灘附近嘅酒店房又入得, 你咩都冇只係行多三分鐘去第二條街入沙灘完全冇人阻止
要求某啲時間餐廳停止堂食, 細餐廳一直冇跟隨, 大餐廳高調公開宣佈理會政府防疫政策, 照常開放
要求學校停課, 實際上有少部分學校繼續親身上堂
你唔係想同我講上面係日本情況?


text:
Shirley Sin,是近年人氣女攝影師,風格既清新之餘又古典柔美, 亦帶有時代感.Pre-wedding和Wedding day是她最喜愛的攝影範疇.
曾經當過硬照模特兒的女攝Shirley涉足這個行業,是因為覺得每位女生都可以變身成閃耀的女神,因此她每次拍攝都會盡心盡力教導主角擺出優美的姿態,捕捉自然幸福的表情.加上曾經當過繪畫老師的藝術底子,客人們都稱讚相片的色調和構圖十分有感覺.她說如果一張相片,於客人的人生中佔有重要的一席位,細味流長,便是她這份工作最大的成功感.
AWARDS
Shirley係…
一開始係因為朋友介紹就認識咗Le Serene,睇過佢嘅相感覺幾好,覺得個Mood唔係坊間普通一式一樣嘅攝影,所以就約去Studio了解,睇過佢哋以往嘅相,Shirley會問我哋鍾意嘅風格,佢都會俾番相關嘅Reference俾我哋參考,睇完之後就決定咗㨂Le Serene Photography.🤓
Shirley係我哋查詢嘅時候,都已經有Send package俾我哋了解細節,價錢,包嘅服務,相等等都寫得好清楚,當日佢都係Suggest 我哋租車同相關嘅收費,成個過程都好清楚. 🤠因為我哋第一次見面嘅時候都簡單講咗自己想要嘅地點,佢都Suggest咗一啲地方俾我哋㨂,所以實際影相嘅地點都係我哋預期嘅一樣,但影相嘅地方其中我哋一開頭想係西環影日落,但因為Closed,佢都會俾Backup Choice我哋,最後我哋去咗三家村,泳棚,中上環同銅鑼灣影咗啲街景.🏙
我覺得整日嘅安排都係好順利同埋Shirley都好配合,整個路線都好流暢,朝早就影婚紗類,夜晚就著便裝就時尚啲.當日Package都有包化妝,當日嘅化妝係師係Ringo,係影相前幾日佢都提前Send定啲相俾我,亦都有簡單去講過佢化妝嘅Idea同我分享番.😍
因為我第一次影婚紗相,我自己都有啲尷尬,但Shirley同佢Partner都會俾我實習下先,又會俾啲建議我哋可以點擺Pose,中間都會Keep住話好靚丫,俾番啲鼓勵我哋,希望我哋可以輕鬆啲影相,佢哋都會有好多擺Pose嘅諗法,佢又會影好多唔同角度嘅相,所以最後出到嚟嘅效果都幾特別.化妝師Ringo會定時幫我補妝,見我笑到太僵,又會提我嘴應該會點會自然啲.🥰
因為Shirley性格本身都好Posetive同活潑啲,令到整日嘅影相氣氛都好好,佢嘅鼓勵又會令我哋放鬆啲,又會見到Shirey係條間度會周圍搵景,其中一次我哋就去咗間Cafe門口,本身間舖頭係關咗門,個老闆見我哋影相就直接開埋門俾我哋入去影,都係Shirey周圍搵地方影,先會有呢個意外收獲.✨
當收到相,我哋覺得啲相又靚又有Feel,佢嘅相感覺有啲走大地色系文青風格,係街景嘅相又影到好時當嘅感覺,我哋都好滿意.💗朋友睇完都覺得攝影師好識得㨂Mood去影相,效果都好好,屋企人朋友都覺得相嘅效果好唔錯.👍
當初同Shirley傾談嘅時候,我都覺得佢係一個好健談,但又唔會自吹自擂嘅攝影師.某啲攝影師好強調自己有幾…
我之前已經睇過唔少婚攝公司,某啲風格唔係好啱,某啲就係價錢方面有Concern.咁啱我就見到有一個係關於Shirley嘅訪問,當中post出黎嘅相好靚.😍問完價錢之後覺得係可以接受嘅範圍內,所以決定咗係佢地.🤓
當初同Shirley傾談嘅時候,我都覺得佢係一個好健談,但又唔會自吹自擂嘅攝影師.某啲攝影師好強調自己有幾咁好,不斷讚自己,但係Shirley佢係好似一個朋友咁同你傾偈,當中感覺係令到我好自在,好舒服.☺
而我覺得貼心嘅位係其實我當初confirm Shirley嘅時候,咁當時日子都未定,但係Shirley已經手寫左一份佢覺得OK嘅rundown俾我,到最後我哋真係base on依份rundown進行做準備,令到成件事係好順利.🥰手寫唔同電腦打,係要用好多心機去改動.要改嘅時候唔係話撳幾個掣就可以做到嘅事,可以睇到佢係一個好樂意幫助新人嘅攝影師,就算做額外工作都唔介意. 而佢一路跟我哋嘅情況跟好貼,喺big day嘅前一個月再會有meeting update返人數方面會唔會有改動.👍
本身我哋嘅package係2P1V,Shirley都有好貼心咁問我哋,會唔會額外需要多個燈光師以防萬一.如果多啲人幫手而佢哋又OK嘅,咁梗係開心梗係樂意啦.✌🏻 當日佢哋所有嘅同事都表現都好好,唯一美中不足係酒樓嘅配套同埋溝通上面出現咗啲問題,導致當日嘅燈光同埋設施都出現咗啲麻煩,一時有燈,一時又冇燈咁樣,令人無所適從.
但係咁混亂嘅情況之下,佢哋唔單止冇黑面冇怨言,反而繼續發揮到平時嘅高水準.🥳我覺得同其他嘅攝影師相比,佢哋真係好專業.佢哋效率好快,影相都係快手快腳,只係搵地方可能會用多少少時間咁解😼
- 葵涌華達工業大廈


text:
要做一個地方嘅話事人,首先你要愛依個地方,然後你嘅出發點要為依個地方著想.就好似特朗普,雖然唔係個個認同佢嘅做法,對記者嘅態度都好令人不滿,但係起碼佢做嘅一切都係為咗美國.
至於林鄭月娥?連一個香港邊界比人自出自入都輕輕帶過嘅人,我睇唔到佢有咩資格做香港嘅啊頭.其實都唔係冇前科架啦,西九站就咁送咗香港領土比中國管,成個過程佢一啲都唔肉緊,恨不得即刻宣佈香港變香港市,然後自己收完錢就同屋企人返英國.
你話港珠澳大橋可以打造咩一小時生活圈,等香港人可以多啲發展機會,我忍;你話大灣區商機處處,啱哂啲人山長水遠去鬼地方做生意,我忍;你話東涌比咁多大陸人搞到淪陷係對香港發展有益,香港人忍讓下就好,我都忍.依一切我當你係無能,弱智,垃圾之下作出嘅決定.
但你而家係比人入侵你嘅界線,人地仲係軍人,即係隨時拎住支槍一個唔該就可以大搖大擺走入嚟香港射低幾件.你居然可以一句大家對界線嘅理解唔同就算,然後係等中國嗰邊自知理虧先話「暫時唔會過界」?而家講緊嘅係界線,係香港嘅領土主權,點解最高話事人可以一啲都唔重視?咁樣嘅人做香港行政長官,荒謬.
而家中共想香港點就話比林鄭知,然後林鄭無視香港市民嘅反對或者需要就將中共嘅意思完完全全咁喺香港實行.一個唔理香港領土又唔理香港市民民意嘅人點樣帶領香港?佢又點樣喺自己全家都做緊英國人嘅情況下講得出自己愛香港同會以香港利益為先?如果香港仲有人相信喺佢帶領下香港會有咩好事發生,你真係ON9.
佢講過話如果當選後香港大部份人覺得佢唔啱做特首佢會辭職當然係笑話,而家佢同所有司長民望都低無可低,連東方日報都喺頭版大肆報道,莫講話辭職吖,對歉都冇一句.一個從來唔會捍衛香港嘅行政長官,你仲想佢為香港做啲乜?Come On,佢出賣香港少一日,我地已經還得神落.


text:
《 末世綠洲 》公式化與非公式化之間
「嘩,災難片120分鐘咁長?」呢個係我知道《 末世綠洲 》片長嘅即時反應.唔係唔畀災難片長過兩粒鐘,只不過,咁樣都幾考導演嘅功力.Gerard Butler 同導演 Ric Roman Waugh 上一次合作嘅《白宮淪陷3:天使淪陷》直頭可以做動作片嘅反面教材,而今次嘅《 末世綠洲 》,至少比《白宮淪陷3》有進步.
公式化與非公式化之間
假如你一心諗住追求連場爆炸同埋大規模破壞嘅緊張刺激,《 末世綠洲 》就完全唔會啱你. 《 末世綠洲 》偏離傳統災難片路線,刻劃災難發生/正要準備發生前人類種種嘅失控行為為主,真正嘅災難場面為次.貌似非主流,實際上有好多商業嘅計算,好多劇情都係照單執藥.主角一家三口一路上輪住咁遇到善良,絕望,趁火打劫,失心瘋,冷漠,看透世事等等嘅過客,一層一層推爆觀眾嘅情緒.你好難否定主角喺天災呢啲咁特殊嘅情況之下唔會遇到連串奇人怪事,加上劇本結構其實寫得唔差,而且都幾工整,即使《末世綠洲》只係「呢度加啲嗰度又加啲」嘅「大雜燴」都好,拍出嚟嘅感覺我又覺得唔算差喎.
災難片就係咁㗎啦
《 末世綠洲 》不斷強調男女主角(兩夫婦)有感情危機呢個 point 就顯得無無謂謂.想唱患難下破鏡重圓呢支歌仔,但係甚少講得出男女主角嘅感情問題對個故事有幾大衝擊.其實男女主角被設定為一對恩愛夫婦都照行得通,好多災難片都講主角失散後(特別係為咗仔女所以)好緊張要嚟個大團圓/為親情而犧牲,根本係災難片嘅基本元素,甚至乎係人之常情.《 末世綠洲 》仲有好多畫蛇添足不過又無傷大雅嘅地方,以上只係其中一個.
短啲會好睇啲
據聞最初劇本有多啲災難場面,可能拍嘅時候無乜 budget 所以畀人 cut 走晒?都好嘅,回歸基本步,叫演員認真做好啲戲.相反,其實導演都可以考慮 cut 短啲部戲,cut 走啲無乜意思嘅空鏡,某啲情節亦唔需要拍得太長.災難片嘛,步伐急少少都係應該嘅.
又嚟講講戰狼嘅演技
Gerard Butler 演技都仲係十年如一日,不過今次《末世綠洲》畀佢發揮內心戲嘅空間都幾大,可以畀佢爆發好多情緒,好過一直做《白宮淪陷》系列裡面完全無靈魂嘅總統保鏢角色,美中不足之處係劇本無深入講佢點樣面對佢嘅罪疚.Gerard Butler 亦都做得好過佢對上一部擔正嘅災難片《人造天劫》㗎啦⋯⋯咦?一年都唔係話有好多部災難片啫,而家係咪唔搵 The Rock 就會搵 Gerard Butler 做災難片男主角呢?
文:靈光


text:
一月三日係亞 Rock o既結婚大日子. 佢同女友終於係 2008 年拉埋天窗, 真係可喜可賀. 當日佢o地係沙田馬場第一座看台二樓o既馬會廂房舉行結緍典禮. 當晚都開o左成二十七圍, 亞 Rock o的親朋戚友真係好俾面, 差唔多請親o既都有o黎, 即係証明呢個朋友o既人緣真係好好.
本來一早被邀約做佢o既兄弟, 但係突然間因為某o的緣故, 搞到我被迫要退出兄弟團, 係度真係要再同亞 Rock 講返聲: 唔好意思. 雖然我做唔到兄弟, 無去參與接新娘, 但當晚係電視播返佢o地早上接新娘o既情況時, 真係慶幸自己無去, 哈哈哈. 什麼騎喱食品, 騎喱動作, 騎喱姿勢, 總之每次做兄弟, 姊妹團梗有o的新o野o黎招呼班兄弟, 都唔明o的遊戲係邊樹搵返o黎o既.
以前成日同o的未拍拖o既朋友講, 想識女仔? 好簡單o者, 去教會啦, 梗搵到個o既! 嫌悶? 咁去做o的有意義o既o野囉, 做義工, 一樣好容易會搵到女友. 唔好問點解會容易, 總之係前人留落o黎o既, 一定準. 而亞 Rock 老婆就係一位義工, 而亞 Rock 亦係因為做義工而識到女朋友, 而家做埋老婆添…. 所以話真係善有善報o架!! 仲未拍拖o既朋友, 而家識得點做啦!!??
而家諗返, 我由中一開始就識亞 Rock, 唔知點解, 剛剛升中一, 一入學就坐o左係亞 Rock 隔離, 又唔知點解, 大家又咁o岩傾, 或者當時年紀小, 真係乜都傾得一餐. 可惜後來自己學業成績差, 咁之後都無一齊玩了. 出o黎做o野之後, 只係斷斷續續咁食下飯, 吹下水 , 但係大家都係好朋友, 一見面就好多o野講. 呢個兄弟朋友都計落識o左二十一年啦.. 一個唔短o既日子, 希望將來大家可以繼續落去.
朋友, 今次無做到兄弟, 他朝有日有乜事要幫手, 記得搵我, 一定唔會托手肘 (唔好誤會, 當然唔係指結婚做兄弟啦!!). 嘻嘻!! 朋友, 祝你
新婚愉快, 百年好合, 永結同心, 三年抱兩!!
圖片取材自 cn.depositphotos.com


text:
所有文章
個人風險管理係啲乜?
生活中,有好多野我地都有做「風險管理」,好似我地嘅手提電話咁,加左個保護殼什至係買左個Apple Care,都係風險管理嘅一種.咁對於我地個人黎講嘅風險管理係乜?一個唔完善嘅風險管理又會對我地做成咩嘅影響?希望透過呢篇文章,大家對於自己嘅風險管理會更著重一點.
(保險種類)香港常見保險種類介紹
我地有良好嘅工具,都需要知道佢係咩黎,同埋用法係咩咁先會用得其所.正如而家係市場上有咁多嘅保險種類,究竟佢地有咩分別呢?睇完呢篇文章之後,希望大家會對自己現時有嘅保險有更深嘅理解.
要買幾多保險先叫夠?
大家一睇呢個文章主題都會諗痴線問呢啲問題,保險Agent實話你唔夠啦,而亦會有人會細心思考.係呢篇文章希望你地會明白你地點解要知道自己既保險需求(記得要係能力範圍所及).究竟自己需要幾多嘅保險先叫夠?
(Claim保險)Claim錢10大注意位
我地買左保險其實係For啲咩?就係想係有事果陣用得著唔洗比錢.但我地成日都聽到有人話保險公司唔賠或者賠唔足.其實係進行理賠甚至睇醫生之前都有啲位需要注意.我地將會係下邊同大家講下一啲值得注意嘅地方.以便各位對之後嘅理賠都十分順利.
保險唔賠?係咪呃人?
一提起保險,我們通常都會有好多問題.有人會問點解我需要保險?我自己儲錢都得啦;有咩事咪入政府醫院囉;保險呃人的;賠唔到.究竟保險同你有咩關係?係咪呃人?係呢篇文章我地會同大家拆解各種問題,希望各位睇完之後會對保險有更多嘅認識.


text:
歐倩怡小背心熱褲大跳椅子舞 攻讀營養學與郭晉安食得清淡
文:東方新地 |圖:新傳媒圖庫,郭晉安微博,歐倩怡IG,TVB截圖
歐倩怡小背心熱褲大跳椅子舞 兩孩之母保養勁好
歐倩怡(Cindy)於2006年下嫁三屆視帝郭晉安後,誕下一子一女,半息影做幸福人妻相夫教子,罕有現身幕前.歐倩怡近年專注進修食物及營養學課程,早前以一級榮譽的好成績學士畢業,現時已成為專業營養師.熱愛運動的她近日更於社交平台上載自己跳椅子舞的短片,41歲的她穿上小背心及熱褲,兩孩之母身材超fit!
歐倩怡郭晉安食得清淡 安仔:唔好意思請人嚟屋企食飯!
歐倩怡(Cindy)同56歲嘅郭晉安結婚14年,婚後誕下一子一女,老婆歐倩怡一直相夫教子外,依然好學不倦,近年專注進修食物及營養學課程,早前以一級榮譽的好成績學士畢業,現時已成為專業營養師,所以一家四口喺屋企會食得好健康,郭晉安早前接受訪問時坦言:「其實我哋真係好健康,我哋健康到有時唔係幾好意思請人嚟我哋屋企食飯,因為我哋食到好淡,好怕人哋話『你畀啲咩我食呀!』我哋會食啲好新鮮嘅嘢,我哋食當日喺街市買嘅嘢,好簡單,以蔬菜為主,菜我哋唔落鹽又唔落油,真係劈嚿薑落去,烚熟就食.細路仔又唔會扁晒嘴嘅,佢哋都習慣咗.習慣到有陣時唔鍾意出街食,因為覺得好鹹,要搵水再沖,出去食佢哋會鍾意食西餐,食沙律,比較清啲嘅嘢,佢哋會接受啲.」郭晉安又透露太太間唔中都會親自下廚:「好間唔中,有時都係交畀工人煮,但係如果佢煮,同一樣嘅嘢,佢煮嘅味道真係好出色!由佢唔識,開頭煮碟雞出嚟又鹹又苦,到依家煮得好好,好好食.」
郭晉安 同子女關係似朋友
問到演藝上,生意上仲有咩想做?現年56歲嘅郭晉安三句不離家庭:「我唔諗㗎嘞,譬如我盤生意都有我家姐睇住,我係做代言人,生意上嘅嘢我唔需要去諗,將來下一步要做啲咩呢,我會希望睇到我啲小朋友成長,讀大學,佢哋依家仲係細,有好多嘢都要自己珍惜嘅,珍惜當下呢刻,我先至希望一步一步咁去做.」問佢係咩類型嘅爸爸?惡定唔惡?同仔女關係係咪好close?郭晉安答:「依然都係一個好朋友嘅關係,我唔嚴厲嘅,有商有量,當然如果佢哋控制唔到自己情緒嘅時候,我有方法令佢哋calm down,但係都唔嚴厲嘅,唔會令佢哋覺得好驚,大家係有傾有講,商量嘅.但某啲情況, 佢哋係冇得決定,譬如旅行plan去邊,係由我去決定,呢個鍾意去睇公仔,嗰個想行玩具店,如果唔係就好混亂㗎嘞,呢啲嘢我會話畀佢哋聽,佢哋無得去揀.」
仔女讀完書可入行
睇唔睇到仔女有演藝潛質?如果佢哋話入行,會唔會支持?郭晉安直言:「點都要讀完書先啦,阿女好啲嘅,阿女真係好鍾意跳舞,到依家都無放棄過,同埋好鍾意唱歌,但係我哋盡量喺屋企都好少表演,譬如我要登台,我等佢返咗學,我先練歌,佢原來從來都唔知我識唱歌.我登台啲歌佢無聽過,最近唯一同佢玩過一次,同佢合唱一首我即將登台唱嘅歌,佢好有興趣,發現佢係好鍾意表演.阿仔就好鍾意睇我拍戲,之前復活節嘅活動,就係帶佢睇我拍戲,佢好鍾意食我個飯盒,佢話個飯盒好好食,哈哈!佢好鍾意喺現場睇到一班人集中去做一樣嘢,可能引發佢第日鍾意做幕後囉!或者幕前都得?唔知呀,我好自由嘅,我唔會刻意唔畀佢哋入行,但我嘅原則係要佢哋完成學業先.」有冇畀仔女睇自己啲作品?郭晉安笑言:「無呀,睇過一集咁多,嗰套係我做清裝,因為我想佢哋了解吓有清朝呢個朝代.佢哋讀嗰啲國際學校無呢方面嘅知識.佢啲同學反而有睇我嘅劇,同佢哋講:『你爸爸最近做衰人呀!你爸爸會殺人㗎!』哈哈!佢哋都係大個咗慢慢先分析到.同埋佢哋最近都會有啲要求嘅,譬如話『我髮型上應該要改變一下,唔想影到我嗰張相畀啲同學笑我個髮型.』開始有自我嘅形象.」
迫老婆拍拖
而講到夫妻相處之道,郭晉安透露:「我成日都聽到外面啲人會有一啲婚姻嘅危機,我自己都會審視吓自己.大家會覺得郭晉安同歐倩怡喺娛樂圈係一對模範夫妻,好似好穩定,有仔有女,好幸福家庭,其實呢個係外殼,裡面其實真係引申到好多問題,而呢啲問題係需要溝通,係嚟自生活,各自諗方法,為小朋友諗嘅嘢,我點樣睇佢,佢點樣睇我,我以為佢係咁,佢以為我係咁,當如果無溝通,久而久之,慢慢累積,有一日發現原來我對佢嘅諗法好陌生,當我哋大家搵張紙寫以為對方點嘅時候,發現原來唔係咁,譬如我以為佢鍾意啲咩,佢鍾意嘅唔係咁.開始覺得每個禮拜要抽一啲時間,大家去傾偈,去番拍拖時曾經去過嘅地方,繼續keep住去溝通,去傾,坦白.」會唔會放低小朋友去拍拖?安仔表示:「會呀,不過媽媽唔係咁主動嘅,媽媽始終個心係喺小朋友度,有陣時我要夾硬迫佢,話畀佢聽小朋友大㗎嘞,唔好再當佢好似細路仔咁,可以擺低佢哋畀工人湊住就得㗎嘞.」


text:
圖為我youtube video #fatandeating 截圖,想更了解呢個compaign嘅可看看我的youtube 或者到發起人 @iamdaniadriana 的IG 看看她的文章
我經常被網絡上的陌生人攻擊身材,講到我幾肥幾龐大.首先我自知不是瘦,但絕對唔係佢哋講到咁肥.作爲一個所謂肥人,我發現,呢個世界好多人,好喜歡要肥人交代自己嘅身體狀況.譬如之前有一hater,不斷質問我體重,我告知佢我BMI正常,佢又再要我披露體脂比率🤪 反正就是要我交代自己幾唔正常,幾唔健康😂 但Sorry, 我敢講我精神同身體狀態都健康過大部分香港人👏🏻 如果要比喻,我應該係一隻健康嘅海獅,而有啲瘦人可以係頻死嘅羚羊😂
另一樣經常被批判嘅,就係肥人嘅飲食.其實從部分留言,就知道佢哋係對營養學/健康嘅認知係幾皮毛.正如 @heyitscassadee 所講,呢個畸形社會,好多時將人同食物嘅關係對立,食得多野就係衰,食沙律牛油果雞胸呢啲所謂健康食物就係好,即使嗰碟食物營養唔均衡,卡路里都唔夠🤷🏻♀ 如果係肥人,就食咩都死,食垃圾食物又話難怪咁肥,食「健康」食物又話食到咁都咁肥,沒完沒了.
一個人肥瘦,除咗食物關係,仲有基因,心理狀態,荷爾蒙平衡,運動量,睡眠質素,飲水量等等嘅好多嘅因素.淨係食物,都唔係淨係睇卡路里,仲有macros同micros.點解網上面一個二,個當正自己營養師醫生?睇相就知道個人健唔健康,又覺得自己有資格評論,管束其他人嘅餐單?
其實講到底,好多人係欠缺一種對人嘅尊重.好多嘢就算要講,都要睇身位,作為陌生人,有排都未輪到你講嘢,唔需要喺唔了解嗰個人嘅情況下gut個頭出黎寸人.如果真係出於關心嘅,就唔應該講令人難堪嘅說話,同一個意思,可以好好地表達.肥人好,瘦人好,大家都有選擇自己life style 嘅權利,除非佢哋好明確地希望大家比意見,或者係你好親近嘅人而你知道佢嘅處境,否則大部分情況下,大家都係收收口,比人enjoy佢哋自己嘅生活方式吧😘
最後記住,肥人(和其他任何人)係唔需要向任何人解釋任何嘢,唔好make assumptions ok?☺


text:
多謝丘品創作
對Pet to Nature的支持,希望令到更多人瞭解回歸自然水化善終服務.從主人的角度出發,成就一個用心用愛的寵物善終服務.
有好多養寵物既主人,都唔敢想像自己寵物離世會點樣.今集我地會講一d比較嚴肅既話題,寵物離世會點樣處理呢?Pet to Nature 利用寵物善終新技術-水化技術,用水將他們返回大自然.對於愛寵既離世,Pet to Nature 唔會草草了事,佢地會用最舒服既方式,俾親友同愛寵作最後既告別.體現人性化的一面.
承諾是一生一世的 好好送寶寶最後一程
負責人Matthew:水化同土葬都係相類似,都係一個自然分解嘅過程,不過喺泥土入面分解嘅時間會比較長,可能需要三至五年,但喺水裡面就將本來所需嘅時間,大大咁縮短至二十四小時內完成整個過程,我哋有一部好大部嘅水化機,最主要會控制水化機裡面嘅三樣嘢,第一樣係水溫,同火化唔同,火化就用八百度高溫,水化就只需一百度以下嘅水溫,第二樣係水流,一個好溫和嘅水流,一個好慢嘅水流;第三樣就係鹼性物質.透過控制呢三樣嘢,二十四小時內不斷咁循環,喺水裡面就會將一啲有機物質,例如皮膚毛髮等有機物質進行分解,就會變成氨基酸,鹽份,糖份等等, 完成水化後會留下骨頭,經風乾同壓縮處理,最後會有骨灰俾主人留念,水化呢個技術獲得政府嘅認可同大力支持,過程中唔會釋出污染物,唔會對環境造成破壞,分解過程中釋放出來嘅水,甚至可以用嚟爲植物栽種灌溉.
Pet Pet天下:“回到自然讓愛延續”係Pet to Nature嘅宗旨,完成水化過程後嘅遺骨,主人除咗可以選擇放入骨灰盅作爲留念,亦可以選擇種植盆栽,重生係Pet to Nature嘅理念,透過打理盆栽,讓主人繼續感受寶寶嘅陪伴,慢慢撫平傷痛,讓寶寶同主人嘅愛得以延續,透過同Matthew嘅對話,我體會到Pet to Nature人性化嘅一面,對於寵物嘅逝去,佢哋並唔想匆忙完成一件事,而係希望提供最舒適嘅方式,俾親友同愛寵告別,進行美容前,擁有IPTGA證書嘅註場美容師會爲愛寵清潔打扮,人離世嘅時候都有禮儀師打扮儀容,愛寵都係我哋嘅一份子,當然要得到相同嘅待遇,由清洗,到剪毛細緻到腳甲,腳趾毛嘅修剪,都會非常認真仔細,透過美容師溫柔嘅雙手,令愛寵一塵不染,可以靚靚咁去另一個世界;Pet to Nature亦有註場嘅精品師傅,爲主人製作愛寵嘅紀念品,坊間有好多精品製作工廠,佢地大可以分配出去,點解需要註場師傅?Matthew話分配出去,雖然製作嘅過程會更加快捷方便,但質素保證唔到,既然主人毫無保留咁將寶寶托付俾我哋,我哋就更加需要負上呢個責任,所以Pet to Nature絕不假手於人,成個過程由註場師傅操刀,方便進行監督,確保質素,由師傅爲每位寶寶度身設計,最舒適嘅歡樂世界.
從主人同愛寵的角度出發 用心的寵物善終服務
常年累月嘅相處,愛寵已經成爲家庭中嘅一份子,面對至親嘅離世,一時之間的確難以接受,大家都會好好告別自己嘅至親,Pet to Nature亦深深體會到呢一點,喺店鋪中設立唔同嘅悼念房,包括中西式禮堂,俾寶寶生前嘅親友共聚一堂,透過輕鬆嘅聚會,護送寶寶嘅最後一程,除咗可以喺Pet to Nature嘅悼念房舉行聚會,客人亦可以選流動式嘅告別房,Pet to Nature開設咗新型流動車,點解會有咁嘅概念?Matthew話其實我哋始終係善終啦,希望有一個好廣闊嘅平原同好大嘅天空,寓意寶寶離開我哋後,係去咗一個好開心好舒服嘅環境,過一個新嘅生活,車裡面可以容納10至12位親友,有存放遺體專用嘅冷藏區域,適合唔同大細嘅寵物,呢個係同寶寶最後見面嘅地方,親友可以親自降下升降台作爲最後嘅告別.另外有投影機,可以播放寶寶生前嘅點滴,親友嘅陪伴,俾愛寵知道佢並唔孤單.
Pet Pet天下:我知道呢架流動車有個特別嘅故事,等我問下Matthew先.
負責人Matthew:我哋啱啱開業嘅時候,我哋做嘅所有嘢,都希望可以從主人嘅角度出發,一般傾細節嘅時候,都會先問主人,儀式當日可以點樣配合去協助主人令儀式更完美,咁有位主人就坐喺度,諗咗一陣,咁佢就話其實都有架,因爲我BB生前好中意去唔同地方,尤其是鐘意坐車,不斷叫我車佢去周圍玩,有時去下沙灘,有時去探望爺爺嫲嫲,一坐車就會好自然望著個窗,然後就唔郁,好似坐喺度睇電視咁,聽晚之後我哋就諗,當時我哋真係幫唔到佢,因爲個時香港冇嘢可以滿足到佢呢個諗法,之後我哋就好積極咁考慮點樣可以配合佢,就因爲咁樣,諗咗好耐終於構思到,就係用一個流動嘅寵物告別房間去處理,希望可以俾主人帶寶寶去唔同嘅地方.
Pet to Nature一直堅持一個理念,“從主人同愛寵的角度出發”大家一齊製造一個舒適嘅環境,減輕主人嘅傷痛,亦都俾愛寵喺最愛嘅懷抱中與視長辭,同理心配合細心,爲愛寵好好辦一場身後事,話過要俾你最好嘅,我會遵守承諾,陪你走到最後,護送你舒適咁走到彩虹橋,係我送俾你最後嘅禮物,我愛你!經歷過生死,至知道相處嘅每一刻都係最後一刻,用心同身邊人相處,珍惜共同擁有嘅時光,呢句說話雖然老套,但我會銘記於心,珍而重之.
視頻文字源自:PetPet天下 Ep3 寵物的生離死別


text:
第二日就由Gold Coast去Brisbane,主要係為逃避太刻意為之嘅觀光繁華.由於去之前冇特別做資料搜集,雖則知道黃金海岸係度假勝地,但未預期過真係只有自然嘅長灘同人為嘅主題樂園,其餘都係界乎英式美式之間嘅常見市貌,所以由機場入市內,然後坐輕軌由頭站搭到接近尾站,就已經大致了解黃金海岸.當然,黃金海岸市郊不遠處自然風光其實數之不盡,但一丁友又冇車,實在唔太有癮,都係算了.
澳洲嘅第一站就揀東岸嘅黃金海岸,或者係個錯誤選擇,但時日尚多,第一印象又未必等於永遠,錯亦錯得無傷大雅.又或者,佢嘅空洞,其實正符合度假勝地嘅要求,只係同我無緣——一望無際嘅岸,高低起伏嘅浪,傳說中嘅水清沙幼,遇著烈日當空,任由神智不清,玩完行兩步就又可以食同瞓,完全係一般人忘憂之選.假若一個地方背負沉痛嘅歷史包袱,以人文搖籃為招徠,總難免遍佈劫後瘡痍,或者壓喺偉人陰影之下,未見哭牆而先聞哭聲,能夠提供嘅歡樂必然少之又少,又談何散心呢.但無論如何,我係一個見到迴旋木馬都可以聯想長槍比武然後想像長槍穿透頭盔直刺入亨利八世眼球嘅人,評價勝地係咪勝地,快樂係咪快樂,難免失諸主觀,毫無參考價值,結論,都係算數.
黃金海岸嘅長灘一如旅遊節目所見,人多,浪大,無窮無盡,只係攝影唔同肉眼,始終無法盡覽全景.到此一遊,最強烈嘅感受係平靜.我所寄居嘅香港,三面環海,沙灘唔少,但垃圾多而灘岸短,無感.曾經去過沖繩同峴港海邊,同樣水清沙幼,但因為沖繩歸於日本,當地人對大自然嘅崇敬同保護,明知陳義極高,同香港相提並論亦無謂,而越南中國海灘水質雖清,但周邊配套破爛簡陋,亦稱唔上令人悠然自在.只有黃金海岸,毗鄰現代商圈,消費主義充斥,海灘上面又一大堆其實算唔上時尚但配備標準及膝滑浪褲同三點式嘅白人,全球化嘅氛圍鋪天而至,典型得驚人,至令我有種終於見識到應該要見識嘅景色嘅感覺,於是平靜.
若然有人閒來無事,走去訪問一百個黎自唔同城市嘅人,要佢地描述心目中嘅陽光與海灘,大概都係離唔開呢種介乎於邁阿密夏威夷黃金海岸嘅美式印象.黃金海岸固然係位處大洋洲,但建築風格同城市風格顯然非常歐美,撇除美式現代化已等同發達地區嘅全球化風格代表呢個因素,澳洲喺一堆亞洲移民同佢地經營嘅旅行社同餐廳嘅襯托之下,更顯歐美.從呢種美式印象,自然我又聯想到歐美嘅風景畫係屬於白人嘅世界,甕缸早已預備,任何他者走入其中都會淪為突兀嘅弱者,自暴其短.即使演化係物競天擇,五短身型啞黃膚色各有前因,但喺現實之中無數亞洲人都係孜孜以求,試圖喺人地嘅領域透過模仿去攀附強勢,多於建立自己嘅天地.明知別有難度,又無力改寫荒誕,擺脫全球分享類同標準嘅步伐,競爭同融入結果就淪為無止境嘅追趕——所以嗰啲想追又追極都輸,唔甘心而又自卑,終日幻想現實可以喺強權帶領之下洗牌黎過,動輒就攤出五千年歷史自瀆嘅人嘅心理,有時我都真係深表同情,因為我亦只係洪洪主流之中一滴隨遇擱淺嘅淺灰色,唔同嘅只係我忠於自己對美帝以及西方無可抗拒嘅內心,坦白而唔高尚.
要過得高尚,忠告都只能係老生常談,就係唔好比較唔好大貪.穿越時空回到過去,處身於十九世紀,我相信我都會為香港嘅海岸線而滿足,做個水上人撈吓蝦就已經夠愉快,因為我接觸唔到廣告,唔會有輕易外遊嘅機會,亦唔會思考文明優劣嘅後果,眼前所有已係最好.正因為我地見過,認知過,想貪到手過,一次一次重複,曾經滄海難為水,就好難唔以某種更好為最好,或以某種更好為更好,受貪念驅動而期待相見,最後步向過度追求嘅亡命之途.再到追求得到,又因為見過而覺得不外如是,又再尋覓另一種陽光與海灘,最終就必然係圍繞地球一百圈都唔會搵得到合乎期望嘅嗰一片淨土.
《沉默的羔羊》入面,食人教授叫女主角著手調查連環殺手Buffalo Bill身邊人,就可以搵出第一個受害者,理據係人嘅貪念往往由眼前所見所觸發,刺激行兇動機嘅一定係佢成日見住嘅人事物,而結果亦不出教授所料.旅行嘅動機,其實亦不外乎貪念,夢想闖遍地球只不過係一種浪漫嘅語言包裝.終其一生都唔可能離開居住地嘅世代,人中意聽未知真假嘅故事,到咗有人邁步遠行然後帶住異地異聞回歸嘅世代,人就想睇未睇過嘅風景,到世界距離縮成一條地球村嘅世代,睇過已經變成基本,體驗過參與過擁有過又成為新嘅慾望,環遊世界,不過係以平靜換喧鬧,以有涯隨無涯,自陷於無力.
貪念無限,而人嘅戰意又太弱,貪念因此好容易就會遇上人力嘅極限,然後苦痛就會產生.我地唔可能扭轉唔可能扭轉嘅現實,就係風景唔係手信,唔可能隨身,唔可能以人嘅意志為轉移,只有我地去為佢停留.有人比較通脫,相信一剎即係永遠,就可以用妄念自我安慰,但大部分人係跨唔過去嘅人,佢地只會為眼前迷幻所困,為不可得而呼天搶地,然後同遺憾糾纏一世.
如果從一開始就冇知道過世外桃源,從一開始就冇走出非洲,從一開始就擦身而過,我地就可以錯過痛,錯過恨,錯過流連,同時避過早已蟄伏早在等待過客誤闖然後獻身嘅命運.好在我唔係會為黃金海岸所眩惑嘅觀光客,對土產亦興趣盎然,冇希冀過,冇期待過,離開至可以如此平靜而乾淨,好在.


text:
《羅生門》呢首歌實在太強呀,短短幾日,YouTube上嘅點擊率已經過百萬,好耐冇試過咁多人同時間聽一首廣東歌,大家都知《耿耿於懷》,《念念不忘》,《羅生門》3部曲背後有個好悲慘嘅故仔-有個男仔同女朋友分開咗,但係又放唔低,掛住人哋10年,最後發現個女仔一啲都冇思念,仲話個男仔其實唔了解佢,一班妹妹同傻小子聽到喊晒.
小編收到風,原來《羅生門》呢個故事係有電影版,用咗一個好特別方法表達,故事開始有一個武士被殺,佢老婆就被強盜強姦,差役就追查武士嘅死因.
強盜話係武士老婆叫佢同武士比拼,佢就打贏所以殺死武士,但冇強姦;武士老婆就話係強盜強姦佢之後,武士嫌棄佢,所以唔小心殺死武士;武士嘅靈魂就話係老婆叫強盜殺佢,佢好失望所以自殺;而目睹真相嘅樵夫冇講出真相,真相係強盜強姦咗武士老婆,武士嫌棄老婆,原本想搶妻嘅強盜開始對武士老婆冇興趣,武士老婆就挑撥兩個男人打交,最後強盜就打死咗武士.
「羅生門」呢個Term之後就被解作唔同人對一件事有唔同演繹,只有局內人先知真相.,呢套戲仲奪得電影節金獅獎同奧斯卡榮譽獎,簡直係一套影響後世嘅電影,係呀,我講緊日本導演黑澤明1950年套《羅生門》,唔係你哋以為我講咩?下,原來係舊戲?Sorry囉,我唔識嘢嘛!我以為係「羅生門」就關Juno事嘛!
唔呃你,真係有片!


text:
[友錦二法] 最近成日揾正既AV down嚟睇,覺得科技進步得好快同時好感慨
以前一套AV清極都係得720P得嗰幾GB
但係都起碼睇到有條棍出出入入 打開塊海鮮都見到啲顔色
依家科技進步左 一套AV有1080p又有4K
1080都4-5GB起跳 4K直頭10GB 20GB都有
啲女愈來愈索 但係好令我感觸係啲碼愈來愈厚
依家厚到睇唔到淨係見喺度郁喺度叫
佢地可能做得好爽 我就睇得好撚唔爽
科技進步既同時碼又成寸厚 咁我要進步嚟睇碼架!
屌你老母!
唔好問我點解唔睇無碼
一來無碼拍攝好多都偏暗二來冇正既女女
三來冇1080P 如果有正既歡迎擺底下載連結
我會代黨多謝你,相反我會代黨屌鳩你
點解個title要資深mode
FC2
點解個title要資深mode
因為你射左血
FC2
plz read
FC2
2CF
無碼有1080p
不過都係唔清
你係咪要睇埋人地粒卵子先睇4K
FC2 世界第一
無碼有1080p
不過都係唔清
你係咪要睇埋人地粒卵子先睇4K
FC2 世界第一
name plz
而加d av好公式
睇封面都知劇情
完全唔想睇
你係咪要睇埋人地粒卵子先睇4K
FC2 世界第一
name plz
FC鬥FC鬥
而加d av好公式
睇封面都知劇情
完全唔想睇
睇令女俾人屌姐
我鍾意打機所以唔會睇AV但啲碼厚係因為戴曬套或者假J又高清唔可以穿崩
以前矇查查就可以求求其
之前有堆AV原片流出證實曬依個講法
我鍾意打機所以唔會睇AV但啲碼厚係因為戴曬套或者假J又高清唔可以穿崩
以前矇查查就可以求求其
之前有堆AV原片流出證實曬依個講法
道理我都明
我唔明係由勉強睇到變咗完全睇唔到姐
jable啦仲dl
無碼8k vr
學G深腦內補完啦
自己dum錢出嚟拍,差個女主角
自己dum錢出嚟拍,差個女主角
炒米餅
自己dum錢出嚟拍,差個女主角
炒米餅
女主角啊傻坊
而加d av好公式
睇封面都知劇情
完全唔想睇
你老咗冇性欲啫
自己dum錢出嚟拍,差個女主角
炒米餅
女主角啊傻坊
俾套女裝佢


text:
信息
喺呢度,你將搵到下一次西西里島之旅嘅信息. 看下, 點算, 如何到達西西里島. 關於如何選擇住宿地點嘅提示.
西西里島喺地中海中心嘅地位長期以來一直係不同文化交匯同文明繁榮嘅地方.
所有鄰近嘅人口遲早都會經過西西里島: 腓尼基人, 希臘, 羅馬書, 阿拉伯人, 法文, 西班牙人, 意大利 (係! , 佢哋都係侵略者 ..). 甚至美國人最近都喺第二次世界大戰期間入侵. 忠於她的歷史西西里島今日有好多來自北非嘅移民, 阿爾巴尼亞, 羅馬尼亞同其他國家. 由於歐盟,一些北歐人正喺呢度搬遷.
西西里島慢慢成為美國緊嘅加利福尼亞.
吸引呢度嘅啲人嘅係靚嘅天氣, 西西里人嘅友好, 美味的食物, 自然之美, 建築建築範圍由巴洛克式教堂到希臘寺廟. 好少有人知西西里島嘅希臘寺廟多過希臘. 顯然,嗰啲離開好似希臘噉嘅山地嘅古希臘人揀咗更好嘅嘢: 西西里島! 即使喺今日, 佢哋嘅基因喺今日嘅一些西西里人中存活. 呢個網站係喺呢度幫助你計劃你嘅假期喺西西里島,而唔係畀你厭煩西西里嘅歷史. 如果你對西西里島嘅考古學感興趣,你可能想永遠呆喺呢度. 西西里島係一個由好多小島嶼包圍嘅大島. 所以要警告: 如果你嚟一個星期,你將無法訪問一切. 我哋甚至冇考慮西西里島嘅小島嶼. 該網站旨在幫助你發現利基唔畀大眾旅遊利用
想參觀西西里島? 開始探索 巴洛克西西里拉古萨伊布拉同里维埃拉嘅東南端
唔好唔記得訪問網站嘅其他頁面,如 住宿地點 提供建議和提示.


text:
細細個既時侯好似嚟過一次WWF米埔自然保護區, 大個之後真係好想懷舊一下, 所以再一次報名參加, 搵番D童年回憶先!
今日得我同Hysan出發,因為呢個活動只適合4歲或以上小朋友參加,
呢個活動我係網上報名,WWF每個月都有好多唔同既活動俾大家網上參加,如果唔係咩特別日子,基本上都唔難報名,
佢每個導賞團大概只限20人報名,雖然唔難報但係都唔好等到太遲先去報名喎!
因為要早上10點就要集合,所以我一早起身同Hysan著好衫就Call的士去,由元朗出發大概用咗20分鐘度就去到,車費大約$70-80!
因為太早起身, 對眼仲係腫腫地, 食番個飽先做早餐先!
去到OFFICE向職員拎番個望遠鏡先, 望遠鏡喺個團費度已經包埋!記住導賞完咗之後要還番俾自然保護區
因為小朋友可能都未必掌握到點用望遠鏡, 佢哋只會將個望遠鏡緊貼住自己雙眼
所以喺活動未正式開始之先, 同佢練習吓用個望遠鏡先!
等多一陣都就黎齊人跟住職員姐姐就開始今次既導賞團啦,
佢拎住一個專業既望遠鏡,原來係SWAROVSKI,都冇諗過原來呢個牌字都有出望遠鏡!
一開始姐姐梗係講番10幾分鐘既簡介,因為參加既人有大有細有老有嫩,
所以佢個Tune都要就住小朋友嚟講,唔可以講得太深!
開始行到半路,有第一個景點睇吓啦,Hysan就拎住支望遠鏡去睇,
起初佢仲未掌握到點睇,因為佢對眼對唔準個窿,仲成日見到佢好似將個眼球掂落去支鏡到,嚇死我!
但係俾多少少時間佢,佢慢慢開始知道點用,當佢第一次話「我睇到啦」,
個吓我都有少少開心!好似覺得佢長大咗咁!
再繼續行多大約5分鐘度,有一個空地方對住條河!
有一隻人咁高既雀企咗係遠處,好攪笑!
望過去覺得佢好假,跟住導賞姐姐叫大家可以試吓用佢個支SWAROVSKI去睇!
嘩,原來真係好靚,你望落去個陣好似睇緊3D咁,超級立體!
行程大概行咗一半,去到觀鳥屋,我哋上到最高個層,一望出去真係好靚,
同濕地既分別就係呢度raw好多!你見到好多唔同種類既雀仔係度行,
仲有一種好似雞咁動物,但係佢識得游水架喎
之後入到去遊客中心,俾大家可以去吓厠所休息吓咁!
裡面冇咩特別,都係有D假雀同益智遊戲俾小朋友玩吓咁啦
再行番出去之後去到一個荷花池,係呢個時侯又咁啱有太陽,真係好靚!
我哋沿住條木橋行出去睇,橋2邊都有好多荷花,有粉紅有紫色,行出D有黃色同白色!正
整個行程差唔多個半鐘度,最後我哋冇call的士入嚟,我哋沿住條路慢慢行番出去,
沿路去到一個大濕地,見到好多好多白鷺!我同Hysan行落去,
佢哋好勁,只係離遠行埋去,差唔多50米佢哋都feel到,就已經飛走哂!
我都估唔到Hysan咁勢利,可以行番出去搭綠Van番元朗,都差唔多行咗25分鐘架!
可以搭76K或者17號小巴
Photo by CANON 5D Mark III, Len | EF 35mm f/1.4L USM
呀劍評語: 如果對於一D好想成個行程都好精采好充實的家長嚟講,呢度唔算好好,但係我鍾意夠RAW同夠自然,慢慢跟住導賞行,唔一定沿路好多嘢睇,但係感受到個種唔急唔趕,同呀仔享受親子樂的時光,特別開心!
米埔自然保護區簡介
米埔自然保護區是一片位於香港元朗區米埔一帶的濕地.於冬季,濕地有不少來自中國北部及西伯利亞的候鳥在此過冬.
1. 紅色小巴於元朗水車館街乘17號紅色公共小巴至米埔村,車程約10分鐘;於担竿洲路下車(近米埔村),沿担竿洲路步行至米埔訪客中心,需時約20分鐘.
2. 公共巴士於元朗鐵路站步行至朗日路南邊圍的「新元朗中心」巴士站乘九巴76K往「米埔」站下車(近米埔村),車程約15分鐘;然後從米埔村沿担竿洲路步行至米埔訪客中心,需時約20分鐘.
3 新界的士於元朗鐵路站乘的士直往米埔訪客中心,可告訴的士司機前往「米埔自然保護區白鶴洲停車場」,車程約15分鐘,費用約港幣六十元.
電話
27088885
www.wwf.org.hk


text:
前言
喺星期五嘅下午,傑志喺亞冠盃16強,面對泰超亞軍巴吞聯,吞下0:4嘅敗績.對於支持香港球隊征戰亞洲賽嘅球迷嚟講,絕對係一個沉痛嘅消息.而如果大家有睇到場波嘅話,都可能會發現有唔少嘅失球喺同門將嘅判斷有關.今日我就唔打算同大家逐個分析球員嘅表現住,而係希望先講吓傑志呢十年嚟一直懸而未決嘅問題 – 守門員.
先在此聲明,我自己係認為王振鵬絕對係港超頂尖嘅守門員之一,經驗足夠,身體質素好,16/17球季聯賽只失8球,亦都顯示出佢嘅實力底蘊.而保羅嘅質素亦都屬中上,如果大家覺得我以下對球隊同球員嘅分析係因為過去呢場波而戴咗有色眼鏡,歡迎留言指正.
兩個木桶
喺講點樣應用木桶理論喺傑志同呀鵬身上之前,我想先講講咩叫木桶理論.木桶理論,係指當我哋去砌一個木桶去裝水嘅時候,個木桶裝到幾多水,係由砌成木桶嘅木條之中,最短嘅一條決定,因為即使你其他嘅木條再長再高,裝多左嘅水都係會喺最短嘅木條嘅頂流走﹝如圖﹞.
咁呢個理論點解關事呢?我認為而家嘅傑志同埋呀鵬,都係兩個上面咁樣嘅目桶.
講咗呀鵬先,就正如頭先所講,呀鵬嘅實力絕喺港超絕對數一數二,喺港超,亞協同亞冠嘅賽場都為傑志立下好多汗馬功勞.強勁嘅身體質素,喺大連練出嚟同喺傑志繼續磨練出嚟嘅守門技巧都仿似一條又一條嘅又高又長嘅木板,令「王振鵬守門員」呢個水桶越嚟越高,但只可惜有啲嘢,係練都未必練到,其中一樣就係心理質素.喺琴日場波入面,唔難見到有兩個失波係因為門將猶疑而導致,而事實上,呀鵬喺香港嘅呢十幾年間,都屢次喺高壓力嘅比賽底下失誤,多年前嘅嘅銀牌決賽,到17年嘅亞冠盃外圍賽,到琴日嘅亞冠淘汰賽,都顯示猶疑呢個問題,一直牽制住呀鵬職業生涯嘅發展.我作為半個運動員,深深明白比賽果陣猶疑,其實同做錯決定帶來嘅惡果係一樣,但有時人嘅性格係天生,唔係咁容易改,強如當年利物浦嘅卡列奧斯都因為心理質素而令球員生涯蒙上污點.所以唔係話呀鵬唔啱,只不過,心理同決斷力呢方面,就絕對係限制「王振鵬」木桶容量嘅果一塊短木板.
呢一個故事嘅另一個木桶,就係傑志本身.傑志團隊本身就對王振鵬嘅實力委以信任.而王振鵬嘅實力亦都足以應付港超,但當球會嘅目標開始移向亞洲,相信要再一次審視一下門將呢一環係咪足夠支持球隊繼續前行.近幾年,傑志多次引入高質素嘅場區球員﹝例如明加索夫,巴爾拿同丹恩奴域﹞,呢啲「長木板」令場內嘅攻守更加有序,但偏偏門將呢個位,就無太大嘅變動.我唔相信傑志會方係唔知道王振鵬本身喺穩定性方面嘅弱點,但就可能無意識到呢方面就係令傑志呢個木桶裝得比較少水嘅短木板.但係就無喺呢方面培養接班人或者羅致球員,亦都因為咁,而喺唔少可以突破樽頸位嘅時候有所制肘.
傑志的梅菲定律
講完木桶效應,係時候要講梅菲定律.梅菲定律﹝Murphy’s Law﹞,有啲人可能會記得呢條Law 係講:Anything that can go wrong will go wrong,但喺呢度,我想指出嘅係,如果你心入面都已經知道同明白傑志喺守門員呢一部份存在嘅缺憾,特別係王振鵬同保羅嘅特點,都係喺高壓嘅情況下難以保持穩定發揮,意識到呢個問題,但唔去解決,係Worst Case出現嘅時候亦都與人無由.
進行產品設計嘅時候,設計師要盡量諗晒所有顧客可能諗錯咗,用錯咗,而需要修補嘅漏洞,然後進行改進,而唔係求神拜佛,希望顧客唔好用錯件產品而整親自己.同樣嘅道理放喺傑志身上,有漏洞無去Fix而出事,設計呢個團隊嘅人,都絕對有責任.
總結:出事過後
有啲人可能覺得我馬後炮,「如果今日呀鵬上晒身,你就唔會出聲啦.」但事實上,作為十年傑迷,對呀鵬喺重要時間出場,都總係有啲膽顫心驚.而喺賽前同唔同嘅球迷吹水,講到揀呀鵬定係保羅把關,大家都對呢兩位門將有所保留,證明呢個問題非一日之寒.
我相信呀鵬已經盡咗力,波亦都已經失咗,無謂再惡言相向.但喺嚟緊呢年無亞洲賽,呀鵬亦都逐漸年邁,傑志係咪需要喺門將方面再加強呢?培養新兵?定係繼續倚重保羅?相信教練團而家必需思考呢個問題啦.


text:
香港飲食文化
香港飲食文化係南粵文化同英國文化嘅交匯所在,發展出咗一套揉合廣東菜同西餐嘅飲食習慣.日本菜,韓國菜,台灣菜,越南菜,法國菜,泰國菜同印度菜等餐廳喺香港成日見,因而有「美食天堂」之稱.
喺香港文化發展中,飲食佔有重要而有趣嘅一環.以往嘅大牌檔同大笪地等街頭食檔,老字號嘅酒樓食肆同埋各類地道醬油,糕餅同特色嘢食,都成為咗香港人嘅集體回憶,並且繼續傳世.過去百幾年來香港經濟同香港社會急速發展為香港人嘅飲食文化帶來新嘅風貌.到咗今日,飲食由過去嘅只係填飽個肚,發展到對色香味美嘅追求;食肆亦由樸實簡陋,以至講求裝潢華麗;菜式由地道口味,到世界各地美食共冶一爐,足以反映香港人飲食態度同生活質素嘅轉變.
此外,根據綠色和平講,香港係全球人均食魚量最高嘅城市[1].
傳統粵式飲食[編輯]
本地菜[編輯]
香港家庭大多以粵人嘅廣東菜為家庭菜.佢哋大多保留咗自己民族傳統飲食特色.喺華人社區內,以廣府人,客家人(尤其係香港嘅新界原居民),潮汕人,蜑家人為主.因此粵菜,客家菜,潮州菜等都視為本地菜色.盆菜係新界原居民喺節慶時嘅傳統菜.西貢市,南丫島,流浮山同鯉魚門就以海產聞名.古漁村好似長洲同大澳重有傳統食肆營業.
喺第二次世界大戰之前,香港中上環一帶遍佈供應點心同茗茶嘅粵式茶樓同二厘館,例如石塘咀至西環一帶嘅三元樓,燕瓊林,中上環嘅冠南茶樓,三多茶樓,雲來茶樓[2],高陞大茶樓,平香茶樓,得男茶室,得雲大茶樓,蓮香樓同埋陸羽茶室,灣仔嘅龍門等.由於茶樓客人差唔多全部係男人,茶樓名多數用「多男」,「得男」寓意開枝散葉嘅傳統思想.早年嘅茶樓分為樓座同地廳,樓座嘅風景好一啲,茶價係七厘,地廳嘅茶價係三厘六,而二厘館嘅茶價當然係二厘.三四十年代,茶樓競爭進入白熱化,茶樓開始喺夜晚開設歌壇,表演粵曲.後來附設歌壇嘅茶樓多達三十幾間,例如如意,富隆,平春,添男,大觀,蓮香,高陞等[3].當年高陞大茶樓請過女伶梁瑛演唱粵曲,並且另聘樂師伴奏.
除咗茶樓,當時重有主要舉辦筵席嘅中式酒樓,例如杏花樓,鏞記酒家,南園,西苑,文苑,大三元,宴瓊林,聚馨樓,探花樓,觀海樓,桃李園.杏花樓係香港嘅第一間酒樓,1846年喺西環水坑口開設.1900年,酒樓已增至三十幾間[4].香港人鍾意飲早茶,中式茶樓每日喺清晨約五點開始供應點心,到中午為止.戰後,中式酒樓亦開始兼營茶樓嘅業務,供應多款新式點心.喺經濟起飛嘅八十年代,香港夜生活越來越繁盛,因此到咗九十年代,部份酒樓新設夜茶服務.
齋菜方面,一般嘅寺廟,好似寶蓮寺,圓玄學院,觀音寺會供應正式嘅齋菜.由於早期交通唔方便,有商人會另經營齋菜館.香港第一間齋菜館就係喺1935年成立,喺半山區堅道嘅小祇園.齋菜館亦會賣埋佛經,佛珠,木魚等佛教用品.素菜館就會供應一啲仿葷嘅素食.
避風塘原本係船隻避風地方,由於大量東南亞食材經呢度進口,一啲灣仔嘅餐館就乘勢推出帶有戰後避風塘特式嘅小菜.避風塘菜式一般以海鮮為主,辛辣同味濃係佢特色,好似避風塘炒蟹.另外,喺香港仔避風塘嘅珍寶王國亦係非常出名嘅海上食府,並且係香港主要旅遊景點之一.隨住香港經濟起飛,香港人對飲食要求越來越高,以海鮮為主嘅高級食府相繼出現,好似阿一鮑魚,阿翁鮑魚,新同樂同海都海鮮酒家等.
早餐方面,白領香港人比較鍾意飲早茶;但對於要出賣勞力嘅人,米就係每餐嘅主要食糧.佢哋嘅早餐主要係白粥,油炸鬼同香港特有嘅炸兩.
粵人喺秋冬食野味嘅風俗,喺香港亦曾經大行其道.蛇羹(尤其係太史五蛇羹),果子狸,穿山甲,禾花雀一度係成日見嘅野味.後來,好多野味受到法律保護,要品嚐野味就要返到中國內地.
外江菜[編輯]
隨住第二次世界大戰前同埋國共內戰,唔少中國大陸各省移民湧入香港,當中上海人,寧波人為數唔少.佢哋帶到香港嘅上海菜,寧波菜,徽菜被統稱為外江菜.
上海人促進咗香港工業,上海菜式亦同時漸受香港人歡迎,例如粢飯,豆漿,上海粗炒,大閘蟹,賽螃蟹,螞蟻上樹,高力豆沙等.出名嘅上海菜館有老正興同三六九上海菜館.
香港川菜以麻辣為特色,雖然喺用辣椒方面已經受到咗亞洲各國嘅影響,但加入新嘅烹調方法,令香氣更甚.而家好多川菜館都喺菜牌上顯示菜餚嘅辛辣程度,以資識別.
特色飲食[編輯]
大牌檔[編輯]
大牌檔曾經係非常普遍嘅食肆,但係由於嚴苛嘅衛生條例以及政府唔再向公眾發出有關嘅經營牌照(許可證),大牌檔喺港已經面臨絕跡嘅命運.大牌檔慢慢將茶水檔搬到室內,並結合以菠蘿冰,雜果冰同紅豆冰作招徠嘅冰室,演變成今日嘅茶餐廳.茶餐廳主要提供即食麵,雲吞麵,米粉,煎蛋,糭同粥等廉價嘢食.部份大型茶餐廳會供應炒粉麵,好似乾炒牛河,福建炒飯,炒貴刁,廈門炒米,星洲炒米.有啲好似太興燒味茶餐廳兼營燒味業務.當日本料理喺香港受歡迎嘅時候,茶餐廳亦開始供應部份日本熟食菜色.早餐方面,就供應牛油麵包,多士,雞蛋,腸仔,咖啡,奶茶,蛋撻等.雖然呢啲嘢食名喺每一間茶餐廳都係一樣,但真正嘅製成品會因唔同嘅茶餐廳而有少少唔同.
絲襪奶茶[編輯]
喺殖民地時期,香港慢慢吸收咗英國嘅飲食文化,其中英式下午茶逐漸本地化,成為茶餐廳嘅主要部份.當中最出名嘅就係「絲襪奶茶」.「絲襪奶茶」用多種茶葉沖泡,用好似絲嘅綿網過濾,再加入淡奶.「鴛鴦」就係香港另一特色嘢飲,以淡奶,紅茶同咖啡混合調製而成.喺餅店同茶餐廳可以搵到蛋撻同菠蘿包呢兩種中西文化混合而成嘅香港特色嘢食.及後,其他創新嘅嘢飲出現,好似檸啡同埋檸賓.
街頭小食[編輯]
街頭小食係香港飲食文化嘅一部分,魚蛋,雞蛋仔,腸粉,碗仔翅,砵仔糕,格仔餅,狗仔粉,涼粉,豬紅,豬生腸,雞腳,豬耳,鴨腎,牛雜,馬仔,龍鬚糖,脆麻花,蛋散,煎釀三寶,臭豆腐,生菜魚肉,糖葱餅,豬皮,炸大腸都係好受歡迎嘅街頭小食.大部分街頭小食都係來自廣東,但亦有少數來自其他省份,例如薩琪瑪係滿洲小食.香港其他嘅鹹甜小食亦充滿傳統風味,有啲更係香港特有嘅,好似元朗嘅老婆餅同老公餅.客家人嘅茶粿就喺離島地區比較受歡迎.
車仔麵出自1950年代,當時大陸難民湧入香港,謀生困難,所以湧現咗流動攤販.流動攤販為咗運輸方便,將所有廚具嘢食放喺細細嘅木製手推車上面,車仔麵因而得名.由於顧客可以隨意揀選擇麵條,配料,湯汁,而且價錢實惠,所以受到大眾歡迎.
港式甜品[編輯]
港式甜品選擇繁多,傳統嘅有糖水(北方稱甜湯),包括紅豆沙,綠豆沙,芝麻糊,喳咋,杏仁糊,燉奶,燉蛋,雙皮奶,西米露,合桃露,麥米粥同甜品涼粉等,糕點嘅有千層糕,紅豆糕,馬拉糕,桂花糕,白糖糕,大菜糕,馬蹄糕.西式嘅有芒果布甸,芝士蛋糕等,重有中西合璧嘅西米布甸同近年出現嘅楊枝甘露,西米撈等.
涼茶[編輯]
香港天氣炎熱潮濕,能夠解暑消毒嘅涼茶成為民間常用嘅中草藥飲品,例如廿四味,五花茶,雞骨草,火麻仁,菊花茶,酸梅湯,竹蔗茅根水,雪梨茶,夏枯草,感冒茶等.涼果方面,就有嘉應子,山楂餅,話梅,陳皮梅,飛機欖,甘草檸檬,杏脯肉,甘草欖,蟠桃果,蜜柑桔,正冬薑等.
私房菜[編輯]
1997年亞洲金融風暴後,香港經濟下滑,私房菜成為飲食業界一種新嘅經營模式.中國嘅私房菜原本係達官貴人喺生活安穩後,飲食上不斷有所追求,產生偏重主人口味嘅特別菜色.香港人將中國各省份嘅私房菜移植到香港,以比較隱蔽嘅樓上舖方式經營,地點遍佈港九,好似名門私房菜,囍宴,活色生香等.後來,除咗四川私房菜,潮州私房菜,順德私房菜,重有法國私房菜,意大利私房菜,日式私房菜,素食私房菜等.
外來飲食文化[編輯]
作為國際美食都會,香港匯聚咗各國菜色,成日見嘅有:日本菜,韓國菜,星加坡菜,馬來菜,泰國菜,印尼菜,印度菜,尼泊爾菜,俄羅斯菜,越南菜,英國菜,美國菜,法國菜,瑞士菜,德國菜,意大利菜,中東菜,南非菜,甚至阿根廷菜.香港食肆主要集中地包括銅鑼灣,九龍城,蘭桂坊,尖沙咀,跑馬地同中環蘇豪區,其中九龍城以東南亞菜色為主.
酒吧同餐廳[編輯]
赤柱嘅居民以僑居香港嘅外國人為主,故此而家區內擠滿大量歐陸餐廳同海邊酒吧[5].然而,香港嘅酒吧好早已經喺中環嘅蘭桂坊同灣仔嘅駱克道同謝斐道出現.因為早年洋行集中喺中環,而英軍喺當年嘅添馬艦海軍基地上岸後喺附近嘅灣仔留連.後來,酒吧遍佈咗尖沙咀嘅廣東道,諾士佛台,寶勒巷,尖東,旺角太子地鐵站附近,甚至大埔.外國酒吧常以富歐洲國家特色嘅裝潢為賣點,售賣嘅啤酒產地亦會相配合.由於香港係前英國殖民地,英式同愛爾蘭式嘅酒吧比較多.英式酒吧一般座位比較少,愛爾蘭式酒吧會供應愛爾蘭咖啡,美式酒吧就比較富現代感.呢啲外國酒吧嘅顧客都以外國人同喺外國生活過嘅香港人為主,集中喺中環,灣仔同尖沙咀.自1991年起,為咗推廣同宣傳,慕尼黑啤酒節每年喺廣東道舉行.另外,一啲平民化嘅酒吧就集中喺旺角,太子地鐵站附近同其他地區,常有啤酒推廣小姐喺呢類型嘅酒吧出現.
二十世紀初,香港已開設咗多招待高等華人嘅西餐廳,好似中環嘅華樂園,威靈頓餐室,馬玉山餐室等.
快餐店[編輯]
六七十年代起,大家樂,大快活,美心快餐相繼開業,同時來自美國嘅肯德基,麥當勞亦相繼來港,標誌住香港快餐文化同連鎖式飲食集團嘅開端.其後,登陸香港嘅重有來自日本嘅吉野家,迴轉壽司,美國嘅雲迪斯(Wendy's),哈迪斯,漢堡王等等.除咗香港市民容易接納外來嘅飲食文化,香港本地嘅連鎖式飲食集團亦擅於吸收各地飲食文化嘅精粹.當中美心快餐,大家樂,大快活亦會提供中式食品.其他例子包括為數眾多嘅迴轉壽司店同韓國菜館漢陽苑.
一個失敗嘅例子係「馬里奧餐廳」.佢本來係一間標榜意大利菜嘅餐廳,但由於佢所走嘅中價路線得唔到認同,再加上其他標榜正宗意大利菜嘅高檔餐廳嘅競爭下,被逼先後兩次轉手賣畀兩家本地飲食集團大快活同煜湛集團,並改名為「新馬里奧餐廳」.但煜湛集團喺餐牌中加入嘅港式飲食,並未有為餐廳帶來起死回生嘅轉機.結果全線餐廳喺年幾之後執笠.
咖啡文化[編輯]
雖然香港人本來鍾意飲茶,但係隨住茶餐廳嘅興起,咖啡亦漸受歡迎.尤其係喺下晝3點至6點,茶樓午市同晚市嘅空檔,就成為飲咖啡嘅黃金時間.最平嘅就係「街市咖啡」(市集咖啡).雖然衞生情況差啲,亦無冷氣,又用即溶咖啡沖調,冇乜特色,但係港幣7至8蚊一杯對低下層市民來講,價格好吸引.快餐廳售賣嘅係即磨咖啡,價格高一啲,但環境比較衛生,成為市民另一選擇.如果想配搭要豐富一啲,可以到茶餐廳,咖啡配蛋撻或菠蘿油.除此之外,香港各區重有好多咖啡店.一般來講,佢哋都會推出西式餅點來配合咖啡.佢哋嘅顧客主要係大學生或上班一族.隨住美國嘅咖啡好似星巴克,太平洋咖啡嘅連鎖店登陸香港,咖啡連鎖店迅速遍佈香港.2002年起,迎合年輕人口味嘅樓上咖啡店喺油尖旺同銅鑼灣等區嘅舊式商住樓宇如雨後春筍開設.由於競爭劇烈,咖啡店為咗生存,有啲充滿咗個性,有啲強調文化氣息,有啲充滿人情味,有啲就提供特色咖啡.較有名氣嘅有呼吸咖啡館,Dream Cafe同Quando Cafe等.喺香港最早售賣咖啡嘅地方係西餐廳,會所同酒店嘅咖啡閣.由於環境安靜舒適,座位舒服,一杯咖啡就要40-50蚊.
潮流飲食[編輯]
好多傳入香港嘅飲食成為咗一時潮流,例如珍珠奶茶,沙冰,葡撻,日式薄餅,日式章魚燒,芝士蛋糕.葡撻來自澳門,1990年代末期風靡香港,頓時成為熱門商品,甚至令雞蛋價格上揚,以致供不應求.芝士蛋糕亦差唔多喺同時期風靡香港,促使唔少人學整芝士蛋糕,重有相關嘅書出版.來自台灣嘅珍珠奶茶同沙冰喺1990年代登陸香港,台灣嘅連鎖店好快喺香港各區開業,譬如休閒小站,快可立等.
豉油西餐[編輯]
豉油西餐(粵拼:Si6 jau4 sai1 caan1),又叫港式西餐,係一種有香港特色嘅「西餐」[6].佢並唔係真係西人食嘅嘢(重有,呢個世界上查實根本冇「西菜」呢樣嘢,只係有法國菜,意大利菜,西班牙菜,同埋俄羅斯菜呢啲),但係喺香港嘅「西餐廳」度成日都會見到.佢起源喺英治時期.嗰陣時會嚟香港嘅西人都係啲有錢有地位嘅人.佢哋地位高,會喺自己嘅地頭度食啲高檔嘢食.香港嘅粵人平民多數都係食唔起西人食嗰啲餐,但係又好羨慕佢哋咁高檔,所以就自己學煮西人食嗰啲嘢,好快重開始咗攞呢啲嘢食嚟賣-呢啲嘢食就係豉油西餐.豉油西餐會好似西歐傳統嘢食咁有好多扒類肉食同埋餐包,亦都會用刀叉食,但係啲煮嘢食技巧就用咗好多廣東菜嘅技法,會用豉油同鬆肉粉嚟煮肉,啲羅宋湯又會用番茄膏整(而唔係用正統嘅紅菜頭;重有,羅宋湯係東歐嘅嘢食)[7]-即係用粵人嘅煮嘢食方法嚟煮西歐嘢食.總體嚟講,豉油西餐其實唔似任何一種真係嘅西歐菜.雖然係咁,豉油西餐喺香港好有人氣,好多茶餐廳同快餐店都會賣.
日本料理[編輯]
日本菜自1990年代喺香港開始盛行,亦衍生咗一啲港式日本料理出嚟.
參考[編輯]
- ↑ 綠色同平希望號訪港 周六起開放[失咗效嘅鏈] 《明報》 2012年10月19號
- ↑ 舊地重遊:二十世紀嘅鴨巴甸街
- ↑ 魯金,《粵曲歌壇話蒼桑》,三聯書店,1996年,16頁
- ↑ 塘西風月夜夜笙歌 緬懷百年香江老茶樓
- ↑ 〈香港食肆〉. 原著喺2006年4月28號歸檔. 喺2012年10月23號搵到.
- ↑ 西餐愛港味,太陽報,2013年7月17日
- ↑ 名廚精裝 貴格港式西餐 互聯網檔案館嘅歸檔,歸檔日期2017年2月2號,.,香港新聞網,2013年7月17號
睇埋[編輯]
- 香港文化
- 廣東菜(粵菜)
- 台灣菜
- 客家菜
- 潮州菜
- 上海菜(滬菜)
- 香港茶文化 - 飲茶葉茶嘅考研
- 港式西餐
- 港式快餐
- 私房菜
- 大牌檔
- 茶餐廳
- 打冷
- 酒樓
- 飲茶
- 粵式茶樓
- 香港燒烤文化
- 港式火鍋
- 香港街頭小食
- 蛋撻
- 瑞士雞翼
- 香港啤酒一覽


text:
早係公元一世紀,中國人就開始用十二生肖來記錄每一年.原來澳洲亦有一套屬於佢哋嘅十二生肖,主要係根據中國十二生肖嘅特性,再配對返澳洲獨有嘅動物,好似袋鼠,樹熊,鴨嘴獸等.
呢個澳洲版十二生肖係由華人區總商會主席曾先生研究出嚟,曾先生表示希望澳洲人更了解中國傳統文化,同時亦比澳洲華人有機會認識澳洲本土動物及其個性.
今年2018狗年,對照澳洲十二生肖就係澳洲野犬 (Australian Dingo),澳洲野犬擁有同狗相似嘅性格,會與人類建立深厚關係,十分可靠.雖然係叫澳洲野犬,但唔局限於澳洲先至有架.最近研究更指出澳洲野犬,狗同狼,全部都係源自同一遙遠先祖嘅親戚.
想知道自己屬於邊個澳式生肖?咁就快啲睇以下嘅對照啦!
鼠 Rat = 袋鼠 Kangaroo
牛 Ox = 袋熊 Wombat
虎 Tiger = 袋狼 Tasmanian Tiger
兔 Rabbit = 鴨嘴獸 Platypus
龍 Dragon = 龍蜥 Dragon Lizard
蛇 Snake = 巨蜥 Goanna
馬 Horse = 笑翠鳥Kookaburra
羊 Sheep = 樹熊 Koala
猴 Monkey = 袋獾 (又叫做塔斯馬尼亞惡魔) Tasmanian Devil
雞 Rooster = 鴯鶓 Emu
狗 Dog = 澳洲野犬 Dingo
豬 Pig = 針鼴 (又叫做食蟻獸) Echidna


text:
陳家樂關智斌又開火!新節目《三夫當關》分享靚仔有咩著數
撰文,圖片:東方新地
陳家樂爆大鑊:Kenny關智斌逼人讚佢靚仔
家樂率先大爆Kenny喺開拍前不斷要人讚佢靚仔,Kenny直認:「我知道自己靚仔,但我冇表現到周圍話畀人聽,我好靚仔呢個感覺.」又指自己平日好謙遜,家樂同Angus登時你眼望我眼默契地唔出聲整蠱Kenny,勁搞笑.之後家樂又問Kenny:「你簽公司嗰陣,Mani有冇問過,點解要簽你?」 Kenny秒回:「靚仔囉!」令家樂,Angus不禁大笑!
三位主持分享:做靚仔真係特別多著數
作為靚仔,三位主持表示曾因為外表而著數多多.家樂自爆細個時喺快餐店工作,因為唔想做粗重功夫,所以撒嬌拒絕,成功令上司將佢調去做收銀.而Angus試過買魚蛋收平咗5蚊.Kenny仲犀利,入行前做售貨員時,成功喺大熱天時,氹到一班姐姐大買羽絨㖭!
Kenny主唱主題曲 MV玩即興show肌肉
講開《三夫當關》,節目主題曲〈頭頂有角〉由Kenny主唱,而Kenny話今次拍呢首歌嘅MV 完全玩即興:「歌詞講無論你幾咁古怪,點同人哋唔同都好,都要be yourself,勇敢去做好自己,可能你最古怪嘅就係你最可貴嘅嘢.MV入面嘅肢體動作,animation,graphic都落足心 思,刻意冇預先排舞,完全係即興玩free style.」最終效果更超乎想像!


text:
一心諗住自己同阿囡一齊自學coding,經過左一星期既電腦圖畫書伴讀,阿囡算係掌握到我覺得需要明白既概念.覺得不如真係比佢玩下睇下coding啱唔啱玩先啦.於是就開始同阿囡試玩「一小時玩程式」.
一小時玩程式 (hour of code)
一小時玩程式(hour of code)係由美國一個叫做Code.org既組職發起既活動; 佢地提供左一個免費既平台比4歲以上既小朋友係遊戲入面學寫程式.呢個平台支援45種語言,吸引全世界180個國家過百萬既小朋友參加.
Code.org相信程式係可以靠自學,佢地平台上設計既遊戲有淺有深,只要你想試,隨時都可以上去開始 – 唔駛比錢,唔駛登記.每一個遊戲/ 課程大約可以係一小時內完成,當然你想再玩,你係可以試晒平台上所有既遊戲.
嘩!好多唔同既遊戲比你試玩!
講到好玩成咁,咁實情有咩遊戲咁巴閉小朋友會想學先?去到佢地個website一睇,嘩!又真係好多野玩wo:
原來佢地partner左好多唔同既遊戲,其中最勁係partner左Disney入面幾個hit既故事角色 – Frozen, Rapunzel,Big Hero 6.心諗如果有Elsa阿囡都唔想玩,大概都應該可以唔駛叫佢學了.
於是叫左阿囡埋黎,加多句:嘩,係Elsa教你寫code架!阿囡一睇到Elsa,即係坐底話學 (奸計得逞mode).
咁Elsa點樣可以教到你寫code呢?
係電腦度(試過用手機都一樣得)開左Frozen既遊戲就會進入以下既畫面:
畫面既左手邊你會見到Elsa已經係度,呢個就等於平時我地打機果個畫面吧!右手邊就係我地比instructions個game既地方 – 亦即係你用黎寫code既地方.
Frozen呢個遊戲總共有20關,每一關Elsa / Anna都會係畫面右上方講佢想我地幫佢做d咩.例如第一關:佢要畫一條直線.
係畫面中間有一個叫做Blocks既地方,入面放左一塊塊好似puzzle既code比你用.只要你揀啱要用既puzzle (code),拉過去when run底下,然後係左手邊襟橙色果個run掣,Elsa就會跟住你既instructions去做野.
例如第一關個指令係拉個move forward既puzzle過去,run完Elsa就會邊行邊畫一條直線:
成功左之後就會去第二關,但如果你寫錯左,Elsa都會提下你:
阿囡學成點呢?
阿囡玩左第一關明白左個道理,我就比佢試下第二關.由於個遊戲入面有少少關於數學既概念佢未學(例如角度),所以佢亦唔係可以關關都處理到.
另外,第四關開始出現左個係coding既世界度好重要既一個concept – loop,簡單地講就係叫電腦重覆咁做一件事(佢另一個設計得好既地方係佢會有條片教一教你先):
阿囡都唔係好掌握得到個concept,不過跟住Elsa既指示都可以完成到個task.
結果係我既協助下,我同阿囡玩左大半個鐘,玩到第8關我地就停.
總結
總結阿囡玩左接近一半關數,覺得佢都pickup到基本既program程序,識得將多個指令(puzzle)結合去完成一個task.反過黎講都有一d未係好pickup到既:
- Loop呢個concept真正可以點用
- 一d佢未學過既數學 – 例如角度
我覺得其實寫code,什或學任何野,最緊要學既精神就係學點錯,同埋點樣改返個錯(debug).佢宜家識唔識寫loop唔緊要,重要係佢培養唔好怕錯同錯則改既精神.呢方面呢個遊戲比左好多機會佢試,好多機會佢錯,亦可以令佢學習點樣改正返錯誤,所以覺得呢個係一個好好既經驗.
更重要既係,佢完左同我講:「好好玩呀!就算唔係Elsa,我都想繼續試!有無其他既關可以試呀?」
所以決定左下次再同佢試另一個遊戲,又睇下佢玩成點!(後來發現…Elsa原來係比8歲或以上玩,所以下次會再試其他年幼少少既)


text:
- 競馬知舍
超之選20200527
星期三夜賽,今次繼續都係留返喺沙田跑夜泥賽事,全晚跑九場賽事,頭場開跑時間就係6點9.去到季尾階段,好多參戰馬都係用得唔少,或者本身仍未交代,賽事水準都係會比較參差,有時甚至會出現唔叻嘅馬都可以取勝嘅局面.而呢段時間天氣都唔太穩家,冇人知到時天氣會點,因此都係臨場執生.
今次我嘅重心馬係第八場嘅「加州凱歌」.上次「加州凱歌」初出出戰谷草賽事,雖然能夠放出但實際上沿途被頂出二疊望空,最終都能夠捱入一席第三,表現都算唔錯.雖則唔少朋友都質疑告東尼已有一段時間未贏泥地,亦會質疑「加州凱歌」嘅機會,但今次「加州凱歌」轉戰泥地並非無的放矢.
首先,以「加州凱歌」血統背景而言,「加州凱歌」本身有Northern Dancer 4x5x4x4 inbreed,可以睇到馬匹血統具泥地背景,而且全姊Ancient Spirit曾喺南非勝出膠沙地賽事,都證明「加州凱歌」係潛左嘅泥地好手;再者,「加州凱歌」從試閘到上賽都展現到馬匹有一定前速,雖然今次面對「夢幻人生」同「軍力勁」未必會領放,但勝在馬匹今次抽到3檔起步,要縮後一格守3,4位都應該不成問題,若然到時場地有利前置馬,話唔埋可以幫告東泥破泥地頭馬荒.
P.S 人冇事先可以做世界冠軍.


text:
DSE話取消聆聽和說話兩份卷,即刻引起「消滅廣東話」嘅疑慮,反應好大,可以睇到,依家個政府嘅公信力係零,你做乜嘢都冇人信,都覺得你另有大陰謀,當然呢個都係自己攞嚟.
但取消兩份卷,係咪等於消滅廣東話,係另一個值得探討嘅問題.我當然係好撐廣東話,愛好中文的都知道,普通話即北方話係一種退化嘅語言,聲調少,剩係冇咗貼近古音嘅入聲已係最大問題.之但係話分兩頭,一份本來係考本族語(native speaker)嘅卷,我就唔係好明有幾大需要去考聆聽和說話.根本新高中嘅中文課程,係當中文係second language咁考,我一直覺得好戇居.
好似去英國讀書,英文科注重嘅一定係英國文學,因為有英國文學根底嘅人,修辭好,寫同講都唔會差.中文其實一樣,如果真係想提升中文能力,係一定要教多啲文言文,中文好嘅人一定係有文言文根底,佢哋寫嘢同演說都會較好,而唔需要額外訓練聆聽和說話(演說則係另一種獨立於語言嘅訓練,講自信多於語文),因為那些素材都是日常生活,點解要搵份卷特登作啲有陷阱嘅題目去考學生?
大家唔好忘記,喺英殖時代,中文就只有閱讀和寫作兩份卷,讀經典文學和文言文,再加寫作,已經係邁向良好中文嘅道路.而嗰陣時,廣東話不單冇被消滅,而且非常強勢,粵劇,粵語長片,港產片,廣東歌,電視劇甚至連環圖,全部都係歷史高峰,並外銷到全世界,也成為香港深厚嘅文化根底,是被挪用至今嘅「老本」.
好明顯,冇聆聽和說話卷,係唔會削弱廣東語,一來其實呢兩份卷係可以揀普通話答的,二來,只要你仍然堅持用廣東話去生活,拒絕普通話,廣東話靠佢嘅頑強生命力和深厚,源自盛世流行文化而累積嘅根底,係一定唔會被消滅.
依家最大嘅問題係︰
.好多學校由小學已拒絕廣東話,普教小普教中連考聆聽和說話都係用普通話,直至DSE課程才轉返做廣東話;
.有啲學校強迫學生一定要講普通話;
.好多家長覺得用普通話係更好,不斷鼓吹學生自小學普通話,可以的話放棄廣東話,並迷信普教中等於中文好;
.好多本土歌手都轉投大陸市場,唱國語歌,放棄廣東歌;
.電影就變晒合拍片,放棄抵死嘅粵語對白,用普通話去寫對白然後用粵語讀返出嚟做配音;
.電視台不斷播大陸劇,結果又係用粵語讀普通話寫的對白,失去粵語嘅神韻;
.服務員見到遊客甚至香港人就主動用普通話(你去日本,人哋永遠堅持講日文)
以上種種行為(應該還有更多吧),先係消滅廣東話嘅元兇.中文卷由DSE之前開始已有聆聽和說話,但以上種種現象也同時發生,可以話,香港人放棄廣東話,一向係屈服於市場多於其他因素.
〈編按︰原文發表於葉一知個人臉書,承蒙作者惠允轉載.本文內容僅代表作者個人觀點,並不代表「虛詞.無形」及香港文學館的立場.〉


text:
每次見到北歐同俄羅斯嘅朋友,都覺得特別羨慕.歐洲女神皮膚白裏透紅,散發出一種健康,幸福,高尚,同整潔嘅感覺.幾年前興水光肌,依家就興雪光肌!淨係水潤已經唔夠,要裏面透出一種發光嘅白!
前牌就同大家介紹過一隻價錢偏貴但勁有效嘅瑞士嘅美白去斑療程SWISSDE White Ice,估唔到呢就勁多PM反應,好多人有興趣!大家有興趣了解點樣可以增加美白度,增加通透程度,有貴族雪光肌,今次就同大家講下,其中一個獲得雪光肌最快嘅方法,就係冷凍治療.
(自費原創研究,沒有收到任何贊助或折扣)
香港市面上去冷凍治療法嘅Facial地方越來越多.今個冬天,一大堆名媛趕去做冷凍療法!但係如果用作美容用途嘅冷凍治療法,就一定要先行了解,知道佢嘅價錢,功效,好處,副作用等等,先至決定做唔做.因為,冷凍療法做得好,皮膚keep住凍齡狀態!但如果手勢做得差,或者唔依照指引,會令到皮膚受傷之外,如果冰凍氣體入眼,甚至有機會失明!
所以話,如果想靚,首先要有知識!
教學重點:
- 冷凍治療法是什麼
- 冷凍治療法的安全性及副作用討論
- Polaris Cryotherapy北極冰海超低溫冷凍艙介紹
- E-COOL冰雕魔雪凍齡機
冷凍療法是什麼
冷凍療法呢幾年嚟到香港,其實佢原先嘅時候,係來自外國嘅醫生.醫生發現使用溫度極低嘅療程,對於面部及身體產生物理變化.其中嘅功效好處包括,減輕平時關節痛楚,增加膠原蛋白強度等等.
而家市面上最流行嘅冷凍療法,就係利用佢去處理皮膚問題,例如一啲比較頑固嘅疣.皮膚病與疾病管理屬於醫學領域,老實講同大部份人都冇乜關係,呢個係屬於皮膚科醫學,所以就唔係今日討論嘅重點.今日嘅討論重點主要係響去皺紋,增加膠原蛋白,緊致方便.
今年冷凍療法開始進入醫學美容領域.而家甚至會被利用去增加膠原蛋白,抗衰老,去皺紋等等嘅美學用途.
上年開始有朋友詢問有關冷凍療法嘅問題.其實市面上一啲價錢比較貴嘅Spa,高尚住宅區美容院,已經引入「Polaris 北極冰海起低溫冷凍艙」,「E-COOL 冰雕魔雪凍齡機」呢類型嘅冷凍療法美容儀器.
冷凍治療法功效,安全性,副作用討論
冷凍治療法得到唔少荷里活明星嘅推介,亦都係唔少有錢人嘅玩意.不過做之前建議大家先了解療程嘅安全性同埋副作用.唔好人做你又做!
冷凍治療,有分為「氮氣Nitrogen」與及「非氮氣non Nitrogen」兩種.粗略咁講,前者嘅技術比較高深但風險高好多!後者個效果冇咁快,但係容易操作,安全性亦都比較高.
如果使用氮氣,多數都係醫生辦公室裏面進行.使用呢種冷凍氣體嘅冷凍治療目的,多數係用嚟針對皮膚病.
呢一種模式嘅冷凍治療比較高難度,因為本身係氣體,流動性極高,而且氣溫非常低,比較難以去控制.
之前曾經收到唔少網上嘅批評,因為如果操作不當,冷凍治療風險極高,會凍死皮膚組織,造成毁容,如果大量nitrogen入眼,有機會導致永久性失明.
當然大家都想擁有好似魔雪奇緣中間嘅Elsa一樣,又白又瘦又靚!全新散發出美白光彩!但係點解傳統狂噴氮氣嘅冷凍治療,入唔到主流系統呢?最主要原因係因為佢嘅風險程度,較唔使用氮氣嘅冷凍治療高.
一般來講涉及使用氮氣嘅冷凍治療,入咗嗰啲冷凍艙之後,有機會會導致缺氧,凍傷,甚至因為太大煙霧視野度降低而跌倒.
之前香港就有一間響銅鑼灣,使用氮氣嘅嘅冷凍治療中心,但因為各種原因,而家已經結業!
Polaris 北極冰海起低溫冷凍艙(使用氮氣)
Polaris Cryotherapy北極冰海低溫冷凍艙,呢部機都甚為出位,短時間內就成為名人圈至愛!前牌香港未有嘅時候,甚至有人專程飛去台灣做Polaris!
Polaris 北極冰療程獲得唔少荷李活級數嘅名人明星推薦,包括狄美摩亞與及Lindsay Lohan,球星LeBron James.Polaris療程嘅方法相對簡單,只要進入特定嘅極低溫艙3分鐘,就會激活.
Polaris Cryothrapy北極冰海超低溫冷凍艙,所需要嘅時間極短,每次療程只係3分鐘!
冇錯,淨係3分鐘!
根據儀器廠商嘅資料,佢哋相信通過極低溫度,可以刺激身體產生荷爾蒙反應,同時激活面部膠原蛋白生長.
Polaris Cryotherapy北極冰海超低溫冷凍艙價錢唔平,價錢約$1000一次,每次只做3分鐘!呢個價錢只包括身體,並唔包含面部,如果你要做埋面部,價錢會差唔多雙倍計算.
如果用來做面嘅話,機器會噴出Nitrogen.好似之前所講,呢個係好處亦都係唔好處,因為如果處理不當,Nitrogen入咗眼睛個效果真係可大可小!
當然,唔係話trearment時間段一定冇用,不過幾分鐘成千幾兩千蚊,價錢就真係見仁見智!
安全程度:3/5
舒適程度:2/5
評價:3/5
E-COOL 冰雕魔雪凍齡機介紹(不使用氮氣)
E-COOL 冰雕魔雪凍齡機,來自醫學美容大國韓國,由於過程並唔會使用氮氣或其他氣體,可控制程度大大增加.
E-COOL 冰雕魔雪凍齡機有咩特別呢?佢相當強勁,結合左冷凍療法,與及無針破壁,利用電離子技術,徹底激活細胞.
首先,利用電離子技術將細胞通道打開,將護膚精華營養打入肌底,再用冷凍療法,收細毛孔,激活微循環反應,令到膠原蛋白生長更快.
唔好睇佢機仔細細,其實E-COOL冰雕魔雪凍齡機嘅馬力好強大,可以去到零下負40度!
俾個概念大家,市面上高級酒店雪糕甜品大型冷凍雪櫃,係零下負18度.E-COOL 冰雕魔雪凍齡機嘅溫度,係可以低到零下負40度,係凍過商業用大雪櫃兩倍以上!其實呢個功能只係參考性,一般嘅美容療程係唔需要開到咁極端嘅低溫.
E-COOL 冰雕魔雪凍齡機,除咗一機兩用嘅好處之外,佢嘅特別地方在於可以安全性比較高.相比起空氣流動狀態嘅,佢有一個實物探頭,出錯機會極低.果有需要,就可以即刻撳掣停止,又或者立刻用手移開個探頭.控制性高好多.
呢部機因為冇使用氮氣,其實個溫度冇上面介紹嘅Polaris咁低,但老實講,一般人都頂唔到咁凍嘅氣溫!
部機啱啱嚟到香港嘅時候,就比幾個好朋友試過,佢哋個反應都幾好,話個感覺有少少似滑雪嘅時候,嗰種冰涼嘅感覺!可以接受之餘仲有某種快感!
E-COOL 冰雕魔雪凍齡機用嚟收毛孔嘅效果比較明顯,如果時間許可,就會建議做埋冰雪電離子導入.
因為呢部機導入功能已經遠遠超越屋企家用導入機,基本上可以將大量營養分子一下子用電導嘅方法,即時將營養打入基底.呢個係唔需要注射嘅情況之下,獲得大量營養嘅好方法.
做咗幾次覺得個效果都幾好,即時有刺激膠原收縮嘅效果,會令到輪廓望起嚟比較firm同年輕,如果你本身毛孔比較大,做完之後都會發覺毛孔其實係有收細.而長遠來講,就會有營養導入嘅效果.
安全程度:4/5
舒適程度:4/5
評價:4/5
北歐女神般的雪光肌解鎖
香港本身係唔會有歐洲咁凍嘅天氣,如果你想好似啲俄羅斯女神,北歐女神一樣擁有冰白嘅肌膚,用儀器幫助係最快嘅方法.
如果想有雪光美肌,大家可以試吓以上介紹嘅兩部儀器.有興趣的人可以PM,有特別獨家平價介紹!


text:
2010年7月14日 星期三
King Ludwig Beerhall
世界盃剛過,大家飲住啤酒,咬住肉既日子都會結束.但係偏偏就有一間可以令你再提起勁去大口大口咁飲住啤酒,一啖一啖咁食住肉既好地方.
呢間德國餐廳,每晚都爆爆爆爆場,人氣好鼎盛.佢地既招牌菜梗係燒咸豬手同腸啦,再加上好多種類既麥啤俾妳揀,由淡至濃,由苦至甘,真係花多眼亂.
不過咁多樣野食之下,我偏愛佢個農夫包,佢所配上既罎醬,一個係香草芝士,另一個係牛仔肝醬,個牛仔肝醬真係好好味,一小塊麵包都用左成半罎醬.
食完麵包,就黎一個黑森林冷盤,實行咩都有D咁啦.
食左咁多前菜之後,都要到下我地D主菜啦,個豬手D皮真係好脆同香,D Waiter會係俾客人睇完之後,就將佢拆開,方便大家享用.而盤腸雖然好似好多咁,其實轉頭咩都無哂,有脆皮,有香口,有爽,總知就係好多味啦.
嗯,食完呢d主菜之後,都叫左一些黎填飽個肚既野,隻鴨估唔到都好好味,但盤天使麵就唔叫都得,唔好食既.
事實上係到食野,可以享受下佢既氣氛,真係好開心,不過有時都會嫌佢煩,因為一有人生日,佢隊live band就會唱生日歌,成晚不斷唱,短短個半鐘,都聽左成5-6次.溫馨提示,食腸加d芥辣仲好食.
地址:尖沙咀梳士巴利道港鐵尖東站地面32號舖
訂閱: 張貼留言 (Atom)


text:
係呢隻小小嘅鵪鶉蛋裏面,
蘊含着一隻小鵪鶉破殼而出所需要嘅一切力量.
品嚐一隻鵪鶉蛋嘅同時,就好似接受一個生命,
一個富含生機嘅自然生命.
我哋所有嘅鵪鶉都冇任何疾病,而且充滿活力.
希望你可以享用我哋美味嘅鵪鶉蛋.
傳承日本傳統發酵食文化
嘅有機鵪鶉蛋.
作為日本人長壽嘅秘訣,其中,
不容忽視嘅莫過於味噌和豉油呢類發酵食品嘅傳統飲食文化.
來自日本濱名湖農場嘅鵪鶉同日本人一樣,都係以發酵食品為食.
另外,呢度新鮮嘅空氣,純正嘅濱名湖水更令我哋嘅鵪鶉遠離疾病.
而呢啲鵪鶉所產下的蛋,固然係健康而且營養價值高.
作為小朋友嘅零食抑或大人嘅下酒菜,
呢啲富含生命力嘅鵪鶉蛋就最適合不過了.
激活發酵嘅力量,
培育健康有益鵪鶉蛋.
呢啲抗病力強而且充滿生命力嘅鵪鶉蛋,生食最佳.
比起雞蛋,鵪鶉蛋更清淡,純淨,且不含腥味.
因此,只要你鍾意,一次過品嘗上好多隻鵪鶉蛋,都唔會覺得滯.
而我哋濱名湖嘅鵪鶉蛋之所以健康有益,秘訣就在於發酵嘅力量.
我哋使用嘅飼料富含乳酸菌同醋酸菌,
佢哋嘅殺菌效果咁保護鵪鶉遠離病菌.
正因為咁,我哋培育出充滿活力嘅鵪鶉蛋.
而鵪鶉嘅排泄物就作為灌溉農田嘅肥料.
鵪鶉蛋(日本產),砂糖,豉油,鰹魚提攞物,海帶提攞物,瓊膠,海藻糖,調味料(氨基酸等),煙熏液,著色劑(焦糖,可可粉),加工澱粉(一部分嘅原料含有雞蛋,小麥,大豆)


text:
攬炒Channel講港化協
多個Telegram群組傳閱攬炒Channel訊息,內容如下: 上星期講起「革命大小事,唔一定要宣之於口先係做緊野」.為咗加拿大戰友名聲,我唯有出多次聲. 細數過去8個月最令我沉重,焦急嘅事,莫過於收到狗強暴人,要緊急救人嘅消息.係,我有喺依方面出過力,因為每遲一日救到人,第二日就可能多幾具「無可疑」浮屍. 而加拿大嘅「新香港文化協會」就係喺依方面默默付出,曾經同我並肩作戰嘅手足之一. 下面係手足嘅簡單Q&A投稿: // 1)「新香港文化協會」喺邊?做緊乜? 我哋以加拿大為據點.過去六個月一邊幫咗近30個手足展開新生活,一邊遊說加拿大政要制裁港共,為時代革命而努力. 2)背後信念係? 我哋資源遠比台灣方面少,但係亦令我哋更堅信支援手足「學識釣魚」先係真正為手足好.無論資源幾緊拙,都唔會放棄. 3)我哋點用錢? 大部分錢用喺資助手足旅費,住宿,資助每個手足將來法援外嘅律師費等等;小部分資金用喺推動加拿大國會制裁港共.有抹黑指我哋為收錢而接人,我地絕對唔係. 為咗維持基本運作,現時資金有40% 黎自骨幹成員自己揞荷包,10%網上募捐,50%香港非牟利機構資助. 關於機構資助部分,我哋認為依筆錢係屬於香港民族嘅海外救亡資金,而唔係戰績獎金,所以無採取到類似台灣嘅發放零用錢制度,希望手足見諒. 最後,我哋期待同煲底除罩相見一刻,香港民族要撐落去.光復香港,時代革命. // 國際戰線 #加拿大Read more


text:
(遊戲介紹)日系少女手動塔防 《溶鉄のマルフーシャ》節奏快考技術極度好評登上主機
之前介紹過嘅獨立遊戲《溶鉄のマルフーシャ》喺 Steam 推出接近一年,仍有超過九成玩家給予「極度好評」評價,親身玩過感覺水準絕對唔曳,將塔防同射擊元素溝埋一齊.之前之有 PC 版本,日前官方宣佈將會推出主機版,正!
《溶鉄のマルフーシャ》由日本開發者 hinyari9 獨力製作,分類係平面動作射擊遊戲,不過整體更接近「需要手動瞄準殺敵嘅塔防遊戲」.遊戲背景係一個反烏托邦世界,國家因為同時面臨人手短缺及敵人來襲,所以徵召一眾少女防守國家大門,仲要喺你人工扣錢交重稅,淨低嘅錢就用黎買裝備強化角色.
遊戲同一般塔防差唔多,都係要頂住一波波嘅敵人,目標係於 40 天服役期間生存,分別只係本作玩家需要手動控制準星擊落敵人.遊戲節奏快速,每波戰鬥大約只係 15 秒左右,當每波戰鬥完結就會因應結果得到相應工資,並且得到三張隨機強化卡片,玩家再由三張卡入面以工資購買其中一張.暫時已知嘅卡片有阻礙敵人前進嘅路障卡,新武器卡,增加英雄同伴嘅輔助卡,機會卡等等.
上面提及玩家會有機會得到同伴輔助卡,得到該同伴後就會喺宿舍等地方出現,並可以同佢地交流(宿舍有提升角色能力嘅功能,似乎有育成元素).而呢啲同伴並唔單單係「移動炮台」咁簡單,作者有為佢地各人賦予相關嘅性格及背景,例如 Strelka 係一名迫入伍嘅婦女,但由於成績差而被派往前線;Alibina 為咗掩飾自己出身而染髮,係一位精力旺盛嘅突擊兵等等,暫時已知會有七位唔同性格嘅同伴出現.
《溶鉄のマルフーシャ》PC Steam 版已經推出,Xbox One,PS4,PS5 及 Nintendo Switch 版本則預定於今年冬季推出.


text:
二 ○ ○ ○ 年 度 香 港 小 姐 競 選
MISSHONGKONGPAGEANT2000
亞軍簡佩堅,冠軍劉慧蘊,季軍劉嘉慧
延續世紀傳奇
全賴有妳
準決賽﹕2000/06/18
(無線清水灣電視城)
總決賽﹕2000/07/09
(紅磡香港體育館)
司儀:
曾志偉,鄭裕玲,
陳百祥(總決賽)
大會評判:
李修賢,沈殿霞,楊啟彥,
鄭文雅,盧景文
最上鏡小姐評判:
楊遠振,李珊珊,
向海嵐,蔣家驊
外景拍攝地點
澳洲悉尼
親善訪問地點
中國雲南省昆明
香港小姐冠軍
11 - 劉慧蘊
Vivian Lau
代表香港參賽
2001 國際華裔小姐競選
季軍
離開娛樂圈最主要原因係覺得自己性格唔適合,因為喺呢個圈冇人話 到俾你聽一年之後可以去到邊,三個月之後做到啲乜,對我嚟講唔係 好適合,我唔鍾意要喺屋企等電話先知下星期做乜 ,呢種感覺好唔舒 服.冇一個人喺呢行做嘢唔勤力,但好多人都碰晒釘,我想喺未碰釘 之前抽身...港姐冠軍揾工唔容易,好多公司係唔敢請你,職位高又唔得,低又唔得,就算我肯去做接 待員都冇人請啦!
香港小姐亞軍
17 - 簡佩堅
Margaret Kan
代表香港參賽
2000 世界小姐競選
呢一年做咗嘢之後,令我更加知道自已想要啲乜,始終讀書係為自己,將來發展都好睇學歷,參選咗港姐,眼界開咗,比同年紀嘅人見多咗嘢,好似普通人邊會咁容易可以同政府官員見面握手喎!所以我從沒有後悔過參選.
香港小姐季軍
5 - 劉嘉慧
Maree Lau
啲人知我係港姐都有好有唔好,好嘅係一見面就知我係邊個﹔唔好嘅係有啲公司會唔敢用我,例如有份工作要着泳衣嘅,佢可能覺得 我係港姐,一定會say no,但其實我唔介意,只要出嚟健康就得.因為我鐘意接觸人,鐘意organize,做話事嗰個,但係娛樂圈啱啱相反,要俾人指指點點,唔啱我.


text:
唔道德管家嘅比喻
唔道德管家嘅比喻係耶穌講嘅一個比喻,記載喺《新約聖經》《路加福音》第16章第1至13節.
聖經譯文[編輯]
解釋[編輯]
耶穌喺呢個比喻裏面,設有三種人,財主代表上帝,管家代表主嘅僕人,兩個欠債人代表犯罪欠債嘅人,由於呢個唔道德嘅管家,佢對主人唔忠心,嘥咗主人嘅財物,唔能夠向主人交代清楚,主人就將佢辭退,佢為咗打算自己將來嘅去路,於是佢將欠佢主人債嘅人叫來,擅自將債額減低,將一個欠一百簍油嘅人,減少五十簍(每簍大概五十斤),又將一個欠一百石麥子嘅,減少二十石(每石大概九十加侖).佢噉做嘅意思係而家主人將佢放棄,將來會有其他人能夠接待佢,可以有其他地方去.主人就讚呢個唔道德嘅管家咁聰明,主人並唔係讚賞呢個人古惑嘅行為,不過係覺得佢夠精明,早有預備,趁住而家嘅時機,造成將來嘅幸福.今世嘅人乃係指唔信上帝嘅世人,光明嘅人乃係指已經信上帝嘅人.耶穌喺教訓門徒點樣藉住用世人嘅錢財,結交朋友,賙濟貧窮,行出善事,經營將來永遠嘅好處,所以耶穌唔係叫門徒用呢個唔道德管家所做嘅行為,而係要好似佢咁聰明,並且教訓人,無論喺最小嘅事上,或喺最大事上都要忠心,意思乃係人嘅忠心唔在乎佢所受嘅交託有幾多,乃係在乎佢要盡責任嘅觀念,要盡力做好自己嘅本分[1].


text:
10 MAY 2011 (TUE)
小小豬又大多左一個月,今日就係九個月人仔啦!睇吓佢依一身嘅打扮,幾似女仔...哈哈哈~
係過去依一個月真係覺得小小豬大左好多,個樣醒目左就唔洗講(又讚自己個仔..哈哈),仲識得自己係床仔扶住起身,之後扶住床欄由床頭行到床尾,再嚟又識得拜拜手(我地冇刻意教,可能係睇DVD學到啦!),真係好似學識好多嘢,但就仲未識得爬爬,只係可以慢慢一步步咁爬,爬幾步跌低.
不過我都唔擔心,因為學習係要慢慢嚟唔可以心急嘛,總有一日係會識爬爬呀!(其實唔咁快都好,因為一識爬爬,就會通屋爬,到時好似看牛仔咁睇實,仲辛苦呀!哈哈哈~)
牙仔方面,到依家九個月都仲未有一隻睇吓,只係牙肉中隱約見到有小小白色,相信係開始爆緊出嚟.好多人都話牙仔越遲出對父母就越好,所以我都心急,慢慢出啲靚牙仔啦!
不過唔知係唔係因為出牙仔關係,小小豬依排都好忟憎,又成日扭計,仲會發脾氣添,見到咁都真係好激氣又嬲.
一見佢發脾氣或者做啲曳曳嘢,我就會打佢手仔或者PAT PAT(當然唔係好大力啦).因為佢依家開始懂事,唔可以一發脾氣就讓佢,要開始教佢乜好唔啱,所以我唔忍心都要打一吓,等佢知道咁係錯唔可以再係咁.
雖然都真係好肉赤,不過為左教好小小豬,狠心啲都要啦!
當然小小豬都只係間唔中曳曳,好多時都係一個好乖乖,好識得逗我地開心,一見佢個招牌『月亮眼』,真係即刻暈晒浪呀!


text:
「醫生,我啲牙有少少唔齊,我想整靚佢,不過我唔想做鋼牙妹?講真,鋼牙妹真係有少少醜」深圳專業牙醫表示,隱形箍牙幫到你!
相對於傳統金屬箍牙,隱形矯正唔需要喺牙齒上邊粘固定嘅托槽同矯治器,牙醫會根據牙齒嘅實際情況設計出適用於成個療程嘅牙套,一般情況下,只要按醫囑按時佩戴正確嘅牙套,咁樣您嘅牙齒就可以喺其他人唔覺意期間變得整齊,您亦可以變靚嘅!同埋,隱形牙套雖然都係要粘附件喺牙齒上邊,但係,相對於傳統的箍牙,佢真係會舒適好多嘅,最起碼就唔需要忍受鐵絲刮嘴嘅痛苦!
咁喺深圳可以選擇邊種隱形牙套咧?
專業牙醫表示,而家喺深圳最常用嘅箍牙品牌主要有以下3種:Invisalign隱適美(進口),Angelalign時代天使(國產)同埋Smartee正雅(國產),價錢方面就是隱適美>時代天使>正雅,舒適方面無疑就是隱適美最舒適嘅,因為隱適美嘅牙套比較軟嘅,假如追求性價比嘅話,咁就可以選擇正雅,雖然佢嘅牙套冇隱適美嘅咁舒適,不過佢嘅價錢係比較平嘅,想要性價比最高嘅牙套就可以揀正雅.
不過需要注意嘅係,因為隱形矯正施加喺牙齒上邊嘅力量冇傳統嘅大,所以相對嘅要使用嘅時間就會比較長少少嘅,隱形矯正嘅時長一般是2年左右.假如想盡快箍好自己嘅牙齒嘅話,咁都係建議揀傳統箍牙嘅!
想唔想試一下隱形牙套係點樣嘅咧?戴上隱形牙套食嘢個陣會點樣咧?深圳而家只需1蚊就可以體驗一個禮拜隱形牙套嘅,度身定做,1蚊就可以嘅!正雅隱形矯正優惠價15800蚊,時代天使隱形矯正優惠價18000蚊,隱適美隱形矯正優惠價35000!假如有需要嘅話,可以通過以下聯繫方式咨詢和預約:
電話:+85266372630/+8613266962630,WhatsApp:+85266372630


text:
四個絕頂方法/心態面對freerider
freerider無處不在,不論係小學,中學,大學更加係尤其常見.好多時候同學處理freerider嘅方法就係:一面埋怨隊友唔做事,一面又話要同老師投訴,又要po IG story,又要同朋友吐槽.
最後freerider問題都沒解決,自己又一大堆負面情緒.今日小編我唔私藏啦!四個正確面對freerider嘅方法/心態.
1)add 老師/professor入討論group
Add 之前記得先同professor商量.首先提出自己組有同學對於分組作業唔積極,然後希望提出可以add professor入gorup希望該同學係有老師嘅情況下,可以積極啲參與討論.
正常如果同學有羞惡之心見到有老師在場都會收斂,始終都係用成績作賭注.同時又可以俾professor知道隊內如何評級.
2)自己做自己最高分
成日都有同學仔話,全隊靠我carry,全部freeride 唔做嘢.其實要知道,一個唔付出,唔學習嘅人,就算今次你真係carry到佢A- ,之後嘅每一份Assignment 難道佢都有人carry?individual assignment點算?mid-term 一過,成績一派,佢都係唔會高分過你.
唔需要覺得唔抵,因為只要你高分就夠,一份project係唔會改變到佢懶,唔努力嘅事實.
3)自己一個做,自己一個present.吵少陣仲好.
一份project正常而言大家一定會有唔同意見,一個話東一個話西.吵到感情都傷埋.所以其實有時候有freeride仲好,尤其係小型project,根本唔需要咁多人討論.自己決定點做,自己打埋present speech一腳踢.因為內容一致,分分鐘分數仲高.
然後你做埋present,仲唔係你賺足印象分.記住口訣係,嘢可以係你做全部,功一定要係你領.
4)千祈唔好直接討伐freerider
如果係一啲一時三刻迷途踏入freeride之路嘅組員,你可以提點下佢哋:記得要做啊~7號deadline啦~分分鐘佢哋可能個排真係有急事,好好好地同你解釋清楚.
但如果係一啲擺明擺爛,唔做就係唔做.都唔好直接爆鬧佢.首先如果你個組freeride唔係得一個,有好幾個.你一下子同佢地反面,分分鐘佢地夾埋倒插話你唔做嘢.
然後就係人言可畏,佢地可能會係背後唱衰你,咁你下係分分鐘想換個新組都無人肯,又係同freerider 綁定.
最好嘅方法就係sell nice.nice之餘要保持距離感.簡單而言就係,唔好同佢地抱怨自己做好多嘢,無視佢地嘅毫無作為,自己默默做事.但你可以同其他人/professor/老師傾計,開解下你.一來其他人知道你係會做嘢嘅,二來等呢班freerider下次無人肯同佢一組,先會反省.
總括
讀書係自己嘅,唔好俾一啲無責任心嘅人影響自己心態.格局要打開,點解要同唔努力,唔值得結交嘅人發生爭執,快快手做完今次project早走早著.咪當自己做善事,carry 佢哋一次.而係佢地學習生涯中,有咁多project,咁多難關,幸運地今次有你幫佢,咁下次呢,下下次呢?人生唔係僥倖就可以過.


text:
香港地寸金尺土,空間實在太貴!之但係蝸居唔代表冇設計空間,難得有一個安樂窩,點可以求其有張床就算?一於由CLASSES授予大家設計家居妙法,教吓點樣慳盡每一寸.
1. 慎選梳化類型
梳化大大張最阻定,好多人都唔敢買梳化入屋.其實未必!依家好多梳化已經進化到可以組裝,唔係梳化床咁簡單,而係千變萬化嘅組合.小編更加推薦大家買一啲有貯物空間嘅梳化,將換季衫扔哂入去,慳位冇難度!小編發現 IKEA 最新推出嘅 VIMLE 梳化系列,可以任意配搭梳化組合,由經典式雙人梳化到開放式 U 型梳化,而貯物空間就收埋喺躺椅位同椅凳,非常 good fit!仲有得揀唔同布套,當你想改變屋企風格時,梳化就依然百看不厭啦!
2. 善用入牆櫃&掛牆櫃
好好彩,小編屋企裝到入牆櫃,將貯物櫃置入牆壁入面,空間感即時大增!可惜未必家家戶戶都適合裝入牆櫃,咁只好用掛牆櫃代揩.掛牆櫃適合擺啲裝飾類物件,但唔適合去堆積法放置雜物,最好以簡約為旨,每個櫃擺2-3樣飾物以為足夠.
3. 切錯過電視機附近空間
如果你用掛牆式電視機,最好唔好只掛電視機,配合埋1-2個掛牆櫃,或者掛1幅掛畫,設計感將會大大增加!
如果你用坐檯式電視機,記得要將電視機附近嘅位置打理整齊,例如搖控器要設定擺放位置;雜亂電線一定要收好,咁先可以騰出額外空間!提提你,電視機附近空間要擺放靜止物件,千其唔好擺隻郁嚟郁去嘅太陽能搖擺公仔,以免一路睇電視,眼尾一直有野郁郁吓,睇到眼花啦!
相關文章:
買傢俬必備!「HOMEY」助你挑選合適佈置
EDITED BY CLASSES


text:
低地台巴士
低地台巴士(Low floor bus),有啲公司稱之為超低地台巴士或者特低地台巴士(Super low floor bus),係指一啲門位同埋車廂通道冇梯級嘅巴士.呢啲巴士比門位有梯級嘅巴士更方便乘客上落,尤其係老人家,推手推車同埋坐輪椅嘅乘客.
低地台巴士自1990年代開始喺一啲地方,包括歐美流行起嚟,多間巴士製造商都整出自己嘅低地台巴士.以香港為例,香港嘅專利巴士公司自1996年開始就引入低地台巴士[1][2].
設計[編輯]
低地台巴士可以係成架車嘅車廂都係低地台,即係喺車廂由頭行到尾都冇梯級,亦有啲只係得車廂前部分係低地台(即係「低入口」設計),差唔多到車尾位置有梯級,而梯級後面嘅地台就升高咗.引擎擺位方面,唔少低地台巴士嘅引擎都擺喺巴士後面,但有啲巴士製造商(包括Van Hool同埋富豪)研製出引擎擺喺車軸之間而偏向左邊嘅低地台巴士.
低地台巴士門位嘅地台高度可以低至350毫米以下.而低地台巴士通常亦設有可以控制升降嘅懸掛系統,當有需要嗰時,司機可以將架巴士降低,令巴士地台更加接近行人路面.
為方便坐輪椅嘅人上落,低地台巴士嘅門位可以整埋斜板,車廂內亦可以留埋位去擺輪椅.
現時市場上已經有低地台設計嘅小巴,單層巴士,掛接巴士同埋雙層巴士等等.


text:
某年大台改革晚間新聞時段,提早至11時播放,往後幾年間都係由方健儀擔任主播.望住Akina正氣凜然同嚴肅外表,仲不知不覺間成為佢嘅Fans,睇埋先肯訓覺.不過自從Akina講完「多謝支持,後會有期」之後,離開大台七年後嘅今日,已經變成一位多才多藝嘅Slashie,即係大家講嘅自由工作者.今日坐喺鏡頭前笑臉迎人,而且演技大爆發,實在同大眾腦海嘅印象完全唔同.究竟真實而且性格搞笑多變嘅方健儀,點樣形容自己嘅Slashie人生?
‧坊間對方健儀仍然停留喺大台年代,足足要花咗幾個月時間擺脫固有形象.
方健儀 = 悶,嚴肅?
Akina離開大台之後,曾經喺廉政公署擔任高級新聞主任,佢認為自己離開ICAC前一刻,仍然係一個追求穩定嘅人.「本身人工唔係低,但見到愈嚟愈多人跳出Comfort Zone,不如俾一年時間自己,放假又好,挑戰人生都好,就咁走上Slashie呢條路.」不過唔好以為有人氣就好易接Job,坊間對Akina嘅印象仍然停留喺大台年代,嚴肅,正經,唔笑,悶等等嘅形容詞彷彿同佢劃上等號,令到好多客人都唔夠膽搵佢.佢認為唯一解決方法就係咩Job都接,甚至唔要面自薦去信電台做主持,呢個過程足足花咗幾個月時間.「好彩大家反應都好好,把握多啲機會就令自己個人3D咗,俾人知道真正嘅方健儀係一個咩人,大家先放心搵我.」
兩句對白拍足八個鐘
自從方健儀成為Slasher之後,唔單止司儀,公關培訓班,電台,專欄可以成日見到佢,連唱歌拍戲都撈埋,問到最鍾意做邊樣,佢就覺得司儀係最有挑戰.「做司儀練稿時間唔多,有時可能要背一大段字同人名,仲有好多突發場面,只可以靠自己當場執生,成功過關又好有滿足感.」至於拍戲就令佢又尷尬又難忘.「拍《寒戰II》明明得兩句對白,以前做新聞十秒讀完,點知竟然要拍八個鐘,仲要同影帝梁家輝做對手戲,我個樣表面睇上去好自信,實際就騰騰震.」不過多得呢次蝦碌經驗,令佢之後再接拍短劇,電影都更有信心,最近更為政府拍宣傳片,將搞鬼幽默嘅一面呈現出嚟.「呢個先係真正嘅我!」
‧Akina話睇返《寒戰II》嘅自己都會笑,所以俾5分僅僅合格啦!
皮革賺得少但有成功感
不過Akina最初嘅Slash大計仲諗住做埋皮革,甚至不時將作品放喺專頁賣.「我問師傅可唔可以幫手教班,師傅都以為我講笑,去到我辭職後就真係幫佢地手,教年輕人整散紙包,卡片套.」佢都曾經參加過手作市集,通宵達旦𠝹皮,揼釘,雖然最後只係賺一,兩千蚊,但對好珍惜一手一腳用針線用心機賺返嚟嘅錢,呢種快樂唔係返工俾到佢.近排佢仲整咗啲AirPods皮套,如果大家有興趣不妨搵佢落單啦!
‧Akina認為做Slash要面皮厚,仲要好好訂立目標,唔好要求太高.
唔好將目標Set得太高
以前做主播頻頻出鏡,對之後做Slashie有幫助?方健儀認為唔一定,不過佢認為以前做記者嘅性格,有利佢應對唔同場合.「做Slash最緊要面皮厚,多啲自薦同Sell自己,俾人『食檸檬』好正常,唔得嘅咪下一次.另外啱啱出嚟果陣,預咗期望要大幅降低,甚至set到原本收入一半,達到目標咪慢慢再加上去,否則希望愈大失望愈大.」另外多啲出席唔同場合,唔好淨係影相打卡,要多啲交換卡片傾下計建立網絡.世界上無免費午餐,所有成果都要靠自己爭取,Akina認為有想做嘅事,就唔好諗咁多,行出第一步先知個世界係點樣.「人生係有旋轉門,試過唔啱咪返嚟,究竟人生係康莊大道定係驚險小徑,其實都係你自己決定.」
‧唔試過又點知唔得?所以無論幾多歲,想做就做,唔好諗太多.


text:
想約朋友去玩,但撞正落雨不知有哪些室內好去處?不管是與朋友Party,情侶拍拖,還是親子活動,有了以下12個室內好去處,就算落雨都不用怕.到底除了觀塘區Party Room仲有咩玩?諗唔到,唔緊要!今日Tutor Circle 尋補
嘅小編帶你探索香港的室內好去處,一齊體驗有趣刺激的活動!
延伸閲讀:(生日好去處2020)臨近生日?盤點2020生日好去處!
延伸閱讀:(香港本地遊)發掘一個不一樣的香港
室內好去處1:大南街咖啡店
首先,小編要介紹大南街咖啡店.唔使小編多講,大家應該都知道深水埗有好多咖啡店?而大南街既咖啡店成為左唔少「文青」嘅聚腳地.小編都好愛大南街嘅咖啡店,因為好多工作坊同埋展覽都可以喺大南街既咖啡店搵到,佢哋亦會提供空間俾顧客去品賞咖啡,同時可以欣賞藝術品.其中比較有出名既openground
會集設計書籍,café 同埋藝術展覽於一身,佢哋既理念都好有心意,店主希望可以觸動人的味覺與情緒,喚醒自己既身體.另外,Openground會 系十一月會舉行「一白故事」展覽,透過收錄 100 個陌路人既故事,抽取當中告白,然後變成一本繪本,詳情請參閱此網站
.繪本係由本地藝術家製作,簡單的人像線條道出主角的感人故事.如果大家希望自己既身心得到平靜,不妨來呢度嘆杯咖啡,令生活唔好只系聚焦於煩惱同埋工作上,俾自己過一個輕鬆休閒嘅假期!
室內好去處2:室内親子遊樂場 KidzTech
第二,大家成日同小朋友係屋企困獸鬥,係唔係覺得好辛苦,好煩呢?但係小朋友精力旺盛,如果唔帶佢哋出去放下電,各位家長都真係幾辛苦!擇日不如撞日,不如呢個星期帶佢哋嚟黃埔新開既室内親子遊樂場 KidzTech
放一放電啦!冇錯,小編要介紹第二個嘅室內好去處係KidzTech.場内不單止可以睇無敵海景,仲有巨型七彩繽紛既繩網陣,3 米高滑梯,大型沙池,遙控車區,野生動物森林區等等,唔好話小朋友啦,就連小編咁大個人,都好想過去玩餐飽!爸爸媽媽更可以帶小朋友去兒童變裝區選擇喜歡的服裝,變身成一日白雪公主,安娜公主,消防員甚至太空人!比較靜態的小朋友可以去 STEM 遊戲角落,可以同爹哋媽咪一齊玩科學遊戲,實行「邊玩邊學」,啟發小朋友嘅思考,或者可以去圖書閣同埋立體積木牆,玩得開心又可以培養小朋友嘅專注力,呢度嘅設施,應該足夠佢哋放電一日,家長可以稍為休息吓,享受休閒嘅假日.小編有一樣野覺得十分欣賞,就係場内設有餐廳同埋咖啡室,家長可以喺咖啡室邊嘆住咖啡,邊睇住小朋友玩.小朋友玩到攰,亦都可以喺餐廳食嘢,補充體力.最緊要系果價錢夠囇實惠,CP值超高,玩足 7 小時都只係 $180 起,十分划算,詳情請參閱此網站
.
室內好去處3:SuperPark 室內運動樂園
第三,頭先小編介紹完俾小朋友玩嘅室內樂園,大人係唔係都好想玩埋一份呢?但係,又唔可以玩返頭先小編所講嘅俾小朋友玩嘅樂園,唔緊要!而家就等小編介紹一下就連大人都可以玩嘅室內運動樂園啦!SuperPark
於2012年系芬蘭既Vuokatti首度面世後,係香港逐漸擴展其國際版圖,迅速發展.通過遊戲運動既力量,為每一個玩客帶嚟歡樂.小編覺得呢個樂園好方便,因為佢係一站式既室內活動樂園,提供各式各樣遊樂設施,好似攀岩牆,彈跳床,空中滑索,迷你賽車場,幼兒體操區等等,以滿足唔同顧客嘅愛好同埋需要.其中「冒險地帶」嘅設施包括有攀攀岩牆,跳彈床,空中滑索,溜滑梯,腳踏車賽道.如果大家想鍛鍊自己嘅球技,練好擊球絕招,呢度就啱晒你地啦!因為無論棒球,籃球定係高爾夫球,呢度都應有盡有.此外,係自由式殿堂,大家可以盡情反覆練習滑板,接觸滑板運動.如果大家對滑板冇興趣,可以係體操場練習,訓練柔軟度,係一個好地方俾你大展身手同埋爆汗!詳情請參閱此網站
.
室內好去處4:黑暗中對話
第四個室內好去處就係黑暗中對話,源自於德國的社企,原意是促進視障人士福祉,令其他人可以親身理解視障人士嘅需要同埋生活,以達至傷健共融.黑暗中對話旅程分為5個體驗區,小編係小學嘅時候都有去過,我覺得呢一個活動好有意義,因為大家可以系視障員工的協助下,去感受佢哋嘅世界,同埋日常生活中面對嘅困難.除了一般體驗,遊客也可以選擇在黑暗中享用神秘晚餐,利用視覺以外的感官,細意品嘗,用心感受食物的真味.平時,小編相信大部份人係食飯嘅時候淨係對住部手機或者iPad,好難去感受食物既真正味道,不如趁住呢個機會,同朋友一齊體驗黑暗中嘅旅程,為2020年創造不一樣嘅經歷.與此同時,社企還提供「暗中生日會」,在漆黑一片當中進行生日切餅儀式,俾參加者享用一個愉快並且難忘的生日回憶.究竟係點呢?會唔會切唔到餅㗎?呢個就要等你哋去拆解啦!最後,體驗館亦提供「出雙入對」情人節之旅,可以讓情侶重新認識對方,就算看不見容貌,都可以透過聲音找到對方,平時有咩唔敢同情侶講,趁住見唔到大家個樣,就大聲講自己嘅感受啦!所以不論對親子還是情侶來說,黑暗中對話都是個室內好去處,詳情請參閱此網站
.
延伸閲讀:(香港staycation)香港Staycation優惠真係咁抵玩?千靚蚊喺酒店玩返晚兼食埋buffet?
延伸閲讀:(staycation)酒店大推staycation! $1000 住五星級酒店?
室內好去處5:AME運動電競館
第五,全港首個集運動和電競元素於一身的室內活動主題競技館( AME運動電競館),將於9月23日起開放至2021年6月30日!體驗館十分大,肯定有充足嘅空間去比每一位參加者盡情玩樂,因為佢有3400呎,而每位入場既參加者都要先度高磅,以方便重創建個人虛擬角色,然後大家可以系手機查看自己消耗咗幾多熱量!你哋肯定覺得體驗館需要大家搵埋三五知己,一齊去玩,先比入場,係唔係呢?咁你哋就大錯特錯啦!遊戲方面,大家可選擇以個人出賽,合力上場或競賽形式遊玩,每次玩的時候都需要佩戴上運動偵測心跳手環場館內的 5 大運動電競項目,分別是「E-Skiing」,「E-Boxing」,「E-Rowing」,「E-Cycling」及「E-Racing」,簡直同健身環變奏版冇分別,其中划艇及單車體驗遊戲,可以取得加速道具,超越對手,非常刺激,而且大家可以一邊玩耍,一邊發掘香港景色,因為遊戲中加入了多個風景.另外,各位還可以透過卡路里的消耗量,計算 GG Coin, 兌換心儀禮品,詳情請參閱此網站
.如果大家想達到減肥目標,但係又唔想淨係係屋企做瑜伽,或者落街跑步咁dry,,不如嚟體驗館一齊玩啦!
室內好去處6:元朗小白兔農莊
最後要介紹嘅室內好去處係元朗小白兔農莊,不單止可以觀察小動物,仲可以帶小朋友參加不同種類嘅手作活動,讓孩子可以自由發揮藝術潛能,同時能夠增進親子感情!就算冇小朋友都唔緊要,可以自己嚟,舒緩身心,呼吸新鮮空氣.雖然農莊每天有多個工作坊,但係內容不定,所以小編都唔可以好確實同你地講究竟農莊每日會舉辦咩工作坊,不過,農莊有好多小食工作坊,好似Pizza蕃茄杯,朱古力布朗尼,蛋撻,賓尼芝味杯等,大家都可以親手自己整小食.呢度可以滿足你玩,食,拎三個願望, 真系冇去過都對唔住自己!詳情請參閱此網站
.
延伸閲讀:(Re U 好去處)快啲約齊你嘅ocampmate嚟個Re U啦
延伸閲讀:(室內好去處)香港 – 落雨不怕,落雪也不怕?
室內好去處7:桌球/保齡球
唔知大家有無睇過《桌球天王
》就算你無倚天cue,甚至唔識「篤波」都好,同三五知己一齊玩下都係一個考眼力,鬥智慧,比腕力嘅好遊戲,簡單易上手之餘,更加可以同朋友一齊玩.至於保齡球都係好似桌球咁,都係簡簡單單但又好好玩!
室內好去處8:Board game
講起board game,大家都可能淨係識,「大富翁
」同「三國殺」,但其實,每年都有唔同嘅新board game,係外國仲有屬於board game嘅展覽.係香港,雖然board game無咁流行,但其實都有好多志同道合嘅開網上群組一齊玩,係唔同地區亦都唔難發現board game舖嘅蹤影.各位不妨去呢啲舖頭試玩,如果岩玩更加可以買走番屋企玩!
室內好去處9:行博物館
好多人將博物館
同悶掛上等號,但其實博物館都有好少見又有趣嘅事物.有啲更加同我地嘅生活息息相關!例如上年年尾香港文化博物館就同迪士尼彼思合作,展覽《怪獸公司》,《反斗奇兵》及《玩轉腦朋友》等相關展品!而其實香港仲有好多其他博物館等待大家發掘架!
室內好去處10:樓上cafe
講起飲野好多人會去連鎖Cafe,但係其實係落雨果陣,一個人靜靜地帶本書係樓上cafe一路享受飲品,一路慢慢閱讀,慢慢思考,而休息果陣又可以欣賞雨景.呢種慢活同埋閒情逸緻可以令自己係快節奏嘅香港好好放鬆一下.
室內好去處11:溜冰
溜冰都係老少咸宜嘅活動,無論係同屋企人,定係朋友都好,都可以一齊係溜冰場上盡情飛馳,展現活力.除左自己落場玩之外,更加有機會可以觀摩溜冰高手精彩嘅花式動作,係視覺享受一下.而渾灑完汗水之後,可以順便一班人一齊行商場購物同埋食好西.
室內好去處12:荃灣「地上街」
係日本,唔單只係地上購物,連地下都係去係地下街到買野,可以話係日本嘅地下樂園.如果你想落雨堅持行街嘅話,又唔想困係一個商場嘅話呢.係香港,雖然無地下街,但係係荃灣形形色色嘅商場係行人天橋之間互相連接,大商場有荃新天地,細商場都有好多個;入面有賣小食嘅;亦都有賣衫嘅,甚至可以影貼紙相同埋扭蛋添!
總結
總括而言,好唔容易疫情稍為緩和,又臨近聖誕,不如大家趁機會約埋三五知己,一齊去呢啲室內熱點打卡,享受愉快嘅週末啦!其實,香港仲有好多得意嘅室內體驗空間.如果大家得閒,發掘香港唔同嘅好去處,都係一個唔錯嘅選擇.就算放假先嚟落雨,都唔使覺得掃興,因為大把室內活動等住你哋.不過,大家尋寶還尋寶,要記住帶返個口罩,盡量同其他人保持返距離,避免感染,做一個為己為人嘅好巿民,同時亦都係保護返自己既健康.
資料引用/摘錄:hk.trip.com,handler.travel
延伸閱讀:
(香港特色景點)隱世,浪漫,至UPDATE文青景點
(週末好去處)唔想再行商場?覺得好悶?Tutor Circle 帶你探索週末好去處
(尖沙咀美食)2021必食餐廳攻略! 5大午餐晚餐誠意推介
(灣仔美食)2021灣仔必食餐廳推介:多國美食 中日越都有!
留言


text:
我地第二日嘅觀瀾湖親子之旅主要就係去戶外玩,我地會去生態體育園玩同埋初哥去玩哥爾夫球,又嚟一個豐富放電嘅活動呀~
2018年3月27日星期二
(觀瀾湖親子之旅)兩日一夜玩什麼 Part 2
25 MARCH 2018(FRI)
好好休息左一晚之後,我地充滿體力又可以繼續玩啦!
我地第二日嘅觀瀾湖親子之旅主要就係去戶外玩,我地會去生態體育園玩同埋初哥去玩哥爾夫球,又嚟一個豐富放電嘅活動呀~
兩日一夜話咁快就玩完,整體上感覺都幾滿意,只係覺得有少少未夠喉,如果可以玩耐啲,可以去行下街街食下小食,咁就會仲完滿.唔緊要,其實嚟玩都幾方便,而且又唔算貴,所以都考慮嚟緊再嚟渡一個小假期充充電呀!
我地第二日嘅觀瀾湖親子之旅主要就係去戶外玩,我地會去生態體育園玩同埋初哥去玩哥爾夫球,又嚟一個豐富放電嘅活動呀~
為左可以爭取時間去玩,小小豬晨早已經嘈醒左我地,仲急急腳就梳洗好,然後就催我地要去食自助早餐.
如果以自助早餐嚟講,佢地嘅選擇都叫可以接受,麵包,熱食,水果,穀物...都叫有得供應,不過我自己就比較鍾意佢嘅粉麵檔,中式蒸點心同埋即煮奄列,熱辣辣咁食,仲唔係GOOD MORNING~
食飽飽之後就可以出發去玩啦~
我地較啱時間,就可以去搭穿梭巴士去玩,大約十五分鐘車程左右,就嚟到我地早上嘅重點活動地方,就係觀瀾湖生態體育園啦~
其實之前都上網睇過介紹,依個生態體育園係深圳唯一大型嘅綜合主題公園,多嘢玩之外地方仲好大,今次小小豬實有排玩啦~
未去玩之前就先文靜一下,帶小小豬去動植物園睇下動物先,場內有羊仔,兔仔,雀鳥,倉鼠同孔雀~
其實慢慢睇都可以睇好耐,不過小小豬個心已經去左玩嗰方面,所以佢快閃地睇左一轉動物之後就話要睇夠玩其他嘢 (想玩咩就…大家都應該估到啦…哈哈哈)~
正當我地行去玩機動遊戲時,我地沿路見到好多櫻花樹,原來依個時候正值觀瀾湖嘅櫻花節,開滿左好多靚靚櫻花呀~
啲櫻花真係好靚,忍唔住要停低慢慢睇,仲影左好多靚相呀~
心急豬又點會有心情陪我慢慢睇花,所以之後我地係小小豬嘅天下,因為我地去玩遊戲啦!
我地嘅住宿套餐係包場內各玩一次遊樂設施~
其實佢嘅遊樂設施都有好多,海盜船,太空漫步,摩天輪,過山車都係我地想玩嘅遊戲.不過剛好今日係假日,又撞到櫻花節,所以場內遊人都係非常多,我地估計每一個遊戲都應該要排半小時以上,但我地時間又唔多,所以經過商量之後,擁有放棄玩機動遊戲啦~
雖然冇得玩機動遊戲係有丁點失望,不過場內都仲有好多唔同遊戲,小小豬話咁快就又衝去玩啦~
唔知係咪尋日玩電子釣魚太開心,小小豬今日見到真釣魚又好想玩,最後兩父子就開開心心入去釣魚啦~
玩完釣魚仲可以帶戰利品返屋企,不過我地又唔可以帶返香港,所以就享受過程啦~
之後小小豬就去左玩手搖船,其實佢係香港都玩過無數次,不過佢話今次個湖大好多,好玩好多呀~
終於嚟到小小豬超級大放電嘅地方,就係依個玩極唔厭嘅兒童遊樂場.小小豬一見到對眼就好似發光,雙腳仲開摩打咁跑入去玩啦~
其實唔止小小豬,我地兩個大人都異口同聲大讚依個遊樂場,如果香港都有同類嘅大型遊樂場就好啦!
小小豬不停跑跑跑又走走走,玩得不知幾開心,仲越玩越起勁,玩到脫衫添(佢真係全情投入去玩呀…哈哈哈)~
依個傻豬仔就咁一玩,佢就係依個公園玩左個幾鐘,真係估佢唔到咁有精力.不過放假就應該係享受,只要佢開心就夠啦!
之後佢仲走去學人玩射箭添~
教左兩次之後就識得個技巧,都叫做有姿勢又有實際呀~
小小豬仲扮大個仔去玩射槍,不過就……好似冇發中哦~
由於我地預約左兩點去玩哥爾夫球,雖然小小豬都未玩夠,但都係時候要去離開食個午餐休息一下,準備之後嘅活動.
為左爭取時間,所以都唔周圍搵食,所以就去左係生態體育園玩同哥爾夫球場中間嘅餐廳 Patio Cafe食啦~
餐廳以西式為主,環境都唔錯,感覺都好舒適,真係啱晒玩左大半天嘅我要休息一下呀~
唔知食乜好,所以就點左餐牌上嘅熱點食物啦~
食物質素都真係唔錯,我家兩位老細都大讚好食,仲食得不知幾滋味添~
食飽飽我又休息夠,就可以去玩哥爾夫球啦~
其實我地三口子都真係唔識玩,不過第一次正式練習場玩個feel又幾正哦~
我地嘅套票係包100粒哥爾夫球,初時都以為會有排玩,原來100粒嘅時間係好易過.教左小小豬正確揮桿之後,估唔到佢都叫做掌握到,越玩越投入仲玩得有板有眼,都叫做打到個球落草地,只係唔多遠但都收貨啦~
打到幾球就扮晒勁,真係好一名自戀狂呀~
玩完一輪我地就返酒店執拾行李然後準備返香港了,其實都真係有點未夠喉,不過冇法啦,有個愛豬號爸爸為免夜返屋企影響小小豬翌日返學精神,所以就早點走啦!
正當我地等穿梭巴士回皇崗時,見仲有少少時間就俾小小豬去酒店內嘅小遊戲室玩一陣啦~
雖然都有唔同嘅遊戲,不過小小豬都係鐘情於玩遊戲機,緊係啦…平時冇得玩,仲唔借機玩電子遊戲~
訂閱: 發佈留言 (Atom)


text:
話說之前先講完艾達臣同馬天尼斯輕出令到對手輕鬆射入,夜晚就輪到碧福特又有新素材.不過碧福特就偏偏同嗰兩位相反,艾達臣同馬天尼斯就輕出,碧福特就出出下唔出,搞到失埋啲本身絕對有能力救嘅波.
琴晚愛華頓作客對富咸,碧福特出事一刻就係富咸球員波比列特接應傳送,成功放甩耶利美拿推到入小禁區頂.當碧福特見到波比列特控球一刻佢其實已經好快作出反應去橫移對返準個波,點知佢出出下就停低諗住靠反應撲救就算.最後令到佢同個波都仲有兩三個身位嘅距離,咁即係點?即係根本無封過位囉,咁波比列特仲唔一句多謝射個遠柱波一招收你皮咩.
其實去到呢球離門咁近嘅距離,然後角度已經去到咁窄,雖然耶利美拿完全追唔到波但係同時封死咗波比列特可以 Cup 返左腳嘅選擇,所以波比列特當時根本只有射門一個選擇.呢個情況下,碧福特其實只有一個選擇就係全力出迎以 Block Save (K腳) 或者 Spread Save (大字形) 去盡力封窄波比列特嘅射門角度.可惜碧福特唔知係唔係之前亂咁出迎踢傷完雲迪克之後唔敢亂黎,決定留守底線前試下憑反應做撲救,但當門將嘅企位係咁唔上唔落,嗰兩三個波位嘅空間根本爭取唔到幾多時間比自己做反應.
其實你問我,我覺得如果習慣/擅長用埋腳擋波嘅門將係絕對有機會救到呢一球.因為最後波比列特嘅射門唔算好有角度,只係喺碧福特嘅右腳腳側飛過,但因為碧福特根本無用開 Split Save 以腳擋波嘅習慣.呢一下碧福特就想用一個技巧叫 Negative Step Dive (將射門方向嘅一邊腳向內收,令到嗰一邊嘅手有空間落地撲救一啲貼地嘅射門,例如呢球碧福特將右腳收向左邊,令右手有空間落地),不過大家一睇就知呢球佢隻右手根本唔會有足夠嘅時間落地,如果有用開腳擋嘅門將 例如迪基亞,相信自然反應一定會以右腳伸出黎擋出呢球射門.
其實碧福特踢國家隊嘅時候真係好有自信,傳送準繩度高,撲救方面亦都唔差,單刀出迎又夠果斷,唔會亂咁飛出黎,點解一踢返球會比賽就打回原形咁架呢?


text:
今日係一早已經計劃定,仲約埋我好朋友一家去,由綠色力量攪既蝴蝶節,就位於城門水塘郊野公園! 當然平日都可以自己去,但係如果就咁去睇蝴蝶可能自己又唔識搵, 冇其他節目又怕有D悶,所以揀呢日去,人唔算係太多,玩攤位遊戲都係排幾分鍾隊,算OK!
我哋一早食完早餐,跟住就坐朋友車去荃灣愉景新城,
係個度泊車,之後坐的士入去城門水塘小巴站落車,
點知係愉景新城經過見到有得意動物餅(愉快動物餅)既POPS,即刻隨手影咗幾張過過癮!
只係逗留數分鐘跟住我哋就把握時間上城門水塘啦,
其實嚟之前我都唔明個蝴蝶節係可以係咩地方,我係度諗唔通成個山都叫做蝴蝶節,
之後上到去要行山,跟住覺得不妙,要行幾耐先到? 然後見到個遊客中心入去問一問,佢話行多10分鐘就到,咁都冇咁驚,
原來行過遊客中心後會橫過引水道,跟住行樓梯就會上到活動地點,
一個好大既草原平地,佢哋就係個度擺攤位啦,有唔同既遊戲俾你儲印仔,之後可以換小禮物!
我一去到就首先去報名導賞團,有人帶住我哋去搵蝴蝶好D,
不過因為多人,佢每半個鐘開一團15-20人既導賞,我哋就要等到2:00個團,
唔緊要我哋玩吓玩吓D攤位,已經到我哋!
你唔好以為我支鏡zoom得好近,其實係隻螞蟻超級的大!!!
本來以為今次唔係行哂個城門水塘,就見唔到馬騮,
居然有一隻走咗過嚟食蕉!所以Hysan同芊芊見到好開心!
導賞團開始,先帶我哋行上山,我哋就見到有個外國人,睇佢個樣應該係專家,
佢翻開番樹葉,有條好靚既蟲係度,我即刻走埋去影咗相先,
之後導賞團見到我都跟埋過嚟,個導賞職員完全被忽視了!哈哈,
跟住再行有個蝴蝶園,我起初都唔明佢點可以圍住D蝴蝶,
原來佢哋專登係個個area種D係蝴蝶最鍾意既植物!所以係呢個範圍好容易就見到靚靚蝴蝶
我哋其實之前沿路上山見到人哋手拎住一個黃色靚靚folder, 原來仲有一個extra task!
因為佢有不同既導賞,當你離開咗個平原繼續上山,沿路有好多track point,
聽佢哋介紹完都會有一個印仔,要聽齊哂咁多個先可以換到一個靚靚既蝴蝶folder!
我拎住9張印仔紙,一路同D職員講,我幫D小朋友拎,個個職員都好好人都唔駛我聽哂就幫我蓋印,
最後睇完蝴蝶回程既時侯我行先過佢哋,抱住芊芊(因為佢瞓咗)搵哂所有點印哂佢,最後蓋齊9張紙換到9個folder!
Photo by CANON 5D Mark III, Len | EF 35mm f/1.4L USM; EF 100mm f/2.8L Macro IS USM
呀劍評分: 6分
呀劍評語: 行吓山真係幾好既, 不過今日天氣勁熱, 所以如果怕辛苦既家長就唔好去啦, 如果講睇蝴蝶呢度唔係最理想地方,我諗鳳園會仲多過佢!
呀劍貼士: 在小巴總站起點個度就有個大士多, 裡面有厠所, OK的! 起行前換哂片去哂廁所先, 如果開始上咗山之後, 廁所就只有一個個的流動廁所, 如果去大就真係麻煩D同臭D, BB換片就只可以行埋一邊, 冇計啦, 想親近大自然, 去便便就係冇咁方便架啦! 行完回程之後去士多食番件冰菠蘿真係正, 的士都好易截!
城門水塘簡介
相信很多人都唔會陌生, BBQ, 睇馬騮(本人覺得不宜, 依家D馬騮好惡), 影相, 行山, 大家都好熟! 所以都唔駛點介紹
1.荃灣地鐵站轉乘82號專線小巴, 到達城門水塘菠蘿壩, 我一家大細又BB車所以搭的士方便D!
(以上資料更新至文章當日)


text:
蘋果絕對係我最鍾意食嘅生果,所以喺揀蘋果方面我都略有研究不過人人口味唔同,有人鍾意食粉嘅蘋果,而我就鍾意口感實淨爽脆嘅,咁點先知個蘋果係粉定脆?
太香唔爽脆
首先要拎上手輕輕按一按個蘋果,夠硬身就多數爽脆.之後就要用鼻聞一聞,如果聞落有淡淡清香散出來,代表個蘋果都熟熟哋,要即日或翌日食;如果係聞落有非常濃郁嘅香味,代表個蘋果已經過熟,咁就會唔脆了,比較適合用來整甜品,例如蘋果批.當然呢個只係指大多數,亦都有某D當造靚品種嘅蘋果,係又香又甜又爽脆.
1年2次蘋果當造期
好多人都唔知,以為蘋果係「四季果」,其實蘋果都有「當造期」架.每年11月到隔年2月左右,就係北半球蘋果嘅當造期,多數係美國,日本同中國出產的;而4月至6月就到南半球生產嘅蘋果當造,以智利同新西蘭種植的居多.呢兩段時間內,蘋果嘅品質通常較好,品種選擇都較多.
我的最愛蘋果牌子
源自新西蘭嘅「Envy」就係我的最愛,以我食咗呢種蘋果超碼4,5年嘅經驗,99%嘅「Envy」都係又甜又爽脆,而且有非常濃郁嘅蘋果香,即使擺耐咗,口感都唔會變到粉.我上網查過呢個牌子,原來佢喺北半球同南半球都有種植,所以兩個蘋果當造期都有佢份.一分錢一分貨,大size的好多時正價都要十幾蚊一個,有時特價都平均都要9-10蚊,不過我個人就覺得比起幾十蚊一個嘅日本蘋果來得更值.
(利申:絕非廣告,冇收錢架!)
資料及圖片來源:牛大媽教買餸
EDITED BY CLASSES


text:
自你出生o既一刻開始, 你已經要去面對好多o既選擇, 作出好多o既決定. BB 時, 你要選擇飲唔飲奶, 你會決定喊唔喊去吸引人注意. 到大個, 你更加多選擇放係你面前, 你要選擇你o既小學, 中學以及大學, 又或者要選擇繼續讀書定係出o黎社會工作!! 工作時又要選擇邊條路係適合你; 甚至連玩你都要去選擇, 去日本好定係去美國好! 遊戲機買 PS3 定係 Wii 好. 其實邊個決定先會係正確, 面對種種難題o既時候, 你要心思熟慮咁去諗清楚每一步, 只要你行差踏錯, 機會就會從此消失.
講到好大件事咁, 其實每一日每個人都有好多o野要決定, 有時真係會好累…. 人~~~ 點解會有咁多選擇, 又點解要做決定呢? 乜唔係話船到橋頭自然直, 乜都唔駛諗, 凡事都有因果; 乜唔係上帝會從中幫你o既咩? 會比指示你咩? 點解咁多人會行錯路? 又點解咁多人同一件事都會有唔同睇法, 唔同想法, 搞到o的人唔知點選擇好, 點做決定好?
大家唔好誤會, 我唔係發o左神經, 只係突然覺得, 人有太多選擇啦. 有時真係天真咁諗, 如果簡單一o的, 每個人生出o黎都已經有特定o既任務, 咁佢就係咁過一生, 會唔會好o的呢? 但係如果係咁的話, 人生咪好沉悶? 好無挑戰? 人生咪會變得唔精彩? 真係好矛盾.
其實近排公司有個同事要離開, 佢雖然只係同我相識o左四年幾, 但係我o地真係好好朋友, 好多事都會商量, 大家亦一齊將公司搞得幾好, 佢亦將大陸隊 team 管理得好好, 就係因為佢, 我o地亦係大陸成立o左公司, 好多事情都係佢做出o黎! 公司亦開始上力o既時候, 當佢亦覺得公司唔係無前途, 唔係無希望o既時候, 佢突如其來話要離開公司, 原因係因為佢要去幫爸爸, 亞叔手, 管理家族生意. 呢個決定真係好突然, 之前都有提過, 但係呢年幾以來, 佢都推o左好多次, 點解今次咁突然會推唔到? 一定要去幫手呢? 佢呢個決定真係令我好唔開心, 話晒大家都一齊努力打拼過, 當中有辛苦, 有開心, 大家亦一齊決定好多o野, 去解決好多問題. 大家有問題, 有難題, 一定坐低大家研究, 一齊去解決.
當然我無怪過佢會有咁o既決定, 父命難違, 佢接受當然有佢o既理由, 佢既然選擇o左返去幫手, 佢就要努力, 唔好衰返o黎比我o地睇, 我o地 NCHK o既人, 唔會咁易衰, 一定要堂堂正正, 光光彩彩返o黎見我o地. 記住, 朋友, 你去到o個邊要硬淨o的呀… 唔好比人蝦呀!!
另外又有個朋友要選擇工作方向, 佢問o左好多朋友, 好多朋友都叫佢跳糟, 話人工高, 當然要走. 唔知點解, 當佢聽得愈多, 佢愈擔心自己跳糟係錯, 點解會咁? 最後佢問我點睇, 我問o左佢好多問題, 當我問得愈多, 佢答得愈多, 佢終於知道自己應該點揀. 太多o既選擇真係好易令人混亂, 所以做人真係要睇清楚, 諗清楚先好去做決定! 人生實在太多選擇, 太多決定放係你面前啦, 所以有時諗唔到, 諗唔通o既話, 可以搵下朋友傾下計, 或者咁樣可以比到你啟示都唔定!!
朋友們, 我希望你o地所有o既選擇, 決定都係正確! Friendship Forever!!!
圖片取材自 huntersherry.com


text:
(在家工作小知識)
疫情下好多公司會安排WFH(在家工作),以減低病毒傳播嘅機會,保障員工健康!WFH對於員工嚟講係爽嘅,最起碼朝早唔洗逼港鐵先啦,得閒又可以做下自己嘢,你懂的!在家工作都好有學問㗎,就等魚先生話你知WFH健康小貼士啦!
1. 見字坐直:有無發覺WFH日子耐咗開始肩頸僵硬呢!因爲座椅或坐姿唔好會令頭部自然向前傾,導致成個頸背呈現一個C字型弧度,容易駝背.而駝背又會造成頸部肌肉緊繃,輕則導致肩頸僵硬,重則更可能造成骨刺,五十肩和頸肩筋膜炎等,記得坐好啲個人!
2. 避免挨喺度做野:有無發覺條腰越嚟越酸痛呢?梗係啦! 因為當你坐直個人,身體重心會喺坐骨,而當你挨喺度時重心就會轉移到尾龍骨.當尾龍骨長期受壓迫,往後會造成椎間盤突出,久而久之骨頭邊緣就會增生,形成骨刺.所以儘量唔好挨喺度做嘢喇,都係嗰句,見字坐直!
3. 起身行下:長時間坐喺度唔單止會減少身體活動機能,仲好容易會恰眼瞓,嘗試每過一段時間就起身行下或者做下伸展活動,反而會提高對工作活力,減少工作疲勞導致勞損嘅機會!
4. 分配工作同休息時間:WFH雖然時間比較彈性,不過容易失去時間框架,每當集中起上嚟連過咗lunch time都唔知.公事係緊要,但休息時間都好重要,不妨好好分配工作同休息時間,專注時專注,休息時休息,唔單止可以提高工作效率


text:
1949年10月1日,係中華人民共和國成立嘅大日子,亦可以話係中華民族歷史上重要嘅一日.可能史友們睇資料片段就睇得多,不過可能當日嘅細節就未必聽過.
開國大典就响1949年10月1日下午3點舉行,而响大典舉行嘅一個鐘前,即當日下午2點,由毛澤東主持嘅中央人民政府委員會在首都北京舉行第一次全體會議.中央人民政府主席,副主席,委員全體出席會議,宣布就職.會議一致決議:宣布中華人民共和國中央人民政府成立﹔接受中國人民政治協商會議《共同綱領》為政府施政綱領.選舉林伯渠為中央人民政府委員會秘書長﹔任命周恩來為中央人民政府政務院總理兼外交部長,毛澤東為中央人民政府人民革命軍事委員會主席,朱德為中國人民解放軍總司令,沈鈞儒為中央人民政府最高人民法院院長,羅榮桓為中央人民政府最高人民檢察署檢察長.
到咗下午3點,北京30萬軍民就响天安門廣場舉行集會,慶祝中華人民共和國中央人民政府成立.林伯渠宣布典禮開始,主席,副主席同委員們就响天安門城樓上就位.毛澤東主席亦宣布:「中華人民共和國中央人民政府於本日成立了.」响國歌聲中,毛澤東親自按動電鈕,升起咗新中國第一面國旗五星紅旗,54門禮炮齊鳴28響.之後天安門就舉行盛大嘅閱兵式.受閱軍人向主席台上敬禮,毛澤東以及其他領導人舉手回禮.出場按照海,陸,空順序歷時150分鐘.到咗夜晚,北京市民舉行提紅燈遊行,成個慶祝活動直到九點幾先結束.


text:
執房睇返live (黃嘅必睇)
有時懷仔嘅live,就真系係好難有時間睇
所以有時第2日執房果陣先開黎聽返
懷仔魔性嘅笑聲同粗獷屌人嘅性情,的確令執房嘅過程變得輕鬆愉快
話說佢最近講起investment ,d 濕9地產經紀,同埋按樓買美元呢d野
所以佢一講開樓,真係有感而發
因為有一日松山搵我地飲酒嘅時侯都話趁佢回返d都想係香港買樓
( 我地出去飲,都係飲返過往合作過嘅對像,麥子 😌)
但我地都好老實同佢講,真係唔好聽d sales吹wor...
我地真係睇到好淡架wor..唔好咁衝動好wor..
做開investment嘅人,一聽就會知邊d係仆街,邊d係流料
懷仔有一句好深刻,佢話唔會係節目上叫人去買乜買乜,因為大家background唔同,識嘅人唔同,對大市個理解唔同
同一個位入市,大家嘅下場都可以天同地嘅回報
藍絲一開2,2開4,我就真係會恭喜佢地
但如果一d黃嘅中產,真係諗深d,特別係當年嘅中產,點死係政苦嘅夾心階層住屋計劃
真係名副其實夾L死晒
我地自己嘅investment team,不嬲都係淡友黎嘅,短炒就話之大家
股票,FX,噤個制係大部份嘅情況下你都可以 liquidate到個盤(金融海嘯果陣005都無人接,清一式沽盤囉傻豬)
但樓,又名不動產 即係不容易移動的資產,跌起上來,基本上都唔洗指意有人接
(咩咩香港人需求大..跌到咁上下就會有人買..算把啦)
而唔知點解,都真係仲有好多人會對樓市有莫名其妙嘅信心,覺得一定~~~~~~~~唔會跌...
所以真心建議有閒錢嘅同路人,呢個位真係唔適宜入市呢...無論自住定炒..
真係真係真係覺得”好抵” 都真係要計過晒最worst 嘅scenario, 比人laid off, 大家都有本事守到一年以上,唔會斷供, 唔會比銀行收返變銀主盤嘅,咁先好..出手
如果唔係,比銀行收返,賤價又係比返d中資掃返晒d野,到時候真係財富轉移
(以上情況已經係無計到2047 香港d土地仲係唔係屬於大家😁)


text:
戴套好過戴綠帽,增長增粗有法寶!
相信大家都知道,早排網上瘋傳一段一名中學生喺音樂比賽嘅時候激情演唱《記憶棉》嘅片段.喺裏面見到佢跪晒地又嗌晒咁樣,就連失傳已久嘅「獅吼功」都用埋出嚟,真係比起原版有過之而無不及,可以話係情感100分,技巧1000分嘅佳作!
喺片段嘅最後更加見到嗰位中學生唱到雙腳跪地垂頭,睇到呢度小編都即刻諗一諗,究竟呢一位年紀輕輕嘅少年喺呢十幾年裏面到底經歷咗啲乜嘢,令到佢喺唱呢一首情歌嘅時候居然會充滿着咁豐富嘅情感呢?唔通⋯⋯「帽事嘅」!?不過綠帽唔怕帶,最緊要除得快,小朋友,冇事㗎,好快就會過去㗎啦~
#原諒綠
不過一直咁樣原諒人哋其實都唔算得上係一件好事嚟,雖然心胸會更加廣闊,但係同時亦都會令頭頂嘅草原更加廣闊.咁究竟我哋應該點樣避免再有呢啲咁嘅人間慘劇發生喺自己身上呢?小編就認為如果喺技巧上面一時三刻增進唔到,又或者搵唔到對手的話,咁最好嘅開始就係由硬件上面改進自己,而呢一方面,晴趣屋就絕對可以幫到你!試吓我哋嘅增長增粗產品,只要有恆心,牙籤都變巨撚,巨撚仲可以變超人!
#延時軟膏/噴霧
呢一款產品就係適合大小尺寸適中,但係好遺憾地喺每一次嘅床上表現嗰度嘅持久能力較弱嘅男士所使用嘅.依家大部份嘅延時噴霧,全部都係由人蔘,銀杏等萃取物所添加研製而成,有某啲產品仲可能會加入瑪卡,令到男士唔單只係喺單場發威,而係可以提升平均表現!
而上述嘅萃取物唔會對人體造成任何副作用嘅同時,更加絲毫不減男士喺性愛過程所享受到嘅快感,只係純粹增強身體機能,令陰莖嘅勃起可以延時.而因為呢款產品主要係喺身體機能到入手,所以長期使用嘅話亦都會令到平均嘅性能力增加,同埋勃起嘅時候可以令陰莖充血更強,換句話講即係更硬更延時,可以話係三秒俠同埋軟皮蛇嘅恩物!
#增長增粗膏
而呢一樣產品佢嘅功能相信都非常之直白,就係令到男士們嘅陰莖可以喺勃起嘅時候變得更加粗同更加長!呢一款產品 HOT XXL 增大膏 就係適合一啲陰莖尺寸未如理想嘅男士,幫助佢哋增長增粗.產品嘅成份除咗擁有上面所提及嘅銀杏,人蔘精華萃取物等成份之外,呢款產品裏面最重要嘅主角就係荷荷巴油喇!
#增大泵
最後嘅呢一款壓軸產品,相信有唔少男士都可能係未見過,甚至聽都未聽過,就係利用真空氣壓嘅功能來達致訓練陰莖變大嘅作用!呢一種 Bathmate 泵大多數都係呈鐘型咁嘅形狀,而佢嘅用法就係利用裝滿左溫水嘅容器,配合埋佢加減壓力嘅氣泵嚟做到令陰莖有增長增粗嘅效果. 唔知大家又知唔知道,勃起陰莖嘅大小喺好大程度上都係取決於有幾多血液流入海綿體裏面㗎呢?而呢一款產品正正就係由呢一方面入手,利用多次嘅訓練同埋壓力嘅控制,令到每一次勃起嘅時候可以有更加多嘅血液集中流入海綿體,從而達致陰莖可以增長增粗!但係呢一款產品嘅使用者就需要比較有耐心同埋恆心喇,因為除咗好似上面兩款產品需要定期使用之外,呢一款產品仲需要一定程度嘅耐力同埋定力先可以見效㗎!至於你又可唔可以捱過呢一段過程,獲得一隻神雕!?咁就睇吓你嘅意志有幾堅定喇!
荷荷巴油主要係有護膚同埋令皮膚更有彈性嘅功效,同時更加有助組織嘅生長同埋修復.以上嘅功能就正正令佢成為左增長增粗膏嘅主要角色!好多市面上打着增長增粗作用嘅產品其實佢嘅功效都唔係太顯著,咁係因為佢哋所用嘅成份都比較粗糙同埋品質都冇咁有保證,正如荷荷巴油都有分到處女油(初榨)同埋一般類別,而呢啲種種細微嘅分別都會造成最後嘅產品功效作用多寡㗎!不過我哋搜羅得返嚟俾大家用嘅產品就當然係最優質同埋最有功效㗎啦!所以只要跟足產品嘅療程使用,咁就自然會見到唔同程度嘅成效㗎喇!
講到呢度,希望各位少年都可以睇到呢一篇文,踏上佢嘅逆轉人生,唔使再攬住記憶棉跪地痛哭啦!


text:
Wikipedia:維基百科唔係辭典
維基百科唔係字典同詞典,所以凈係得一個意思,而且係冇其它字嘅正文就唔應該擺響度!但一篇正文應該要一個好嘅意思或解釋嚟開頭.如古您鍾意搞一個字或詞嘅意思或解釋,請去維基辭典嗰度搞(傳送門)!
成日見到嘅係,如估您第一次嚟維基百科嘅話,就好容易同辭典搞亂,呢個就係因為有啲人新開咗嘅文,就喺啱啱開始嗰陣凈係得幾句話就講嗮或凈係得一個提綱就乜都冇喇,又或者凈係畀個解釋就乜都冇嘅,嗰啲嘢完全係懶惰現象,好明顯唔符合艱苦嘅精神.點解?你問下啲老人家喺讀緊攴攴齋嗰陣,解釋一個詞係咪又長又寢㗎?你問下啲美國佬,英國撈或蘿蔔頭,佢哋啲人解釋一個詞係咪又長又寢㗎?重有,喺20世紀50年代嗰陣有冇咩iPhone,智能手機,電腦去到周街都係?20世紀60年代初期啲人用緊嘅係咪高清嘅液晶彩色TV啊?舊時古代啲人有冇人騎單車,踩摩托車,揸私家車,坐巴士同地鐵返工啊?18世紀啲人有冇人揸住部MP3同MP4聽歌啊?
維基百科唔係字典或詞典改
雖然話呢度有好多未擴寫嘅正文,但係佢凈得好短嘅時間留響度.因為一篇正文唔係凈得一個詞嘅解釋,梗係有可能好快就有其他人嚟擴寫成篇嘢.因為呢度係一個百科全書,百科全書入面啲嘢比字典同詞典入面解釋嘅一個詞重多好多.
維基百科唔係成語詞典改
成語係唔可以用喺维基百科入面開正文.因為一個正文嘅名係成語嘅正文,如古凈係解釋成語本身嘅讀音,解釋,出處,用法同埋相關詞彙,例句等呢啲有詞典性質嘅嘢,唔該去到維基辭典!
如估有啲名係成語嘅正文,但佢係歷史事件,寓言或文學古仔,固定嘅事物名,節目名或遊戲名等啱百科性質嘅嘢,噉佢可以放喺百科全書入面.例如:見多識廣入面嘅遊戲節目內容(廣州電視台嘅其中一個遊戲節目,已經停咗播.)入面有關遊戲節目嘅嘢,雖然話「見多識廣」本身就係成語,但佢哋係可以當成出名嘅節目(而唔係當成成語噉)出現喺維基百科入面;重有焚書坑儒都可以出現喺維基百科入面.如果一個成語入面可以有好多個固定事物解,噉就可以搞清楚.如古成語係歷史事件嘅話,一般嚟講唔應攞成語嚟做正文,應該要跳轉到重好啲嘅標題.例如:唇亡齒寒跳到宮之奇諫假道.
維基百科唔係術語或俗語指南改
百科入面係唔應該凈係畀一個術語或俗語嘅簡單解釋,而係詳細噉講佢嘅歷史同佢有關嘅主題.
維基百科唔係傳紀辭典或宗譜改
除非嗰個人係有成就嘅.因為維基百科入面唔係乜人都收錄㗎.